
CUVÂNT ÎNAINTE 


Cartea de faţă, opera postumă a lui Const. Garoflid, este 
publicată de Uniunea Centrală a Sindicatelor Agricole, în 
memoria acestui destoinic preşedinte al ei. 

Toţi cei care au trăit timpurile de altă dată ale agricul- 
turei noastre, adică oamenii dela 50 ani în sus, își vor aduce 
aminte de arăturile făcute cu pluguri trase de 4 și 6 boi, 
de semănătorii care semănau cu mâna, de munca încordată 
din timpul secerei și treerului, care începea odată cu lumina 
zilei şi se sfârşea seara târziu pe întuneric; de munţii de saci 
de grâu ce se întindeau cât țineau gările, de înfrigurata activi- 
tate din portul Brăila, unde căruțele cu un cal cărau sacii dela 
magazii, sau vagoane, la cheiu, de unde hamalii, cu sacul în 
spinare, se urmăreau unul după altul într'o fugă, ţinându-și 
echilibrul pe o scândură ce lega cheiul cu hambarul șlepului. 
Iși vor aminti apoi de lanurile aurii de grâu ce se întindeau 
în stepă cât vedeai cu ochii, pierzându-se în praful fumuriu 
al Bărăganului, cu mirosul lui caracteristic, Bărăgan atât de 
magistral pictat de Grigorescu; de grămezile de porumb ce 
așteptau să fie dijmuite. 

Toate acestea, cu nostalgia timpurilor trecute, sunt des- 
crise cu mult sentiment poetic şi în mod magistral în cartea 
de faţă, a lui Const. Garoflid. 

Const. Garoflid, cu o vie inteligenţă, agricultor de seamă, 
cu o vastă cultură generală, profund gânditor, cunoscător al 
chestiunilor agrare ca nimeni altul, preconizatorul exproprierei 
[atifundiilor în cartea sa din 1907 și apoi dârz apărător al 
restului marei proprietăţi, atât de necesară propășirei agricul- 
turei, a fost un timid singuratec și un modest; numai aceste 
însușiri l-au împiedicat de a da țărei sale tot ce ar fi putut da, 
spre liniştea și binele ei. 

Uniunea Centrală a Sindicatelor Agricole crede că această 
carte, a celui ce a fost Const. Garoflid, va găsi în rândurile 
agricultorilor primirea ce o merită și că toţi cei ce l-au cu- 
noscut îl vor vedea și sub o latură ascunsă în viață, aceea 


a unei firi poetice și mult simțitoare. 


NIC. MAREŞ 


Preşedintele Uniunii Sindicatelor Agricole 

Institutul de Cercetări Agronomice a întreprins o anchetă cu 
privire la condițiile tehnice şi economice ale agriculturii mari 
între anii 1900 şi expropriere. D=zl Prof. Cornăteanu, care a întoc= 
mit chestionarul, mi l-a trimis şi mie. Cred că răspunsul cel mai 
nimerit, pe care îl pot da, e să descriu exploalarea agricolă pe 
care am condus-o din 1896 până la expropriere. Am socotit că e 
bme să mai adaog, pe lângă răspunsurile cerute de chestionar, 
oarecari observații de ordin social, precum şi căteva amintiri 
personale. 


Lone Jarefhia 

CAP, I, 
SITUAȚIA MOȘIILOR, 


Stepa, 


Moşiile pe care le administram înainte de expropiiere sunt situate 
în regiunea de câmp a județului Buzău, acolo de unde începe Bără- 
ganul ; căci din câmpia Buzăului înainte spre răsărit și miază-zi, până 
la Dunăre, se întinde stepa, Cât vezi cu ochii e numai câmp, Ici, colo, 
un sat, pată albăstruie în zarea depărtată, pune hotar șesului care pare 
fără sfârșit, Incolo nimic, Câmpia e goală, luminoasă și fără umbră, 
doar movilele și cumpenile puțurilor împrăștiate pe tot întinsul ei, îi 
întrerup uniformitatea, 

Clima Bărăganului e secetoasă, Primăvara norii de ploaie se opresc 
la marginea lui, iar vara, după ridicarea bucatelor, câmpia arsă pare, 
în lumina orbitoare a soarelui, un pustiu, Atunci, la mijlocul zilei, sa- 
tele și șesul se văd în depărtare înecate într'o pânză de apă lucitoare, 
„apa morţilor” asemuitoare mirajului din deșerturi, 

Când vin ploile pământul, uscat și prăfuit, se schimbă întrun 
noroi gros și lipicios, Noroiul e peste tot | pe câmp, în curte, în casă; 
iar pe drumurile desfundate oamenii și vitele, în băltoace până la glesne, 
se opintesc din răsputeri să urnească din loc carele înămolite în făgașuri, 

Stepa e monotonă și tristă, Numai lumina o mai înveselește, Când 
umbra se așterne pe câmp, singurătatea e, uneori, atât de mare, încât 
priveliștea pe care o ai înaintea ochilor pare că vine din trecutul de- 
părtat al pământului, de atunci când viaţa nu apăruse încă, 

Poate că urâtul, mai mult decât asprimea vânturilor, îndeamnă 
țăranii să îndesească, arborii în sate, iar pe unii moșieri să-și ascundă 
conacele prin grădini sau plantații de salcâm, 

Cei care wau trăit în stepă nu se deprind uşor cu ea. Chiar oa- 
menii simpli îi simt singurătatea. Odată, în tren, un arendaș cu soția 
lui vorbeau. Ei se duceau la o moșie din Buzău, „Stâlpul“, pe care o 
luaseră în arendă. Când ne apropiam de Monteoru, staţia unde trebu- 
iau să se oprească, soția arendașului, care privea pe geam, zice: „Aci 
e mai frumos, se mai văd și pomi”. Pomii care îi admira arendășița 
erau însă rari și chirciți, căci nici „Stâlpul“ nu e într'o regiune de pă- 
duri. Dar ei veneau dela o moșie din Brăila, unde afară de salcâm, nu 
crește nici un arbore. 

In Bărăgan natura e aspră. Ea pare acolo mai potrivnică omului. 
Vrăjmășia ei se simte și mai mult când începe vântul. Sunt puţine zi- 
lele când vântul îți dă răgaz să guști farmecul câmpiei îmbrăcată în 
verdeață. Chiar vara îi simţi. asprimea. Primăvara și mai ales toamna 
vântul rece și umed te pătrunde până la oase. E și mai tare. Răs- 
toarnă carele încărcate cu paie sau coceni și mătură miriștile golite de 
recoltă. Ciurlanii uscați sunt duși de-a rotogolul pe tot întinsul câm- 
pului și împreună cu fire de paie, foi uscate de porumb, frunze de sal- 
câm, ei sunt adunați în văi, sau strânși la adăposturi, în curți, sau după 
garduri. 

Iarna puterea vântului se mărește, iar când, însoţit de zăpadă, cri- 
vățul pornește să bată furios și gerul se lasă pe câmpie, toate vietă- 
țile se ascund. Crivăţul e atunci stăpânul firei. Tăria lui e așa de mare 
încât abia îi poți sta împotrivă. In mers te lupți cu el, încât umblând 
pe șes, îți pare că urci un munte. Sub apăsarea lui copacii se îndoaie, 
și printre ramurile aplecate bătaia vântului dudue ca un sgomot greu, 
înfundat și continuu, asemenea huruitului unui tren nesfârșit. Când 
vântul se întețește, din vuetul lui se desprind atunci șuerături pre- 
lungite și dese. 

Crivăţul în nopţile lungi și întunecoase de iarnă e sinistru. Iuţeala 
e așa de mare încât zăpada e dusă de vânt și cu toată ninsoarea deasă 
pământul înghețat rămâne gol. Ea e așezată la adăposturi și câteodată 
în” troiene atât de mari, încât, după ce viscolul încetează, pentru a 
ieși din case, oamenii trebue să taie șanțuri adânci în zăpada care le-a 
acoperit. ` 

Pe timp de viscol stepa e sălbatecă. Frigul te îngheață. Vântul cu 
zăpadă te orbește. Oamenii și vitele nu mai văd înainte, își pierd dru- 
mul, se rătăcesc. Vai de călătorii pe care vremea îi apucă atunci de- 
parte de casă. Ei sunt pradă geruluiși uneori a lupilor. 

Chiar pe timp liniștit, iarna simți totdeauna, cum ieși din adăpost, 
o adiere umedă și rece. Intr'un an, în Februarie, stătusem două săp- 
tămâni în deal pe valea Slănicului. Deși zăpada acoperea munții, pe 
vale era cald, cerul limpede și aerul uscat. Parcă era primăvară. La 
întoarcere, când am ieșit din adăpostul dealului și am dat în câmpie, 
soarele dispăruse, cerul învelit în ceață era posomorât și trist, zarea 
întunecată, aerul rece și umed te pătrundea ; iar dinspre răsărit bătea 
un vânt subțire care îți tăia obrajii. Eram înghețat. Intrasem iarăși 
în iarnă. Atunci am văzut ce e stepa. Crescut în mijlocul ei nu o cu- 
noșteam și, tânăr, nu-i simțeam asprimea. i 

Stepa e, însă, ṣi atrăgătoare. Vara, când apune soarele și munții 
în depărtare se văd vineți în lumina 
aurie a cerului, priveliștea e încân- 
tătoare. Ii ierți atunci toate relele. 
După asfințit o răcoare plăcută înlo- 
cuește căldura înăbușitoare a zilei. E 
încă lumină, Oamenii și vitele se întorc 
voioși acasă, cu treaba isprăvită. Când 
se lasă noaptea și stelele încep să lică- 
rească, iar „,drumul robilor” se arată 
ca o fășie alburie pe cer, sgomotele 
curții se răresc și în curând liniștea se 
întinde peste tot. Nu auzi decât țârtitul 
greerilor, un lătrat de câine, un țipăt 
de bufniță; iar în depărtare talanca 
oilor care pasc pe miriști. Odihna și 
mulțumirea sufletească, pe care le 
simți atunci, nu ţi le pot da nici o 
altă privelişte a naturii. 

Câmpia e frumoasă mai ales toamna. Atunci, în zilele ei bune, când 
căldura soarelui s'a potolit și o lumină dulce plutește în aer, stepa te 
farmecă, mai ales, dacă îi poţi privi zarea printre arborii cu care ai 
împodobit-o odată. Soarele luminează vârfurile plopilor. Frunzele lor 
argintii tremură în bătaia vântului ușor. Jose umbră, iar printre trun- 
chiurile întunecate ale copacilor se vede departe lumina câmpului ne- 
mărginit. O pace adâncă învălue firea. Când vin ploile, câmpia spălată 
renaşte, iarba dă din nou și o tinerețe scurtă înviorează natura. Dru- 
murile „ca pielea” sunt netede și fără praf. 


Foto. Ing. Al, Garoflid. 


Puţ în stepă. 

Iarna chiar, când viscolul a încetat și soarele umple de lumină 
câmpia albă, uiţi repede mânia, ei sălbatecă de mai înainte. 

Poate că schimbarea de înfățișare așa de iute a stepei, firea ei nes- 
tatornică, când rea și urâtă de-ţi blestemi soarta care te-a făcut să 
trăești acolo, când frumoasă şi dulce de nu te înduri so părăsești, 
leagă, atât de mult, pe unii încât nu o pot uita niciodată. Chiar purtaţi 
în țări cu climă potolită ei duc mereu dorul câmpiei unde s'au născut 
și în care și-au petrecut copilăria. 

Deși adesea ori potrivnică, stepa te înviorează însă întotdeauna. 
Pe timp frumos, ca și pe ploaie, sau ger, te simţi mai ușor, mai sprinten. 
Aerul ei, mai iute, îți astâmpără necazurile și îți potolește neliniștea. 
E însă tare și obosește pe cei nedeprinși. Priveliștea spațiului nemăr- 
ginit îți lărgește gândirea și îți dă un sentiment de libertate a cărei 
lipsă o simți numai decât atunci când te afli la munte. Chiar copiii simt 
apăsarea locurilor închise: „,Omule, ia muntele ăla din față” se ruga, 
odată, la Sinaia, un băețel crescut în Bărăgan. 


Viaţa în stepă. 


Cei care nu cunosc asprimea stepei bătută de vânturi, nu-și dau 
seama cât de greu pot trăi în ea plantele și vietățile aduse din țări 
cu climă mai domoală. 

In anul 1910 Ministerul Agriculturii arendase unei societăți engleze 
moșia Jigălia din Ialomița, pentru înființarea unei crescătorii. Dar vi- 
tele mari și frumoase aduse din Anglia, n'au putut rezista multă vreme 
climei aspre a Bărăganului. Constatarea de atunci nu a folosit, însă, 
specialiștilor noștri, căci după Unire, imitând politica zootehnică, pe 
care Ungurii o aplicaseră în Ardeal, ei au înipins la răspândirea în 
Vechiul Regat și chiar în stepă a raselor de vite din apus. 

Problema introducerei raselor străine la noi a fost discutată pe 
larg în conferințele Societăţii Naționale de Agricultură prin anii 1936— 
1038. Cn toate obiecțiile temeinice ale agricultorilor practici, politica 
ministerului nu a fost schimbată. Pe atunci, un medic veterinar, zoo- 
tehnician priceput, vine la 'Tăbărăști, să aleagă din crescătoria mea, 
vieri mangalița, pentru camerele agricole. Nu creșteam decât această 
rasă și combătusem politica oficială care îndemna răspândirea york- 
ului mare în câmpie, chiar la țărani. Era o vreme rea. Vântul sufla 
rece și așa de puternic, încât abia puteai să-i ţii piept. Umezeala și 

frigul te pătrundea, deși pământul era abia amorțit. Mă întorc atunci 
către specialistul meu şi îl întreb : „Ei, ce zici doctore? ce rasă să creș- 
tem în stepă? York sau mangalița?“ A tăcut. 

Ceeace s'a încercat cu porcii s'a tăcut și cu vitele, oile şi păsările. 
In loc de a selecționa rasele indigene, anı preferit, muncă mai ușoară, 
să introducem pe cele străine. Ca și cum în țara lor ele ar fi fost dela 
început perfecte, fără ca omul, cu răbdare și trudă, să le fi îmbunătățit. 

Cum au prosperat în Bărăgan caii ,„Ardenezi”, vacile „,Siementhal” 
sau găinile ,„Rhodes”, o știu cei care le-au încercat. Chiar merinosul, 
atât de rustic, nu crește bine în partea de apus a stepei, căci ploile de 
toamnă, mai dese, ,„,vlogul mocănesc”, îl prăpădește. 

Incrucișarea, fără o absorbție complectă, ar fi fost poate pentru 
cei grăbiţi, mijlocul de a îmbunătăţi rasele noastre de animale. Cred 
însă că numai selecționarea lor ne-ar fi dat vite bine adaptate climei. 
Operația e desigur înceată, dar poate ar fi fost un folos, căci treptat 
cu perfecționarea vitelor, puteam urmări și educația celor cari le folo- 
sesc. Rase străine, corci sau vite selecționate, fără hrană îndestulătoare 
și îngrijire bună nu se poate și într'o țară unde oamenii nu mănâncă 
îndeajuns, cum vom crede că ar putea prospera vitele îmbunătățite 
pe care le răspândim.? 


Pădurea. 


Intr'o parte a stepei din sudul județului e o regiune mai adăpos- 
tită, un prag de Bărăgan, unde se mai văd păduri. Ele sunt rămășițele 
celor din trecut mai întinse. Inainte vreme, nu de mult, în această re- 
giune, începând din apropierea orașului Buzău și mergând prin Cos- 
teşti spre Macovei, erau păduri de stejar. O fășie împădurită, largă 
de câteva sute de metri și lungă de vreo 40—-50 km., tăia moșiile Cos- 
teşti, Gheraseni, Sudiţi, Bălaia, Şopârliga, Moisica, Albești, Brădeanu, 
Meteleu și Pogoanele. Din acest lanț de păduri nu a rămas azi decât 
puţine, cele mai multe aparținând Statului sau Eforiei Spitalelor, căci 
celelalte, ale particularilor, au fost aproape toate scoase pentru a fi 
arate. Numai mărăcinișurile și câte un ulm subțire, crescut răsleț, mai 
arată azi locurile pe unde altă dată au fost păduri. 

Pădurile de stejar ale stepei au pierit nu numai prin faptul că 
agricultura dădea un câștig mai mare, dar și din pricina regimului sil- 
vic care a impus o perioadă mult prea lungă pentru tăierea lor. 

Salcâmul. 


Azi salcâmul înlocuește stejarul în stepă. El crește și acolo unde 
n'au fost niciodată păduri. Plugarii lau adoptat peste tot. Il plantează 
în sate și pe marginea locurilor, iar moșierii fac cu el perdele de adă- 
post pentru conace și vite. 

Acum 60—70 de ani, când salcâmul a fost introdus și răspândit 
în țară, s'au plantat păduri de salcâmi și în Buzău. Pe moşiile Gazota, 
Țintești și Fundeni sunt plantații vechi. Salcâmul reușește bine în på- 
mânt bogat și ușor. Nu 
merge la Ținteşti, bu- 
năoară, unde pămân- 
tul e mai argilos, el 
creşte însă puternic și 
lăstărește bine după tă- 
ere la Smeeni, cu de- 
osebire pe locurile așe- 
zate, mai ravene. Și aci 
însă, pe locurile mai ri- 
dicate, el crește subțire 
și se rărește după tăere. 
In pământ bun și reavăn 
salcâmul crește bine în masiv și cred că se poate reproduce prin să- 
mânță. Șilvicultorul regiunei, căruia i-am împărtășit. observația mea, 
a fost sceptic. După părerea lui, pueții de salcâm pe care îi găsisem 
nu proveneau din sămânță. In toamna trecută însă, curățind un jghiab 
de strașină, de praful depus de multă vreme, am găsit, crescut în pă- 
mântul adunat acolo, un fir subțire de salcâm lung de o palmă. 
Puetul de salcâm n'a putut crește acolo decât din sămânța adusă 
de păsări. 


Foto Ing. Al. Garoflid- 
Tăiatul pădurei dela Smeeni. 


Salcâmul fiind un arbore cu creștere repede, e pretențios. Ii tre- 
bue pământ bun. Dar el face parte din familia leguminoaselor și ca 
atare, e probabil, că își poate căpăta azotul din aer. N'am găsit însă 
pe rădăcinile de salcâm nodositățile caracteristice, Poate că bacteriile 
speciale să lipsească în pământ. Nu știu ca problema să fi fost stu- 
diată la noi. Ar trebui însă cercetată, căci dacă lipsesc, am putea să 
le însămânțăm și să obţinem o creștere mai bună a salcâmului chiar în 
locurile sărace. 

În timpul din urmă, pe unele moșii s'au plantat perdele de salcâmi 
pentru adăpostitul recoltelor. Perdelele adună zăpada iarna mărind 
astfel umezeala pământului, feresc recoltele de vânturile uscate și prin 
aerul rece și umed pe care îl revarsă noaptea pe holde, ele ajută ve- 
getația. Intr'un lan din spatele pădurei dela Smeeni, porumbul se face 
regulat, chiar în anii secetoși. 

Acţiunea perdelelor, cu deosebire în ceeace privește așezarea li- 
niștită a zăpezii pe câmp, se simte până la o depărtare cam de douăzeci 
de ori înălțimea lor. 


Aleea de plopi la Smeeni 

CAP. TI. 
PĂMÂNTUL. 


Moșiile, ce cultivam în județul Buzău, sunt situate în comunele 
Smeeni și Ţintești. Ele aveau o suprafață totală de aproape 3.500 ha., 
din care 3.000 ha. proprietate 1) restul în arendă. Moșiile se află la sudul 
judeţului, la o depărtare de 12 și 24 km. de oraș și de gara principală 
Cilibia. Mai târziu în 1014, am luat în cultură și moșia soţiei mele Bo- 
țârlău, din judeţul Putna, pe care, din cauza depărtărei, o avusesem 
arendată, 

Pământul în regiune e fertil, negru, destul de legat, afară de cel 
din apropierea râului Călmățui, care este mai nisipos. Grosimea pă- 
mântului negru e de o jumătate de metru în apropierea gârlei și crește 
cu cât mergi spre miază-zi, ajungând, în unele părți, până la 70—80 
cm. La această adâncime se găsesc nodule calcaroase. Căderea anuală 
de ploi e de 440 mm., vânturile sunt dese, grindina rară, la 7—8 ani. 
Apa e aproape, la 5—6 metri. E o regiune de grâu, dar foarte bună 
și pentru porumb. Mămăliga făcută din porumbul recoltat pe aceste 
locuri este deosebit de gustoasă. ` 

Regiunea unde sunt moșiile e un platou ondulat așezat la 75—85 
metri deasupra nivelului mării și ridicat cu 7—8 metri deasupra luncei 
Călmățuiului, pârâu care are cinstea să fie un afluent al Dunărei. 

Acest râuleț, care de multe ori seacă vara, are maluri înalte ṣi o 
luncă largă, amândouă nepotrivite cu micimea lui. Ele sunt, probabil, 
mărturia unei splendori îndepărtate, când râul Buzău, pe atunci râu 
mare, curgea pe albia lui. Urmele acestui trecut geologic se văd în stra- 


I1, Moșiile: Moisica-Banului 1,200 ha. Șopârliga-Smeeni 1,200 ha. “Ținteasca-Mușeteasca 60 
ha. Boţârlău 1.000 ha. 

turile groase de pietriș de gârlă ce se găsesc în luncă, începând dela 
câțiva metri numai. 

La sondele pe care le-am făcut pentru irigație pe moșia inteasca, 
am găsit, până la adâncimea de 30 metri, trei straturi de pietriș, 
despărțite prin câte un strat de argilă, gros de aproape un metru. Pie- 
trișul e plin cu apă. O apă desigur curgătoare, căci numai așa se ex- 
plică abundența ei. Alimentarea cu apă a orașului Buzău se face din- 
trun singur puț, săpat în partea de sus a luncei, în pădurea Crângu, 
numai la 20 metri adâncime. Volumul apei scos e îndestulător și ni- 
velul ei în timpul pompărei scade abia cu un metru. Cele două sonde 
de pe moșia 'Țintești, săpate la adâncimea de 20 metri, au un debit 
de 20 metri cubi pe oră. Când se pompează, apa scade cu patru metri 
și se ţine mereu la acest nivel. 

Apa subterană care curge sub lunca Călmățuiului vine din înfil- 
trațiunile râului Buzău în cursul său superior. Ajunse în câmpie, parte 
din ele iau drumul vechii albii. Vine poate și din apa râului Niscov, 
care, la ieșirea lui din dealuri, se pierde în pământ. Din această apă 
subterană, prin isvoare ieșite din pământ, se alimentează bălțile, curgă- 
toare primăvara, din 'intești, Tăbărăști, Bentu, etc. Insuși râul Căl- 
mățui își are obârşia din asemenea isvoare, căci ia naștere în câmpia 
dintre Stâlpu și Lipia, unde lunca Călmățuiului se prelungește până 
spre râul Buzău. Isvoarele se îndesesc cu cât pârâul merge la vale, 
astfel că la ieșirea din județul Buzău, el nu mai seacă decât rareori 
vara. 

Apă multă s'a găsit în lunca Călmățuiului și la Ruşeţu, în județul 
Brăila. Sonda săpată pe moșia Statului are, la 30 metri adâncime, un 
debit de ro metri cubi pe oră. 

Moșia 'Țintești e situată în regiunea de luncă dinspre râul Buzău. 
Pământul e de formaţie aluvionară. In straturile de pietriș, de care 
am pomenit, se găsesc de multe ori în adâncime, la săpatul puțurilor, 
trunchiuri petrificate de copaci. Celelalte moșii sunt pe platou. 

Platoul Călmățuiului e format din loess. In apropierea gârlei gro- 
simea stratului de loess până la nivelul apei e de zece metri. Ea scade 
cu cât mergi spre sud. Pe moșia Șopârliga apa e la 5—60 metri. Dea- 
semenea pământul e mai ondulat, mai nisipos și de o culoare mai des- 
chisă cu cât te apropii de Călmățui. Aceasta ar însemna că depunerea 
loessului s'a făcut sub acțiunea vântului dominant din regiune: vântul 
de nord-est, Crivăţul, care ar fi bătut şi atunci. Ar mai putea însemna 


C., Oaroilid—Agricultura vache, 2 

și că loessul a fost ridicat de vânt din apropiere, adică din albia veche 
a râului Buzău. Un argument pentru această părere ar fi constatarea 
că malul dinspre miază-zi al luncei, adică din josul vântului, e ondulat, 
cu solul nisipos și de culoare castanie, pe când malul dinspre miază- 
noapte al râului Buzău e tăiat drept, platoul e neted și solul mai legat 
și de culoare neagră închisă. Aceiași situație se vede și pe malurile râului 
Râmnicul-Sărat, în dreptul șoselei naționale, O constatare inversă am 
făcut în județul Dolj. Malul din stânga, 'adică dinspre răsărit al râului 
Jiu, dela Craiova în jos, e ondulat, de culoare deschisă și nisipos, pe 
când malul din dreapta lui e negru și argilos. Această situație, care ar 
părea că e împotriva constatărei de mai sus, se explică prin faptul că 
în Dolj vântul dominant nu e Crivățul, ci vântul dela sud-est, Austrul, 
care suflând mai puternic și mai des, a ridicat din valea Jiului nisip 
mai grăunţos și mai mult, așezându-l în partea stângă a râului, după 
cum Crivăţul, care suflă dela nord-est, a avut aceiași acțiune în partea 
dreaptă a Buzăului, adică spre sud. 

Ar mai contribui la susținerea acestei păreri și faptul că platoul 
care mărginește valea Călmățuiului spre miază-zi e mai ondulat și mai 
nisipos cu cât mergi spre răsărit. In unele părți chiar, la hotarul ju- 
dețului dinspre Brăila, sunt adevărate dune de nisip. Aceasta se da- 
toreşte tăriei Crivățului, care e din ce în ce mai mare cu cât mergi 
spre răsărit. Vântul mai puternic a putut ridica și depune pe malul drept 
al râului mai mult nisip grăunțos, decât argilă și nisip fin; 

Formarea solului și îndeosebi producerea humusului s'ar putea ex- 
plica prin faptul că buruienile și ierburile înalte crescute pe sol, au 
oprit părticelele de pământ aduse de vânt, după cum ele opresc și acum, 
în timpul iernei, zăpada spulberată de Crivăţ. In fiecare an și timp de 
sute de mii de ani, vântul a potmolit astfel cu straturi subțiri de praf 
ierburile înalte de stepă. Din putrezirea lor uscată s'a format pământul 
negru. 

CAP. III. 
ISTORICUL MOȘIILOR. 


Despre istoricul pe care mi-l cere chestionarul, nu am prea multe 
de spus. Nu s'a întâmplat, în regiune, nici un fapt de seamă. 

Se zice că Vodă Cuza, după promulgarea legei rurale, în trecere 
spre Galaţi, s'a oprit în satul Țuguiatul. Tradiţia spune că Vodă a 
dojenit atunci țăranii, cari nu vroiau să mai lucreze moșia boerească. 
Se știe că mai în toată țara s'a întâmplat la fel. Noii împroprietăriți, 
bucuroși că au scăpat de clacă, nu mai vreau să lucreze la boeri. Multe 
moșii rămăseseră nemuncite și o mare primejdie amenința economia 
țării. Printre motivele detronării lui Cuza e și legea rurală cu urmările 
ei. Această părere poate fi susținută prin constatarea, că cea dintâi 
măsură a Locotenenţei Domnești a fost restabilirea ascunsă a clăcii prin 
legiferarea dreptului de a putea executa cu dorobanțul învoielile agricole. 

Se mai spune că pe vremuri, la curtea unei moșii apropiate, s'a 
petrecut o dramă. Un boer, vecin de moșie, îndrăgostit de nevasta mo- 
șierului, îl omoară, noaptea, la o petrecere. Deși boer a fost însă con- 
damnat pentru fapta lui la întemnițare pe viață și multă vreme după 
aceea, la ocna de sare, s'a numit „poteca lui Conu Iorgu”, pârtia bă- 
tătorită pe care boerul ucigaș își plimba urâtul și poate remușcarea. 

Moșia Moisica a fost stăpânită în vremea din urmă de boerii Fi- 
lipești. Unul din ei Mihai Filipescu, Mare Logofăt al Dreptăţii, a 
clădit biserica în anul 1842. Satul se cheamă Moisica, după numele 
boerului Moise Cândescu, care la stăpânit pela 1650. Moșia a fost cum- 
părată de tatăl meu în anul 1885 dela proprietarul ei de atunci, Pascu. 
Din actele vechi ale moșiei se vede că o parte din ea a fost stăpânită, 
pe vremuri, de țărani, cari, cu timpul, s'au vândut boerului împreună 
cu pământul, devenind ei iobagi și moșia lor boerească. Prin reforma 

agrară din 1021 situaţia veche s'a restabilit „in integrum”, căci toată 
moșia e astăzi în stăpânirea lor. 

Moșia Şopârliga-Smeeni se mai numeşte și Curca, după numele clu- 
cerului Radu, zis Curcă, care a stăpânit-o pe vremuri. Tatăl meu a 
cumpărat-o în anul 1896, iar o parte mai mică, am cumpărat-o eu în 
anul 1910. Moșia a fost în timpul din urmă proprietatea familiei Ver- 
nescu, din care o ramură, stabilită în București, a dat juriști și oameni 
politici de seamă. 

Moșia 'Ținteasca-Mușeteasca, cumpărată de mine în anul 1004, a 
fost, mai de mult, proprietatea moșnenilor Lipieni, din Lipia. Acești 
moșneni nu erau țărani, ci proprietari mijlocii, de vreme ce ei stăpâneau 
pe lângă pământul ce-l aveau în satul lor Lipia și moşia Mușeteasca, 
situată la o depărtare de 20 km. Moșia a fost întregită cu timpul prin 
cumpărare de către unul din proprietari, care avusese ca zestre partea 
cea mai mare a ei. Dela el a rămas moșiei numele de ,,Măciuca”, căci 
așa era porecla acestui moșier, desigur nu prea blajin. 

Moșia Bălaia, pe care o ţineam în arendă, era proprietatea un- 
chiului meu, Colonelul N. 'Trestianu. Ea fusese moșia de zestre a mamei 
mari la căsătoria ei, în anul 1840 cu slugerul Costache Trestianu, stă- 
pânul moșiei Trestia din plaiul Buzău. 


Valoarea moșiilor. 


Din alăturarea prețului cu care au fost plătite aceste moșii se vede 
creșterea repede a valoarei pământului în acest timp. Tatăl meu în 
anul 1885, când a cumpărat moșia Moisica, a plătit pogonul de pă- 
mânt cu o sută de lei. Douăzeci de ani mai târziu ela plătit două 
sute cinci zeci lei pogonul, atunci când a cumpărat moșia Şopârliga ; 
iar eu, în anul 1910, am plătit partea cumpărată din moșia Smeeni 
cu patru sute lei pogonul, adică cu un preț îndoit decât acela cu care 
tatăl meu cumpărase moșia alăturată Şopârliga, cu II ani în urmă și 
de patru ori mai mare decât prețul cu care el plătise, înainte cu două- 
zeci și cinci de ani moșia Moisica. 

Ridicarea mare și repede a valoarei moșiilor nu se datorește numai 
sporirii suprafeței cultivate, mai are și alte cauze. In primul rând în- 
mulțirea capitalului. Intr'o vreme cumpărătorii obțineau un venit de 
20% la prețul care plăteau pământul. Mai în urmă, concurenţa mă- 
rindu-se, ei se mulțumeau cu o capitalizare de 5—6%,, In al doilea rând 

trebue să ținem seamă de scăderea puterii de cumpărare a banului da- 
torită sporirei circulației și eftenirei creditului. 


* 
* * 


La începutul secolului trecut valoarea moșiilor de câmp era mai 
mică decât a moșiilor de munte. Această deosebire nu provenea, cum 
s'ar putea crede, din prețul pădurilor. In afară de puţinele păduri care 
aveau drumuri lesnicioase, toate celelalte nu aveau căutare, căci, din 
lipsă de drumuri, lemnele nu se puteau scoate, nici aduce la târg. Mo- 
şiile de munte aveau pe atunci numai valoarea pe care le-o dădea pă- 
șunatul golurilor. In anul 1890, Maican a cumpărat munţii Penteleul 
cu o sută de mii de lei, deși pe lângă pășunile unde se făcea renumitul 
caşcaval, mai erau și câteva mii de hectare de pădure seculară de brad. 
Prețul de cumpărare al moșiei fusese stabilit numai după venitul pă- 
șunatului, care era de cinci mii de lei pe an, fără ca valoarea pădurii 
să intre în socoteală. 

Moșiile de munte și deal, care aveau pe vremuri o valoare mare, 
erau acelea unde rodește prunul. Vânzarea țuicei aducea acestor moșii 
venituri pe care moșiile de câmp nu le putea da pe atunci. De aceea, 
mai toate așezările gospodăreşti de seamă au fost în trecut la munte 
și tot de acolo se trăgeau cele mai multe dintre familiile boerești ale 
judeţului. Prosperitatea moșiilor de deal nu a ținut însă. Odată cu 
răspândirea consumaţiei rachiului făcut din spirt de cereale, aceste moșii 
și-au pierdut întâietatea. 


Hotarele moșiilor. 


M'a mirat totdeauna respectul cu care erau păstrate hotarele mo- 
șiilor, chiar când ele nu erau însemnate prin movili sau pietre, ci numai 
prin drumuri. Păstrarea hotarelor era și mai de mirat cu cât planurile 
vechi ale moșiilor nu arătau direcţia liniilor de hotar, adică unghiul 
sub care se întâlneau, ci numai suprafața măsurată în „stânjeni masă”, 
obţinută din înmulţirea lungimei cu mijlocia celor trei curmezișuri, două 
la capete și unul la mijloc. 

Călcarea hotarelor era rară. Când se întâmpla, urma judecată și 
hotarul drept era însemnat din nou cu movili mari sau pietre. Un ase- 
menea hotar s'a tras acum o sută de ani, în partea dinspre apus a 
moșiei Șopârliga, de pe urma unei judecăți între proprietarii vecini. Mo- 

vilele ridicate atunci au și azi o înălțime de doi metri. Se zice, că la 
facerea hotarelor se aduceau copii care erau bătuţi la fiecare movilă 
care se ridica, spre a-și aduce aminte mai târziu, când, ca bărbați, ar 
fi putut fi chemați să dea mărturie pentru temeinicia hotarelor ridi- 
cate atunci. ` 


Moşiile Statului. 


Statul și Eforiile aveau în regiune multe moșii: moşia Moisica, 
partea zisă a Banului, care fusese a Mânăstirei Banului din orașul 
Buzău, mânăstire înființată în anul 1571 de Vornicul Andronic și re- 
zidită în anul 1772 de Adriana, văduva Vornicului Şerban Cantacuzino ; 
"moșia Salcia-Mogoseasca, moșia Ghigiul care fusese a mânăstirei Ghi- 
giul de lângă Ploești, moșia Şopârliga, partea zisă Brebeanca și moșia 
Brădeanu, amândouă proprietatea Eforiei Spitalelor și moșia Sudiţi a 
Liceului român din Brașov. 

Toate aceste moșii fuseseră dăruite de boeri — vechii lor stăpâni — 
pentru odihna de veci a sufletului lor. Dar lucru ciudat, aceste moșii 
nu aveau sate și afară de două din ele, pe care, nu prea de mult, sau 
făcut sate noi, celelalte nu au sate nici azi. Boerii dăruiseră dar părți 
din moșiile lor fără sate, păstrându-și pentru ei satul cu restul moșiei. 

Pe acele vremuri însă „moșiile fără sat, adică fără clăcași care să 
le lucreze, aveau o valoare mică, ele fiind folosite numai pentru pă- 
șunat. O moșie vecină, Gazota, când proprietarul ei, Procopie Gassotti, 
venit din străinătate pe la 1860, a luat-o în stăpânire, se arenda unor 
cirezari din Ploești cu o sumă mai mică decât fonciera pe care el o 
plătea mai târziu, în anul 1898. Se vede că boerii, dăruind mânăsti- 
rilor și spitalelor moșii fără sat, vroiau, pe lângă odihna de veci a su- 
fletului, să-și păstreze și putinţa unei vieți tihnite pe pământ. 


Satele noi. 


In vremea trecută și chiar în urmă suprafața moșiilor avea mai 
puțină însemnătate decât numărul sătenilor care puteau să le muncească, 
Astfel, pe timpul culturei mari, prin învoieli, arenda se stabilea nu atât 
după numărul pogoanelor moșiei, cât după al locuitorilor din sat sau 
din împrejurimi care puteau să se învoiască. Numai acum, când plu- 
găria mare se face cu mașini și muncitori aduși din alte părți, va- 
loarea moșiilor nu se mai stabilește după numărul învoitorilor. 

Moșii fără sate au fost multe în câmpia de răsărit. Mare parte 
din satele din această regiune sunt sate noi și au fost înființate destul 
de curând. Ele au fost făcute de stăpânii moșiilor pentru a le mări va- 
“loarea. Satul Gazota a fost înființat de tatăl lui Procopie. Jumătate 
din satul Smeeni e făcut cu coloniști veniţi de peste munți pe la în- 
ceputul secolului trecut, de unde și numele de „Ungureni”, pe care 
locuitorii unei părți a satului îl păstrează și azi, spre deosebire de cea- 
laltă parte mai veche, a cărei locuitori se numesc „,Cojani”, cum de- 
altfel se numesc toți țăranii băștinași din câmpia Bărăganului. Satul 
Sălcioara e însemnat pe harta austriacă dela 1850 cu numele de „co- 
libe” ; iar satele Brădeanu și Sudiți sunt sate noi. Acest din urmă, 
după cum îl arată numele, e făcut cu oameni veniți din alte țări!). 

Satele noi înfiinţate de proprietarii moșiilor luau totdeauna nu- 
mele celor care le înființau : Gheraseni dela Gherase, 'Ținteşti dela Jän- 
tea, Albești dela Albu, Verneşti dela Vernescu, etc. Satul Macovei sa 
numit după numele de familie a unor boeri buzoeni, proprietarii sau 
mai degrabă arendașii, pe vremuri, ai moșiei, cea mai mare moșie din 
judeţ. Chiar satele înființate de străini luau numele lor. Satul Marsi- 
lieni, din Ialomița, sa numit astfel după numele lui de Marsil, un 
doctor francez căsătorit cu o româncă, proprietara moșiei ; iar numele 
satului Parisești din Vlașca se trage dela Paris, un grec, proprietarul 
moșiei, care l-a înființat. 

Satele vechi, însă, dădeau ele numele celor care le stăpâneau sau 
care se trăgeau de acolo: Trestianu dela Trestia, Sibiceanu dela Si- 
bicin, Jitianu dela Jitia, etc. 

Cele mai multe din numele stăpânilor de moșii vin dela numele 
satului căruia îi adăogau sufixul „eanu'”'. Această deprindere e așa de 
înrădăcinată, încât, chiar numele străine sunt schimbate de săteni. Gas- 
sotti, originar din Macedonia, proprietarul unei moșii mari din judeţul 
Buzău, înființează un sat care, după regulă, ia numele lui, numindu-se 
Gazota. Fiului său, Procopie, țăranii nu i-au zis însă nici odată Gas- 
sotti, cum el s'a chemat totdeauna, ci Gazoteanu. 


Movilele. 


In regiune și cu deosebire pe malul înalt al Călmățuiului sunt în- 
șirate movili mari, movili ridicate de triburile care au locuit prin aceste 


1, Sudit, înseamnă supus străin. 

părți la începutul istoriei. "Țăranii cred că în aceste movili sunt ascunse 
comori, căci, zic ei, se văd de multe ori noaptea flăcări jucând pe ele, 
ceeace, după cum se știe, e semnul sigur al prezenței comoarei. Cu 
această credință ei au găurit movilele, dar nu știu să fi găsit comori. 

Una din movilele de pe moșia Moisica se chian:ă „Movila Japu- 
lui”. Se zice că numele i-ar veni de pe urma unei prinsori pe care stă- 
pânul de pe vremuri al 
moșiei, Ghica Căciulă- 
mare, ar fi făcut-o la 
un chef cu un prieten. 
El se legase să-i dăruia- 
scă atâta întindere din 
moșie, până unde va 
putea fugi călare pe un 
țap. Se vede că cel care 
ținuse prinsoarea a is- 
butit să călărească ţapul 
și să fugă departe, câș- 
tigând astfel întreaga 
moșie, căci movila la care țapul ostenit s'a oprit, este tocmai la cellalt 
capăt al ei. 

Pe una din movili, în Sălcioara, e o biserică mică, clădită întrun 
stil rustic, dar plăcut. Ea a fost ridicată în anul 1806 de boerul Săl- 
cianu, stăpânul moșiei 1). 


Foto Ins. Al. Garoflid. 
Movilă la Moisica, Valea Călmățuiului. 


Drumurile. 


Moşiile din regiune erau tăiate în curmezișul lor de un drum, care 
trebue să fi fost odată mare și umblat, căci erau pe el, în vremuri, 
multe hanuri unde poposeau drumeţii. Fiecare din stăpânii moșiilor, 
avea câte unul: hanul lui Trestianu pe moșia Bălaia, al lui Vernescu 
pe moșia Smeeni, al lui Sălcianu pe moșia Sălcioara. 

Acest drum, numit „al sărei”, mergea la apus prin Mizil la Plo- 
ești și de acolo la Ocnele de sare. La răsărit, în mersul lui spre baltă, 
el străbătea toată câmpia, tăind moșiile, fără să ție seamă de sate, ur- 
mând astfel calea dreaptă. Din acest drum, mare și umblat odată, nu 
a rămas azi decât un drumeag, păstrat numai pe două moșii, cărora 


1, Din tradiție orală, altă inscripție nu e decât data săpată în ușa dela intrare, 

le servește de hotar. Pe celelalte el a fost arat și nu se mai cunoaște. 
Numai locurile unde erau vechile hanuri mai sunt încă însemnate și 
azi prin bălăriile care cresc puternic pe pământul îngrăşat odinioară de 
vitele căruțașilor care poposeau acolo. 

Moșia Moisica era tăiată de un drum zis al „,Olacului”. Sevede 
că pe aci mergeau spre Dunăre ordinele adminstrației, căci „Olac“ se 
numea cărucioara toată din lemn, care, trasă de patru sau mai mulți 
cai înaintași mânați deacălare, fugea ca vântul din poștă în poștă du- 
când ordinele Domniei. : 

In vremea trecută erau numai drumuri de pământ. Nici nu se cu- 
noșteau altele. Drumuri pietruite, sau de caldarâm, nu erau nici în mar- 
ginea orașelor și de 
multe ori nici chiar în 
orașe. In capitală doar 
unele străzi, cele mai 
principale erau pavate 
cu bârne de lemn. Ii 
se spunea din această 
pricină : poduri. De aci 
numele de ‚Podul Mo- 
goșoaiei”, cum se chema 
odinioară Calea Vic- 
toriei, 

Cele dintâi șosele s'au făcut la noi prin anii 1833. Dar dacă dru- 
murile țării nu erau pictruite, ele erau largi. Indeosebi drumurile poștei. 
Pe atunci pământul se ara puţin. De o parte și de alta a drumului erau 
islazuri, adică pământ înţelenit și astfel drumul larg se mai putea lărgi, 
după trebuință, alături pe ţelină. Deși nepietruite, drumurile vechi erau 
mai bune decât cele mai multe din șoselele” de azi. Ele fiind largi, 
60—70 de metri și putându-se lărgi încă la nevoie, căruțașii puteau face, 
pe vreme rea, o pârtie nouă, uscată, fără noroi, pe pământul inerbat. 
Astăzi avem la țară „șosele” care sunt tot de pământ, dar nu mai au 
lărgimea drumurilor vechi. Pe o parte şi pe alta pământul e arat, iar 
drumul strâns între șanțurile șoselei nu e mai larg ca opt, nouă metri. 
Căruțașii nu pot părăsi „şleaul” : două șanțuri de noroi, în care roata 
se înfundă până în butuc ; nici nu pot să ferească gropile pe care um- 
bletul neîncetat al căruțelor încărcate le face în pământul afânat al 
„șoselei. 


„„Chervane'' — după un tablou din pinacoteca dela München. 

Drumurile umblate, mai ales cele cari duceau la gări, dădeau, vara 
și toamna, mici câști- 
guri moșierilor. Pentru 
popasul căruțașilor și 
păscutul vitelor pe mi- 
riști ei luau o taxă, ju- 
găritul; două zeci de 
bani de jug. Când eram 
tânăr, pentru treaba 
care o făceam în vacanță 
la moșie, tata îmi dă- 
ruise jugăritul. Adunam 
astfel câteva fișicuri de 
gologani cu ajutorul că- 


Foto R. Kruger SR Pisi 
Drum de țară. rora îmi mai îndulceam 


traiul la pension. 


Hanurile și hoţii de cai. 

La drumurile mari erau, din loc în loc, hanuri, iar la răspâutii 
cruci mari de piatră ridicate pentru pomenirea celor morți. Hanurile 
erau adăposturi pentru drumeți, dar ele adăposteau, de multe ori, cu 
deosebire cele răslețe din câmpie, și alți oaspeți nedoriți, hoţii de cai. 
In vremea trecută, când hergheliile erau numeroase, furtul de cai era 
o meserie răspândită şi organizată. Se zice chiar că unii dintre marii 
crescători, cei cu trecere la stăpânire, cumpărau ieftin caii aduși pe 
înserate de negustori”, 

In chipul acesta hergheliile lor se înmulțeau repede și poate din 
această pricină umbla pe atunci vorba : „iepele din Bărăgan fată câte 
doi mânzi” !), 

Hoţii de cai aveau legături între ei și gazde în toată câmpia Bă- 
răganului. Caii furați, ascunși ziua prin porumburi, erau duși, noaptea, 
din mână în mână, spre a fi vânduți departe de locul lor. Pentru a 


I. „Pe când sburau însă caii grecilor şi ai prietenilor lor, pe atunci se umplea un alt grajă 
cu cei mai buni cai de călărie şi cu telegarii cei mai făloși ; era grajdul Banului Dumitrache din 
Craiova. Se începuse cumpărările zorite, schimburile şi vânzările de cai ale Banului odată cu sosirea 
unei perechi de cai suri, ale căror coame argintii cădeau ca o spumă în jos pe gâturile lor mândre, 
încovoiate ; şi în curând i se dete Banului Dumitrache porecla ,,Geambaşul”. Bucura Dumbravă. 
Haiducul, pag. 124. 

preveni întâmplări neplăcute, vânzătorul avea grije să spuie cumpără- 
torului părțile unde nu trebuia să meargă cu ei. „Caii nu văd în partea 
cutare”. zicea el. Cu toată recomandația se întâmpla uneori că cei care 
se bucurase să cumpere asemenea marfă, să pață rușine. Unui mare 
proprietar din Ialomița, poreclit „Batelup”, i sa deshămat, odată, în 
târg la Slobozia, caii dela poștalion, căci fuseseră găsiți de furat. 

Hoţii de cai erau o plagă a vremei și cum pe atunci poliția satelor 
aproape nu exista, țăranii făceau poteri pentru prinderea lor. Un vestit 
hoț de cai din regiune, Pocriș, a fost prins și ucis de țărani, în zilele 
noastre, la hanul de lângă movila Manciului, din mijlocul câmpului. 

CAP. IV. 
ADMINISTRAREA MOȘIILOR. 


Din suprafaţa de 3.500 ha., cât cultivam înainte de expropriere, 
3.000 ha. erau pământ arabil și restul pășune. Pășune era numai pă- 
mântul care prin condițiile lui fizice : umezeală prea multă iarna sau 
primăvara, prea argilos, cu sărătură, etc., nu era propriu culturii. Tot 
ce fusese destinat ca islaz pe vremuri, atât de proprietari cât și de ţă- 
rani și care era pământ bun pentru arătură, fusese spart și semănat cu 
cereale, îndeosebi grâu. Astfel din islazul dat la 1764 împroprietăriților 
din Comuna Smeeni, nu a mai rămas decât cel din lunca Călmățu- 
iului, impropriu culturei. Pământul bun fusese de mult arat1). Din 
această pricină, precum, desigur și din înmulțirea populației, nevoia de 
pășunat era mare și întreg islazul moșiilor ce administram se arenda 
sătenilor învoiţi. 

Administrarea moșiilor se făcea dela un centru în jurul căruia ele 
erau așezate la o depărtare mijlocie de aproape 12 klm. Acest centru 
a fost întâiu în satul Moisica și pe urmă în Smeeni. Administraţia cen- 
trală se conducea de stăpân care era ajutat de un administrator ge- 
neral, de un contabil și un chelar. Plăţile, pe cât cu putință, se făceau 
de stăpân. Administrația centrală întocmea planul agricol al moșiilor, 
distribuirea și urmarea muncilor. De aci plecau toate ordinele care se 
executau la moșii. x 


1. Fenomenul a fost general. Cu creșterea exportului de cercale pășunele au fost mereu în- 
locuite prin arături. In anul 1860 erau în Vechiul Regat 4.089.840 ha. pășuni și fânețe. După pa- 
truzeci şi ceva de ani, în 1904, nu mai rămă eseră decât 1.479.640 ha. In schimb întinderea pă- 
mântului cultivat a crescut în acest timp dela 2.197.000 ha., cât era în anul 1862 la 5.268.900 ha. 
în 1904. C. I. Băicoianu. Studii economice, pag. 126 şi 203. 

La fiecare moșie, sau grup de moșii, era o administrație locală. Ea 
cuprindea vre-o 750—r000 ha. Conducătorul acestei administrații era 
logofătul ajutat de unul sau doi isprăvnicei și mai mulți pândari. Lo- 
gofătul știa să scrie, să măsoare și cunoștea treburile moșiei. El exe- 
cuta planul general al 
semănăturilor și mun- 
cilor orânduit la centru, 
dar avea libertatea în 
ceeace privește aplica- 
rea lui, adică adap- 
tarea aplicărei la situa- 
ţia câmpului și a vremei. 
Isprăvnicelul era agen- 
tul de execuție. El vestea 
oamenii care trebuiau să 
iasă la muncă. Vestirea 
se făcea Duminica și 
sărbătoarea. Pândarii se Logofăt. 
tocmeau deobicei pe tim- 
pul muncei. Ei păzeau holdele, aveau în grije căratul dijmei și însoțeau 
căruțele care transportau bucatele la gară. 

Administratorul era plătit cu 100—200 lei pe lună 1) și toată în- 
treținerea ; mai putea să crească păsări și să țină unul sau doi porci. 
Avea, după învoială, tantieme sau primea un dar când anul era bun. 
Logofeții erau plătiți cu 50—6o lei pe lună ; iar isprăvniceii 35—40 lei, 
bineînțeles și întreținerea. Logofătul putea crește păsări și un porc. El 
trebuia să aibă și cal. 

Pentru controlul executării planului agricol și al muncilor, admi- 
nistratorul general sau stăpânul trebuia, la fiecare două-trei zile, să ins- 
pecteze moșiile, iar pentru coordonarea lucrărilor, logofeții se adunau 
la centru în fiecare Duminică și sărbătoare, spre a raporta asupra mun- 
cilor făcute şi a primi ordine noi. 

Disdedimineaţă, pe caii lor buestrași, înfipți drept în șăi căzăcești, 
cu biciul și lanțul de măsurat la oblonc, soseau logofeții moșiilor înso- 
țiți fiecare de câte un isprăvnicel. Curtea. se umplea de cai. După ce 
descălecau și legau caii de uluci ei se duceau la cancelarie. Acolo se 


Foto Hariton 


1. Toate prețurile sunt în lci aur. 

ţinea sfatul cu stăpânul moșiilor sau cu administratorul general pentru 
rânduiala muncilor care trebuiau făcute în săptămâna următoare. După 
luarea hotăririlor logofeţii porneau înapoi la moșiile lor, iar isprăvni- 
ceii se răspândeau prin sate pentru a vesti oamenii la muncă. Ei cu- 
treerau călări ulițele satului strigând cât îi luau gura: „mâine se în- 
cepe munca, (seceră, prășilă, cules, etc.) pe moșia cutare, linia cu- 
tare. Toţi învoiţii să iasă la lucru”. A doua zi dimineața erau toți la 
câmp. Cei care lipseau erau căutați și aduși. Dar aceștia erau foarte 
puțini, căci deobicei contractele se împlineau cu destulă regulă. 
Administratorii se alegeau dintre logofeţi, iar logofeţii dintre is- 
prăvnicei. Administrațiile moșiilor mari erau pepiniere de personal ca- 
Hficat și instruit pentru scopul agricol de atunci : cultura extensivă și 
rațională a cerealelor. Proprietarii şi arendașii aveau o cultură agricolă 
care și-o făceau singuri, din practică. Ei aveau simțul pământului, știau 
când și cum trebue să-l lucreze. Unii din ei citiseră cărți de agronomie. 
Indeosebi proprietarii cunoșteau literatura agricolă franceză. Unii a- 
veau chiar cunoștințe temeinice de agronomie. Voi aminti pe un vecin 
de moșie, care mi-a călăuzit primii pași în plugărie : Procopie Gassotti. 
Om călătorit, citit, era un agricultor desăvârșit. A fost un pionier. Lui 
se datorește introducerea metodelor tehnice moderne în agricultura din 
regiune. Era o autoritate. Vrea chiar să scrie o carte de agricultură. 
Unul din vecinii săi, un tânăr licențiat în drept, care, în loc de a căuta 
slujbe sau a fi avocat mărunt de provincie, alesese mai bine meseria 
de mare arendaș, îi spunea odată : „Nene Procopie, dacă scrii cartea, 
să pui ca motto: ară bine, iese prost, ară prost, iese bine”. Această, 
părere sceptică era o intrepretare greșită a unei observaţii reale : ne- 
siguranța recoltei determinată de nestatornicia climei noastre. Prin răs- 
punsul său bătrânul plugar a restabilit adevărul : „Cine lucrează bine, 
face, chiar în anul prost, mai mult de cât cel care a muncit rău”. 

CAP. V. 
ORGANIZAȚIA TEHNICĂ A CULTURII MARI. 


Care era organizația tehnică a culturii mari? Pe ce se rezema ea? 
In lucrarea mea asupra problemei agrare din anul 1009 am arătat că 
instrumentul tehnic al marei culturi la noi era: munca și vitele ță- 
ranului. 


Inventarul. 


La suprafața de aproape 3.000 ha. arabile, pe care o cultivam, nu 
aveam decât r00 de boi și pe cari îi întrebuințam numai la ogor. Plu- 
gurile mari, „Eckert”, cu o brazdă și cu grindeiul încovoiat, trase de 
câte 6 boi, făceau un ogor tot așa de bun ca și cel pe care îl face azi 
tractorul. Dar și pentru ogor numărul plugurilor boerești era prea mic, 
căci abia puteam să întorc pârloagele și să fac ceva ogor pentru po- 
rumb, pe când numai cu grâu și păioase semănam 2.000 pogoane. De 
aceea restul arăturii îl făceam cu plugurile țărănești. Astăzi, la 500 ha. 
de arătură, cât mi-a mai rămas după expropriere, am 4 tractoare și 40 
de boi. Acum eu dau învoiților locurile de porumb ogorîte, boronate 
Și semnate. 

Când au ieșit mașinile de semănat, boii, pe lângă ogor, au fost în- 
trebuințați și la semănat. In 1896, când am început plugăria, aceste 
mașini nu erau răspândite. Plugarii mari, ca și cei mici, semănau cu 
mâna, 

In regiunea de răsărit: Ialomița, Brăila, Dobrogea, unde populaţia 
era mai rară, inventarul boeresc era mai mare, el ajungea la 40—50%,. 
Erau chiar proprietari care lucrau în regie cu vitele lor. In regiunea 
din apus dimpotrivă muncile se făceau aproape numai cu vitele învoi- 

ților. Proprietarii și arendașii aveau însă toți inventarul mecanic : ma- 
șini de treer, semănători, boroane, trior, etc. 

La fiecare moşie mare, pe lângă inventarul mecanic amintit, se 
mai găsea și câte unul sau două pluguri de mărăcini. Acestea erau plu- 
guri mari, solide, prevăzute pe lângă fier cu o daltă pentru tăierea ră- 
dăcinilor de mărăcini. Ele erau trase de 10—I2 boi, care seschimbau 
la jumătatea zilei. Leşile de mărăcini (prunus spinosa) erau o neno- 
rocire cu deosebire în regiunile de stepă cu păduri. Câmpuri întregi ră- 
mâneau nearate din pricina lor. Trei generații de mari agricultori s'au 
luptat ca să stârpească mărăcinii și n'au isbutit decât în parte. Astăzi, 
pe moșiile care le-au mai rămas, nu mai sunt, dar s'au întins pe păr- 
tile expropriate. Un mare proprietar din Ialomița, care face o agricul- 
tură model şi pentru care e des vizitat de specialiști și de agricultori, 
are obiceiul, după terminarea vizitei moșiei, să-și ducă musafirii în 
partea moșiei expropriată şi să le arate: „reforma agrară”. Loturile 
împroprietăriților sunt atât de pline de lei de mărăcini încât abia pe 
ici, colo, plugul poate să sgârie pământul pentru semănat. Contrastul 
e și mai isbitor când vezi „reforma agrară” după ce ai colindat patru 
mii de pogoane de moşie pe care nu se vede nici o buruiană. 

Pe lângă cele 16 pluguri a câte 6 boi, 25 semănători și tot atâtea 
boroane, mai aveam trei garnituri de treerat, o mașină de bătut po- 
rumb, câteva care și căruţe, un atelier condus de un mecanic și de un 
fierar care știa să potcovească boii și caii. 


Poștalionul. 


La inventarul viu al moșiilor se mai adaogă numeroșii cai de tră- 
sură necesară controlului administrativ și mersului după treburi și cum- 
părături la oraș. Tot aci trebue să amintesc și poștalionul : plăcerea și 
patima moşierilor tineri. Pe atunci fiecare dintre ei se întrecea să aibă 
cel mai frumos poștalion, cu caii cei mai iuți, de acelaș păr, cu hamu- 
rile cele mai scumpe și surugiul cel mai ager. 

La poștalion caii se înhămau câte patru, doi la roată și alți doi 
înainte. Se mânau de pe capră sau deacălare pe calul stâng rotaș, nu- 
mit pentru aceasta săuașul. Când aveau să ducă o trăsură grea, butcă 
sau rădvan, caii se înhămau câte cinci : doi la roată și trei înainte. Din 
aceștia, doi trăgeau în prelungirea celor dela roată, iar al treilea „în 
praștie”, adică alături de înaintași, trăgând de un crucioi legat de 

Sosirea Domnitorului Carol I la Cotroceni — Preziosi — 20 Iulie 1866. Foto Stelian. 


“Postalionul D-lui Mitică Hariton, Salciile-Prahova,. 

trăsură cu o funje lungă cate trecea pe lângă rotași. Acest fel de înhă- 
mare se întrepuința și pentru ,,chervane” —- care grele, cu care se 
transportau mărfuri sau bucate și se încărcau la 2.000—3.000 de kgr. 
Când drumul era lung și greu caii se înhămau câte șase, doi la 
rând. Poştalionul cu șase cai era mai frumos. Atunci surugiul mâna 
deacălare, 

Caii erau toți de aceeași mărime, numai „prăștarii” puteau fi mai 
mici. Hamurile erau întregi, cu „vânări” pentru rotași și numai jumă- 
tăți pentru cei din „praștie”, Ele erau bătute cu nituri de alamă și 
împodobite cu ciucuri de piele care atârnau pe lături și jucau în timpul 
mersului. 

Caii erau gătiți cu panglici, în frunte li se punea un moţ, iar la 
gât clopoței. Elopoţeii se puneau la rotași, înaintaşilor li se atârnau clo- 
pote mari, ca la boi, cu o limbă sau două. (lopoţei la toți caii se pu- 
neau numai la sanie. 

Clopotele erau mândria boerului. (ele mari se auzeau de departe. 
Ele îi anunțau sosirea și mai vesteau şi căruțele să se abată, din drum 
pentru a face loc poștalionului. 

Surugii erau îmbrăcați frumos, ei purtau un costum de postav 
roșu. Minteanul închis cu pumbi de alamă și ițarii strânși pe picior erau 
împodobiţi cu șşireturi şi găitane, cămașa avea mâneci largi, iar la pă- 
lărie purtau panglici lungi, care le fluturau în vânt. I le dădeau cu- 
conițele. Çu ele găteau și caii împletindu-le coamele. 

Surugiii erau dibaci la mânat. Çu o mână ţineau sdravăn hățurile, 
iar cu cealaltă, cu dreapta, biciul. Biciul era făcut din piele împletită 
cu sfoară ceruită. Sfârcul era de borangic împletit strâns, însă cu vârtul 
resfirat ca un mic ciucure. Era atât de lung încât să poată ajunge caii 
dinainte. In timpul mersului îl învârteau deasupra cailor și trosneau 
mereu din el pentru a-i iuți. 

A trosni din bici era o artă. Surugiii meșteri trosneau de două ori 
înșir, trosneau în față și în spate. Meșteșugul nu era numai să tros- 
nească tare și repede, dar să nu lovească, pe cei din trăsură sau să nu 
înfășoare sfârcul biciului pe roata de dinapoi. 

Poștalionul era atunci ceeace e azi automobilul: un mijloc de a 
călători și un sport. Pe drumurile rele și lungi nu puteai merge numai 
cu doi cai. Trăsurile erau grele și trebuiau mai mulţi ca să le ducă, 
iar pârtia bătută a drumului era strâmtă și pe alături numai gloduri. 
Patru cai la rând nu mergeau bine ei trebuiau puși înaintași. 


C. Garotlid — Agricultura veche, 3 

Când bcerui pleca Ía árum, surugiul, cu caii înhămaţi, aștepta la 
grajd. Când venea porunca „să tragă la scară” el sărea pe capră, apuca 
hățurile și cu un fluerat sau un plescăit din limbă pornea caii și fă- 
când, cu măestrie, un ocol prin curte, oprea trăsura drept în faţa casei. 
După ce slugile încărcau calabalâcul, boerul se urca în trăsură. „Mai 
rămâneți sănătoși”, își lua el rămas bun dela toți ai curței veniți să-l 
petreacă la plecare. „Să umblați sănătos”, îi răspundeau aceștia. „Mână 
băete”, poruncea atunci stăpânul și surugiul, după ce-și făcea cruce, cu 
un „Hiii, gata” și cu pocnete din bici de răsuna curtea, pornea poș- 
talionul în trap întins. i 

Cât ţinea drumul prin sat se auzeau numai chiote și plesnete de 

bici. Oamenii eșiau la portițe să vadă alaiul, iar copii se întreceau la 
alergat să prindă trăsura. Poştalionul mergea întrun nor de praf prin 
care abia se zăreau capetele cailor. Un sgomot amestecat din care se 
desprindea sunetul clopotelor, ropotul cailor, huruitul roților, lătratul 
câinilor, strigătele și plesniturile de bici ale surugiului, însoțea mersul 
poștalionului. 
* Pe tot drumul surugiul își îndemna caii cu vorba. Mergea repede. 
Făcea poșta în două ceasuri. Când drumul era greu și roţile trăsurei 
se înfundau în noroi, ca să-și iuțească caii el mai ridica și câteva cruci 
sau biserici. Așa cerea tehnica mânatului și se pare că avea efect, căci 
după cum ne povestește Ion Ghica, pomenirea celor sfinte era îngă- 
duită, în asemenea împrejurări, chiar de fețe bisericești. La auzul bles- 
temelor, caii speriați căpătau iarăși vlagă și opintindu-se din răsputeri 
scoteau butca din făgaș. Ce trebue să fi fost vocabularul surugiului ne-o 
spune vorba care a rămas: înjurătură surugiască. 

Poștalionul era un sport. Alegerea cailor, împerecherea lor, înhă- 
matul, mânatul și tot dichisul erau deprinderi prin care destoinicia 
fiecăruia se putea arăta. Era și un semn de distincție. Numai moșierii 
aveau poștalion. Negustorii umblau cu caii înhămaţi câte trei sau 
patru la rând. 


Oile. 


Ca vite de rentă exploatarea poseda 10—15 vaci al căror lapte era 
consumat în moșie și a căror prăsilă servea la împrospătarea boilor 
de muncă. Vacile erau din rasa sură de stepă. Hrana boilor şi vacilor 
era primăvara și vara pășunea și miriștea, iarna cocenii de porumb. In 

timpul muncii boii primeau câte 3 kgr. de ovăz, iar vacile cu lapte 
tărâțe sau boabe. O turmă de 2.000 oi complecta inventarul viu. Lâna 
și mieii se vindeau, deasemenea și laptele, până la 1 Julie, sub formă 


Turmă de oi. Foto Ing. Al. Garoflid, 


de caș, la o stână din apropiere. Brânza fabricată dela 1 Iulie până 
toamna era păstrată pentru consumația moșiilor. Deasemenea și oile 
bătrâne. O oaie dădea 
I0—I2 kgr. brânză pe 
an și două kgr. lână în 
mijlociu. Brânza se vin- 
dea cu 1,20 lei, iar lâna 
cu 1,50. 

Hrana oilor era pă- 
șunea : primăvara pe 
pârloagă, vara pe miriște 
și toamna în porumbiști 
și vărzării. Iarna li se da 
paie de grâu și coceni de 
porumb, iar dela 1 Ianua- Mulsul oilor la Mărculești. 
rie paie de fasole, de ma- 
zăre și grăunțe : o bapiţă de sută, adică 0,300 kgr. de cap. Turma de oi era 


Foto Danabassi 

toată numai de țigăi. In anul 1910, după îndemnul Ministerului de Agri- 
cultură, am început introducerea oaei pol-spance, cu oi aduse din cres- 
cătoria fraților D. și N. Seceleanu, mari agricultori din jud. Ialomița. 
Mai târziu am introdus sânge merinos, prin oi și berbeci merinoși aduși 
din regiunea de vest a Transilvaniei. Crescute în aceleași condițiuni ca 
și turma întreagă, oile merinos au pierit în trei, patru ani. Ploile mă- 
runte și reci de toamnă, „vlogul mocănesc”, cum se chiamă, le făceau 
mult rău. Corcii lor însă au prosperat, dar nu tot așa de bine ca ți- 
găile. Din această cauză și din constatarea că țigăile dădeau lapte mai 
mult, în anul 1024, am început o selecție a țigăilor, îndeosebi a celor 
„bucălăi”. 


Ciobanii. 


Oile se administrau ca și acum. Un scutar avea grija târlei şi pri- 
vigherea ciobanilor. Un baci, care de obicei se tocmea pentru timpul 
lăptăritului, era însărcinat cu fabricarea brânzei. Ciobanii aveau paza 
turmei și pășunatul. Un cioban putea îngriji până la 200 de oi, iar 
pentru muls 100. Turma era împărțită în cârduri care pășteau deosebit : 
mânzările, adică oile 
cu lapte,  sterpele, 
adică oile fără miei; 
berbecii și mieii opriți 
de prăsilă. O rotaţie 
perfectă nu se făcea 
pentru pășunat. Cio- 
banii mutau foarte 
des oile pe pășune, 
chibzuid astfel ca ace- 
laș loc să fie pășunat 
la intervale. La pășune 
se dădeau mai îutâi 
micii de prăsilă. Gos- 
Foto Ing. Al. Garofiid  podăriile îngrijite ave- 

au chiar islaz deosebit 

pentru ei. După miei 
veneau oile mulgări și pe urmă sterpele. Unitatea minimă de exploa- 
tare era de 500 de oi. 


Turmă de berbeci la Boţârlău. 

Scutarul și ciobanii erau plătiți mai bine ca argații ṣi aveau oi în 
scuteală, adică erau întreținute pe moșie. Dela oile lor ciobanii aveau 
dreptul să ia jumătate din lâna produsă, toți mieii și trei kilograme de 
brânză de fiecare oaie. Restul producției se oprea drept plată pentru 
iernat și pășunat. 

Tovărășia cu ciobanii avea foloase. Având și oile lor amestecate în 
cârdurile hoerești, ei aveau grije de turme și își dădeau multă osteneală, 
îndeosebi pentru păscut. Ciobanii umblau cu oile, fără preget, din- 
trun lan întraltul în căutarea 
locurilor mai ierboase, Nici n’a- 
pucai bine să-i vezi întrun loc, 
când deodată îi vedeai în altă 
parte ; iar câteodată treceau, 
cu voie sau fără voie și pe la 
vecini. Nu lăsau nici un fir de 
verdeață nepăscut. Apucătura 
asta bună, devenea uneori o 
pacoste, căci, îi îndemna să 
umble și priu locuri unde nu 
trebuia: pe marginea semă- 
năturilor, prin plantaţii, pădure 
și chiar prin parc. Nu res- 
pectau nimic, mai ales în anii 
de secetă. Atunci intrau, pe 
furiș, noaptea și în bucate. 

Aleea de plopi pe care am icon sure: ca 
plantat-o la Smeeni mi-a dat cu aa doc 
multă trudă. Ani dearândul a trebuit să înlocuiesc arborii, cărora oile, în 
trecerea lor iarna, le rodeau coaja fragedă și din această pricină se uscau. 
Drumul lor nu erau pe acolo, dar ciobanilor le plăcea mai bine să ia 
acest drum, care le scurta calea, decât să meargă pe drumul careli 
se hotărise. Numai după ce am închis aleea cu sârmă, am putut să is- 
butesc plantarea ei. 

Ciobanii își petrec viața mai mult afară. Fi dorm pe apucate, de 
multe ori rezemați în bâtă, deși au bordeiul lor. Sunt învățați să tră- 
iască în aer liber, în bătaia vântului. Unui cioban de al meu, îi venea 
totdeauna amețeală când trebuia să intre în cancelarie, pentru soco- 
teală. Unii din ei sunt însurați, au casă în sat, dar nu dau pe la ea 

cu lunile. Trăiesc singuri cu turmele. Grija lor mare e păscutul oilor 
şi paza de lupi. 


Porneala oilor. . 


Oile pasc mai bine noaptea. E răcoare și muștele nu le mai su- 
pără. Seara, după muls, când soarele a asfințit, oile pleacă „în por- 
meală” la păscut. Un cioban o ia înainte și le cheamă: bâr, bâr, bâr. 
Un batal sau o oaie bătrână purtând la gât un clopot „talanca”, se 
scoală și se ia după el. Rând pe rând, ca un val mișcător, care se În- 
tinde încet dela un capăt la cellalt al turmei, toate oile se scoală și 
apoi pornesc într'un șir lung urmând chemarea ciobanului și sunetul 
talancei. Şi copii știu când pornesc oile scara. „Auzi olele”, spunea 
totdeauna o nepoţică când, pe înserate, în tăcerea nopții care începea, 
se auzeau, departe, sunetele talancei. 

Păscutul oilor se face toamna târziu până dă zăpada. Oile umblă 
prin porumbiști unde găsesc, pe lângă ierburi uscate, foi de porumb, și 
grăunțe scuturate la cules. Grija la păscut e mai mare atunci din pri- 
cina viforului. Când cri- 
vățul pornește să bată 
și mai ales când și vis- 
colește, vai de turmele 
prinse departe de conac. 
Oile nu pot merge îm- 
potriva vântului. Ele 
sunt duse de vânt peste 
câmp și ciobanii nu le 
pot opri decât la adă- 
postul unui sat sau într'o 
vale. Ei trebue să aş- 
tepte acolo cu turma 


Foto S. Gomârzan, 
Saivan de oi, până stă vântul și multe 


oi le pier până să se 
întoarcă acasă. Crescătorii mari, pentru a-și apăra turmele de crivăț, 
au plantat perdele de salcâm acolo unde au saivanele de oi. La adă- 
postul perdelei oile pot sta afară. Tot acolo, la adăpost, pe storiştea 
de paie și coceni, li se distribue și mâncarea, 

CAP. VI. 


ECARETELE. 


Moşiile de câmp nu prea erau înzestrate cu ecarete ; îndeosebi mo- 
siile arendate duceau, în această privință, multe lipsuri. Moșiile Sta- 
tului și ale Eforiei Spitalelor nu aveau mai de loc. Arendașii trebuiau 
să-și construiască, cu cheltuiala lor, ecaretele de care aveau nevoie. Le 
făceau, bineînțeles, foarte simple și economice. Am văzut la Slobozia, 
o moșie a Statului de 24.000 de pogoane, grajdul făcut de arendaș: 
era de nuele, lipit cu pământ și acoperit cu paie. Dar ținea în el câ- 
tiva armăsari, aduși din Rusia, de pe Don, de toată frumusețea. 

Moșiile din regiune aveau ecarete simple : o casă de locuit, cu 
patru sau cinci odăi pentru stăpân, deobicei de zid. O casă mai mică 
pentru personalul moșiei, o magazie de lemn învelită cu tablă, în care 
însă nu încăpea decât o parte a recoltei, un șopron pentru mașini, care 
și unelte, un atelier, porumbare de scânduri cu furcile (stâlpii) îngro- 
pate în pământ, grajduri pentru vite și cai, făcute din nuele lipite cu 
pământ, sacle pentru oi acoperite cu stuf și bordee pentru păstrat ali- 
mente. Argaţii și vizitii dormeau în grajd, unde aveau la capete odăi, 
iar ciobanii în bordeiul lor. 

Acoperișul clădirilor se făcea înainte din șindrilă, din stuf sdu paie, 
mai în urmă, învelișul de tablă s'a răspândit peste tot, chiar în satele 
model din Ialomiţa, pe marginea Dinărei unde stuful putrezește în pi- 
cioare. Invelișul de ţiglă era foarte rar. Cerea lemnărie mai multă iar 
meșterii pricepuţi să o așeze nu se găseau. 

Câmpenii învinuesc ţigla că nu acoperă bine. Pe vreme de vânt 
lasă să treacă zăpada. I drept. Dar aceasta se întâmplă din pricină 
că acoperișul nu e făcut cum trebue. Pentru ca să țină răcoare, să o- 

prească praful și zăpada, țigla trebue pusă pe astereală care sa un- 
plut, între lanți, cu pământ umed, frământat cu pleavă sau paie tocate. 

Dacă moșierii aveau magazii neîncăpătoare, țăranii n'aveau mai 
de loc. Ei țineau bucatele în gropi săpate în pământ. Gropile de bu- 
cate erau strâmte la gură și scobite larg în jos, spre fund. Adâncimea 
lor era de 2—21% metri. Inainte de întrebuințare ele erau bine arse cu 
paie. După ce Se umpleau li se acopereau gura cu scânduri, peste care 
se punea puțin pământ. Cu chipul acesta nici nu se cunoștea locul 
groapei. Precauțiunea isvorâtă desigur din trecutul sbuciumat al plu- 
garilor noștri, cărora agenții stăpânirii, sau ai armatelor străine care își 
făceau atât de des drum pe la noi, le luau până și hrana. 

* = * 

Curți înzestrate cu ecarete de zid și îndestulătoare erau puține în 

regiune. Conacul lui Procopie Cassotti era cel mai cuprins. Avea casă 


de locuit cu două rânduri, un pare mic, dar frumos și toate celelalte 
edecuri trebuincioase moșiei. 


Casa de la Smeeni. Fototlng. Al. Garoflid. 


Clăditul conacului dela Smeeni și plantatul pădurei care îl încon= 
joară, le-am început în anul 1909. Conacul l-am așezat în mijlocul mo- 

șiei, departe de sat, în câmp, unde nu fusese până atunci decât grâu 
și porumb. După expropriere, când moșia a rămas mică și a trebuisă 
o lucrez în regie, această așezare a conacului, mi-a prins bine. Pe moșia 
Tinteasca am un conac vechi, destul, de bun pe care l-am mai îmbună- 


Grajd de zid. 


tățit clădind un grajd de zid, o magazie de scânduri și mai multe șo- 
proane. La Boţârlău aveam un conac mare, care însă a fost ars în 
I9I6 de ruși, aliații noștri de atunci. 


* 
+ * 


Așezări vechi pe moşiile din câmpie nu cunosc, în afară de curtea 
dela Stâlpu. Casa de locuit în stilul timpului e zidită pe un beci, făcut 
dintr'o singură boltă cu mare deschizătură. Lângă curte e o biserică 
frumoasă ridicată de Matei Basarab care, poate, a clădit și conacul. 
Această curte veche,care se ruina, a fost refăcută de proprietarul de 
azi al moșiei. Tot el a restaurat și biserica. Păcat numai că arhitectul 
a schimbat cu totul caracterul casei ridicându-i o turlă. Beciul a rămas 
însă cum era. 

In satul 'Țintești e conacul unei moșii vecine cu mine. Are o casă 
mare cu două rânduri, clădită pela începutul secolului trecut de boerul 


Foto Ing. Al. Garoflid. 
Biserica din Stâlpu. 


Dumitrache Chrisoscolea Buzo- 
ianu, ginerile lui Vodă Caragea, 
proprietarul moșiei și biserica 
satului. Pe moșia Gheraseni a 
fost în vremuri o curte mare, din 
care n'a mai rămas decât împre- 
jmuirea de zid. Sătenii au cum- 
părat locul curții. Au făcut pe el 
case, iar zidul, care odată îm- 
prejmuia vechea curte boerească, 
le servește azi drept gard. Nu-l 
îngrijesc însă și el se năruie. 


* 
+ x 


In părțile de munte, unde 
siguranța și deci bogăția au fost 
mai vechi, curțile boerești sunt 
mai numeroase decât la câmp. 
Se găsesc acolo case care au o 
vechime de peste două sute de 
ani. Stilul lor e liniștit, simplu 


şi aproape acelaș la toate. Pe atunci arhitectura era o artă anonimă, 


practicată de meșteri, 
care o treceau urmașilor 
cu foarte mici schimbări. 

Casele sunt mari, au 
ziduri groase și acoperiș 
țuguiat de şindrilă. Ele 
au întotdeauna două 
rânduri. La rândul întâi 
e beciul, sala de intrare, 
sufragerie şi o odaie. 
Beciul e boltit şi la 
unele case zidit cu multă 
măestrie. Am aminit de 
beciul casei dela Stâlpu ; 
cel al casei dela Trestia 


Foto Inz. Al. 'Garoflid. 


Biserica din Moisica. 

e făcut din cupole susținute pe stâlpi de piatră cioplită. Este chiar 
de mirare cum s'a putut face o asemenea lucrare într'un loc așa de 


depărtat de oraș. Prin- 
tr'o ușe mică și o scară 
repede, beciul comunică 
cu sufrageria. Aceasta, 
desigur, pentru ca boerii 
la chef să fie mai de- 
grabă serviţi. 

La rândul al doilea 
al casei sunt odăile de 
locuit, deobicei patru 
sau cinci, câte două în 
fiecare parte a sălii de 
intrare și una în fund, 
In față, pe toată lățimea 
casei, e pridvorul (cear- 
dacul) : o galerie lungă 


Fcto Ing. Al. Garoflid. 
Biserica diu Sălcioara, 


de 14—16 metri și lată de 6—7. Pridvorul e deschis, acoperișul fiind 
susținut de arcade de lemn sau de zid. Mai târziu când boerii s'au mai 
subțiat, ei au închis pridvorul cu geamlâc. La o parte a pridvorului e 


Foto Ing. Al.jGaroflid, 
Intrare în curtea bisericei din Gherăseni, 


scara de piatră sau de stejar, care coboară la intrare. Intrarea casei, 
casa are numai o singură intrare, are o ușă puternică de stejar care se 

închide pe dinăuntru cu un lemn gros băgat în găurile prevăzute în 
zid deoparte și de cealaltă a ușei. Deasupra ușei e un mic acoperiș, 
iar pe părți ferestruici înguste. 

Curțile boerești sunt construite în pătrat, cu casa în mijloc sau pe 
o latură. Pe trei laturi sunt clădirile gospodăriei și bucătăria, care, tot- 
deauna, e departe de casă. O latură a curții e deschisă și dă în gră- 
dină, unde pe lângă pomi sunt și câțiva copaci pentru umbră. Pe un 
loc mai înalt, în grădină, e foișorul. 


Foto Ing. Al. Garoflid, 


Casă veche la Trestia. 

CAP. VII. 
ORGANIZAREA MUNCII AGRICOLE. 


După cum am arătat numărul vitelor de muncă ale exploataţiei 
mele nu era în proporție cu întinderea ce cultivam. Ele nu împlineau 
dar decât un sfert, sau o treime, din trebuințele exploatării, iar pentru 
căratul recoltei dela câmp și transportul la gară, aproape nimic. La 
cele mai multe din exploatările mari situația era aceiași, iar la cele mai 
mici și mai rea. In regiunile cu populaţie deasă toată munca câmpului 
se făcea cu vitele țăranilor. Aceasta lămurește de ce mai toate cona- 
cele moșiilor erau în sat, adeseori la câțiva kilometri de moșie. Dis- 
tanța nu însemna atunci nici o piedică pentru cultivatorii mari de- 
oarece ei nu făceau transportul cu inventarul lor. Pentru acest motiv 
întiințarea de șosele nu-i interesa, dimpotrivă chiar, nu le doreau prea 
mult. Agricultura extensivă de atunci nu avea nevoie de drum decât 
vara, când orice drum era bun, iar restul anului, poștalionul cu 
patru cai răsbea pe orice vreme. Pe de altă parte șoseaua fiind dru- 
mul drept între două localităţi, de multe ori, „traseul” ei tăia tarlalele 
moșiei în pieziș, ceeace nemulțumea pe moșieri, căci le strica planul se- 
mănăturilor, le îngreuia măsurătoarea și munca. De aceea pentru unii din 
ei înființarea unei șosele putea fi chiar o ameninţare. Unui vecin, care 
la o alegere nu părea să calce drept, prefectul îi trimise vorbă : „dacă 
nu se dă pe brazdă, îi face șosea”. 

Organizarea muncii agricole se făcea dar prin învoieli cu ță- 
ranii. Munca prin învoială era aproape generală în toată țara, cu ex- 
cepția regiunei de răsărit și a Moldovei, unde cultura în regie era mai 
răspândită. In aceste părți inventarul agricol al moșiiilor era mai mare 
și mulți cultivau cu mijloace proprii. Explicaţia învoielii cu țăranii pen- 

tru cultura moșiilor se găsește în faptul că țăranii aveau prea puțin 
pământ ca să se întreție, ei și vitele lor, și destul ca să fie obligați să 
ție vite, plug și car. Arendașul sau proprietarul avea pământ, dar prea 
puțin inventar. De aci înțelegerea lucrării în comun, fie dijmă în na- 
tură, fie parte dijmă în natură și parte în dijmă la tarla sau în 
muncă !). In toate cazurile plata ţăranului se făcea numai prin pă- 
mânt : pământ pentru vite, pământ pentru hrană. Plata în bani se 
făcea prea puțin : un împrumut pentru a-și cumpăra o vită, a termina 
o casă, a mărita o fată, etc. Dealtminteri, în toată această regiune, oa- 
meni care să lucreze cu ziua pe bani nu se găseau. 

Acest sistem de organizare a muncii agricole făcea cu putință cul- 
tura pe mari suprafeţe și la mari distanțe. E, fenomenul cel mai în- 
semnat al relațiilor dintre țărani și stăpânii de pământ. In scrierile mele 
am numit cultura latifundiară, agricultură pe distanțe mari. Această 
cultură se putea înfăptui pentru că execuția ei se făcea în cea mai 
mare parte cu inventarul țăranilor şi toată pierderea, care rezulta în 
mod necesar din executarea muncii la mari depărtări, cădea în sarcina 
lor. 

Din cele spuse mai sus se vede care a fost pricina acestei alcătuiri 
neeconomice a muncii agricole. Vina o poartă politica agrară a Sta- 
tului, care în tot cursul timpului de când a început să fie aplicată și 
până în zilele noastre nu a avut în vedere, ca prin împroprietărire, să 
facă țărani, plugari adevărați. 


1. Dijmă în natură se numește atunci când moșierul dă pământul, iar țăranul pune munca 
și uneori o parte sau chiar toată sămânța, produsul împărțindu-se între ei, într'o proporţie varia- 
bilă şi stabilită prin învoială. 

Dijmă la tarlă se chiamă atunci când pentru pământul luat de la moșier, îuvoitul lucrează 
o suprafață mai mică, egală sau mai mare, după învoială, făcând toate muncile cerute de recoltă. 

La dijmă se adăogau resfeturi care o îngreuiau mult. Prin resfet se înțelege munca făcută 
peste dijmă : chirii la gară, zile de lucru în curte, pogoane de seceră, pogoane cu toate muncile de 
grâu sau porumb. 

CAP. VIII. 
INVOIALA AGRICOLĂ. 


Cum se făcea învoiala pentru pământ? 


Inainte de a se desprimăvăra țăranii, care vreau să se învoiască, 
veneau în cete pe sate la curte unde era administrația centrală. Vorba 
începea întâi cu un schimb de păreri asupra stării timpului, perspec- 
tivei recoltei și a altor treburi plugărești și numai după ce sfârșeau cu 
subiecte agricole generale se intra în miezul chestiei: care va fi în- 
voiala pentru anul viitor. 

Deobicei învoiala se făcea pe 2—3 ani și chiar pe cinci, cât era 
şi contractul de arendă. Dar orice arendaș nou ținea să mai rupă ceva 
dela țărani, adică să ia pentru aceiaș suprafață de pământ câteva zile 
de muncă mai mult peste învoiala trecută ; căci și el, silit de concu- 
rență, ridicase arenda proprietarului. De aci tocmeală. Discuţia era gă- 
lăgioasă, fiecare vorbea, dar încheerea se făcea. După ce învoiala se 
termina, oamenii porneau să bea, în socoteala boerului, „aldămașul'“ 
la cârciumă și numai după ce aldămașul era băut, învoiala era perfectă. 

Obiceiul ca satul să vie să discute învoiala și să bea aldămașul a 
prins mai târziu. Mi-aduc aminte, din copilărie, că tatăl meu făcea în- 
voiala cu țăranii unui sat mare, foarte întins, cu peste 500 de familii 
care lucrau pe moșie, înțelegându-se numai cu trei dintre ei, unul din 
partea din crivăţ a satului, altul din austru și al treilea din mijloc. 
Ceeace hotără acești trei oameni se împlinea întocmai de tot satul, Era 
pe atunci multă cinste și încredere, 

La cât se ridica învoiala, adică dijma? 

Când am început plugăria în 1896, învoiala pe moșiile ce condu- 
ceam era una și una pentru cerealele mărunte de primăvară, adică 

jumătate învoitul și jumătate stăpânul pământului, iar pentru porumb, 
din cinci două, adică învoitul lua 60%, din recoltă, iar proprietarul 
40%. Din coceni țăranul lua două treimi și boerul o treime. Sămânţa, 
ogorul, treerul și căratul la gară nu intrau în învoială. Aceaste munci 
se plăteau deosebit și moșierul punea partea lui de sămânță. Pe lângă 
aceste îndatoriri de dijmă, învoiţii mai făceau, de nume, în folosul 
moșiei un pogon de porumb cu tot lucrul dela semănat până la pusul 
în porumbar, duceau la gară două chile de bucate și mai dădeau doi 
pui de găină. In 1916, adică după 20 de ani, învoiala era una și una, 
atât pentru mărunte, cât și pentru porumb plus cele două chile la gară, 
dar fără pogonul de porumb și fără puii de găină. Muncile făcute peste 
dijmă se chemau resfet. 

Aceasta era o învoială ușoară și se obicinuia în regiunile cu po- 
pulație mijlocie. In regiunile cu populație rară, Brăila, Ialomiţa, sudul- 
Buzăului, învoiala era și mai ușoară ; în schimb însă în părțile cu po- 
pulaţie deasă învoiala era mai grea. Cele mai grele învoieli le-am găsit 
în Oltenia, atunci când, după mișcarea din 1907, am fost trimis ca ins- 
pector agricol să aplic legea nouă a tocmelelor agricole în județul Dolj. 
Am găsit acolo, între altele, plată pentru ierbărit, fără ca vitele în- 
voiților să aibă islaz. Aveau doar voie să pășuneze pe miriști, 

Deobicei, în regiunea mea, dijma se lua în natură la porumb, iar 
pentru semănăturile mărunte dijma se făcea la tarla, adică pentru un 
pogon de pământ primit pentru el, învoitul era dator să facă munca 
unui pogon în tarlaua boerească : să-l semene cu sămânța proprietarului, 
să-l secere și să-l aducă la mașină. Ogorul, trcerul și o parte a căratului la 
gară se plăteau în bani și se făceau pe seama datoriei pentru ierbărit. 

Cultura în dijmă era răspândită mai mult în Muntenia. In Mol- 
dova țăranii luau pământ în bani, iar pentru plata lui făceau munci 
în moșie după o anumită înțelegere. 

Islazurile moșiei, sau dacă nu erau islazuri permanente pământul 
de cultură, care se lăsa pentru pășunat, se socotea trei sferturi de po- 
gon pentru o vită mare în islaz permanent de luncă și un pogon în 
pârloagă. Oile se socoteau cinci pentru o vită mare. Ţăranii plăteau 
pogonește cu prețul de arendă al moșiei mărit cu 15—20%,. Fi își ad- 
ministrau singuri islazul, punând paznicii lor și hotărînd felul cum să se 
facă rotația pășunărei. Vitele se dădeau la iarbă după Sfântul Gheorghe ve- 
chi, adică 7 Maiu de azi. Aceasta pentru ca iarba să crească și pământul să 
se întărească. A băga vitele mai din vreme însemna ca islazul să se strice. 

CAP. IX. 


IMPĂRȚEALA PĂMÂNTULUI. 


Invoiala făcută, începea partea cea mai grea, împărțeala pămân- 
tului. Invoiţii vreau cât mai mult pământ. Administraţia trebuia să 
cântărească bine puterea de muncă a fiecăruia, pentru a-i da atât loc 
cât putea el și familia lui să-l muncească bine. Impăcarea se făcea a- 
nevoie și erau mulți țărani lacomi de pământ, care nu se mulțumeau cu 
ce li se dădea și se mai încurcau și pe la alte moșii, luând pământ 
în dijmă. Aceștia nu aveau nici o socoteală, căci întinderea mare de 
pământ peste puterile lor îi făcea să lucreze prost, de mântuială. A- 
veau din această cauză producție slabă și erau rău văzuţi de adminis- 
trația moșiei, căci nu-și puteau îndeplini la timp îndatoririle luate. 

Invoiala și împărțeala pământului isprăvită, se depunea contractul 
la primărie și fiecare învoit trăgea cu degetul în dreptul numelui său. 
Mulţi moșieri nu făceau contract. Increderea era deplină între ei și 
țărani. Vorba spusă era sfântă. Contractele erau mai mult o formă. 
Scoaterea la muncă prin mijloace administrative a celor îndărătnici era 
foarte îndoelnică. Cea mai bună și sigură sancțiune pentru executarea 
învoielii era teama de a nu mai fi primiți în moșie. Acolo unde ță- 
ranii erau mulțumiți, această teamă scutea de orice contract, precum 
și de îndemnarea administrativă pe: care o îngăduia legea tocmelilor a- 
gricole. Executarea rămășițelor de muncă se făcea iarăși fără ajutorul 
administraţiei. Când din cauză de boală, sau alte pricini temeinice, în- 
voitul nu putea împlini toate obligațiile lui de muncă, mulți moșieri, 
acei care își înțelegeau interesul, mai iertau din datorie. 

Locurile distribuite pe hârtie trebuiau împărțite pe pământ. Pentru * 
aceasta moșia era divizată în linii, sau tarlale. Fiecare linie avea o lă- 

time de 400—600 de metri, iar lungimea el era calculată astfel ca su- 
prafața tarlalei să fie de 50o—r00 de pogoane. Lățimea optimă a li- 
niilor era însă de 216 stânjeni, aceasta pentru ușurința măsurătoarei, 
căci cu această lățime pentru a obține suprafața unui pogon, adică 
1296 stânjeni pătraţi, trebuia la capăt să măsori exact șase stânjeni. 
Tarlalele erau, pe cât cu putință, dreptunghiulare, pentru aceasta măsu- 
rarea lor se începea pe latura cea mai dreaptă a moșiei și se urma așa 
până la cealaltă margine. Cum hotarele moșiilor nu erau nici odată 
paralele, la marginea unde se isprăvea măsurătoarea, tarlalele nu mai 
aveau forme regulate. Se lăsa atunci, pe această margine, linii mai 
mici, cu forme variate, ele se numeau clinuri. Liniile erau despărțite 
prin drumuri. Aceste drumuri au rămas și astăzi. Improprietăririle 
dela 1864 și până la 1921 s'au făcut pe vechile linii de exploatare ale 
moșiilor, deși ele nu corespundeau culturii care trebuia făcută pe o 
proprietate mică. 

Pentru împărțeala locurilor administraţia fiecărui sector „țăncuia” 
liniile hotărite să fie date învoiților, adică le împărțea în loturi de două 
pogoane făcând mici mușuroaie la capete. Operația „țăncuirii” se făcea 
din vreme, cu câteva zile înainte, pentru ca împărțeala pământului să 
nu sufere întârziere. 

Primăvara, când venea timpul semănatului, toți bărbații eșiau la 
câmp. Pe tot întinsul șesului vedeai grupuri mari de oameni urmând 
logofeții care le împărțeau locurile. Fiecare învoit lua atât pământ cât 
era trecut pe contract. De obicei se trăgea la sorţi care ceată să în- 
ceapă. Când erau linii de pământ prea bun sau prea prost, împărțeala 
lor se făcea „de frați”, adică, fiecare învoit lua în aceste linii câte un 
pogon sau o jumătate. Pământul odată împărțit, învoiții își aliniau 
locul. Puneau la un capăt, pe mușuroi, o prăjină cu o căciulă în vârf 
și dela capătul celalt cu boi de funie, trăgeau cu plugul o brazdă 
dreaptă ca și când ar fi fost trasă cu sfoara. Pe locul aliniat începea 
numai decât munca. Tot astfel se făcea și pentru locurile pe care în- 
voiţii trebuiau să le lucreze pentru moșie. 

Impărțeala locurilor se făcea de logofeţi, ajutați de isprăvnicei. 
Le mergea faima că ei își scoteau simbria „din vârful prăjinei”. Po- 
nosul nu era întotdeauna întemeiat. Când locul avea leși de mărăcini, 
sau ochiuri unde băltise apa primăvara și unde semănătura pierise, sau 
când răzoarele dela arat erau prea mari, logofătul mai corecta măsură- 
toarea. Deobicei însă măsuratul era drept și era greu să fie altfel, de- 

oarece liniile erau aceleași de ani de zile și țăranii știau să măsoare. 
Ei știau câţi stânjeni trebue „dați la pogon”, în fiecare linie, adică câţi 
stânjeni lățime trebuiau pentru a obţine suprafaţa unui pogon. Contro- 
lul era dar ușor. Se întâmpla câteodată ca logofătul să facă „,corec- 
tarea” cam mare. Țăranii ieșeau aturici greu la muncă, iar mai târziu 
ocoleau moșia unde măsurătoarea nu se făcea cu dreptate. In regiunile 
cu populaţie rară teama abţinerei dela lucru înlătura apucăturile rele. 
Dealtminteri, în cultura în dijmă, măsuratul nu putea fi o pricină de 
nemulțumire, căci împărțeala se făcea din produs. 

“Țăranii ştiau să măsoare. Ei au dovedit-o la expropriere când au 
luat pământul ce li se cuvenea în primire. „„Defalcarea” părței expro- 
priate s'a făcut, până să vie inginerii, de țărani. Suprafețe mari au 
fost măsurate de ei aproape fără greș. La o moşie, din care mi s'a ex- 
propriat 1000 de hectare, țăranii au măsurat astfel suprafaţa, ce tre- 
buia să le-o dau, încât inginerul Cadastrului, când a venit mai târziu, 
nu a găsit decât o greșeală de Io hectare. 

CAP. X. 
CONDUCEREA EXPLOATAȚIEI. 


Munca câmpului. 


Exploatația moșiilor prin învoieli cu țăranii era organizată și în- 
drumată de proprietari și arendași. Grija cea mare a administrației era 
ca moșia să fie „îmbrăcată””, adică toate locurile cuvenite învoiților 
să fie distribuite. A doua grije era ca muncile să fie împlinite în timp 
util și repede. Semănatul păioaselor de primăvară trebuia terminat în 
—10 zile și în tot atâtea zile pusul porumbului. Trebuia observat ca 
muncile să nu se stingherească. Astfel prașila a doua a porumbului și 
a fasolei trebuia isprăvită atunci când se începea secera grâului. Dacă 
grâul era pripit și se prevedea coacerea lui mai devreme, prașila tre- 
buia începută înainte de soroc. Secera trebuia să se facă în 8—10 zile. 
Invoiţii trebuiau să secere și să care repede bucatele lor de primăvară 
pentru a goli miriștile și a permite facerea ogorului. Treerul trebuia 
terminat la 15 August sau în orice caz bucatele strânse de pe câmp 
până atunci. Semănatul grâului trebuia sfârșit la 1 Octombrie 1). 

Conducerea armonioasă a executării muncilor într'o mare exploa- 
tare era o adevărată artă, pe care numai printr'o practică îndelungată 
o puteai învăța. Logofătul trebuia să știe pe deasupra calendarul pri- 
măverei cu sărbătorile bisericești și cele păgânești, care încurcau așa 
de mult prașila porumbului și secera grâului. El trebuia să se descurce 
și cu zilele de ploaie spre a nu rămâne cu porumbul reprășit. Și se 
descurca. Nu mi-aduc aminte să fi văzut în regiunea mea vre'un lan 
de porumb „scăpat în burueni”, sau „„lăsat de mohor”, cum adesea 


1. Toate datele din lucrare sunt în stil vechi. 

am văzut în Moldova, unde porumbul nu se cultiva în dijmă. Admi- 
nistrația moșiei avea grijă de cultura în dijmă ca șide semănăturile 
în regie. Mai avea grijă ca și munca locurilor cultivate de învoiți pe 
socoteala lor să se facă la timp, căci pe aceste locuri semănate cu ce- 
reale de primăvară se făcea mai târziu ogor pentru grâul în regie. 

Fără o rânduială desăvârșită în conducerea lucrărilor moșiei,treaba 
nu se făcea bine, producția era mică și câștigul scădea. Moşierii erau 
pătrunși de această legătură între munca bună, făcută la timp şi câș- 
tigul lor. De aceea nu pregetau să urmărească 'deaproape executarea 
muncilor. 

Muncile începeau numai decât cum se desprimăvăra. După des- 
gheț pământul e ca o piftie, nu poți merge pe câmp decât călare și 
locul e atât de moale încât piciorul calului intră până la chișiță. Când 
„înflorea”, adică când începea să se sbicească, se începea aratul și nu- 
mai decât semănatul. „Primăvara să semeni în noroi” spune zicătoarea. 
Mai întâi se semăna mazărea și orzul, pe urmă ovăzul, fasolea, porum- 
bul și meiul. Grâul de primăvară se semăna odată cu orzul. 

Ca muncile să se execute repede și succesiunea lor să fie armo- 
nioasă, trebuia ca învoiții să se ție de treabă. Nici o zi nu se cădea să 
fie pierdută. In adevăr, când se începea o muncă ei stăteau toată săp- 
tămâna la câmp, dormeau acolo, începând munca disdedimineaţă şi 
isprăvind-o seara târziu. In sat nu mai rămânea decât „o babă la 
șapte case”, cum se zicea. Numai duminicile și sărbătorile se duceau 
la sat. La facerea ogorului, pentru ca învoiții să nu-și piardă vremea 
cu dusul la curte pentru ascuțitul fiarelor, un fierar era așezat la ca- 
pătul locului. Munca așa făcută avea spor, cu deosebire în regiunile 
de câmp unde satele erau strânse, iar locurile de cultură la 5 până la 
Io km. depărtare de sat și, în unele părți, chiar mai mult. 

Astăzi, țăranii nu mai stau săptămâna la câmp, au înlocuit boii 
cu cai și în toate serile sunt acasă. Cu acest chip de a merge la câmp, 
ei fac zilnic un drum de 10—I2 km. și mai mult, pierd timpul de 
muncă și obosesc caii cu care trebue să are. 

CAP. XI. 
PUNCTUL DE VEDERE SOCIAL. 


Am spus că starea ţăranului în sistemul învoielilor agricole era re- 
lativ mulțumitoare. Arendașul, sau proprietarul, era bancherul lui. Orice 
învoit, muncitor cinstit, găsea totdeauna banii de care avea nevoie, în- 
deosebi pentru vite, semințe și inventar. In afară de nevoile lor bă- 
nești, țăranii cereau sprijinul moșierului și pentru toate treburile pe 
care ei le aveau la diferitele administrații în oraș. Mai găseau și po- 
rumb de mâncare atunci când recolta era rea. Mi-aduc aminte în 1904, 
când a fost cea mai proastă recoltă de porumb din câte am văzut, a- 
tunci când s'a adus porumb de hrană din America și din care ne-a 
rămas sămânța „dinte de cal”, învoiţii mei au venit la mine și mi-au 
spus : „boerule să nu vinzi porumbul, să-l păstrezi pentru noi la iarnă. 
Ti-l vom plăti cât face”. Din toată recolta umplusem abia un porum- 
bar, din cinci câte umpleam deobicei. Deși eram și eu în lipsă, am 
păstrat porumbul și l-am împărțit fiecăruia pentru hrană, iar anul ur- 
mător ei mi-au plătit prețul întreg. 

Dar mai era ceva care făcea situația învoiților pe moșiile mari mul- 
ţumitoare. Era alegerea pe care conducătorii exploatării o făceau prin- 
tre ei. Țăranii muncitori, care aveau brațe, vite, plug, erau părtiniți. 
Ti se dădeau în dijmă, sau învoială, tot pământul pe care îl puteau 
munci, adică, ei găseau în moșia boerească împlinirea întregei puteri 
de muncă a brațelor și a inventarului lor. Mi-aduc aminte de un țăran 
din Sălcioara, Ilie Roman, care avea o numeroasă familie și căruia îi 
dădeam numai pentru porumb în dijmă 16 pogoane, pe lângă celelalte 
pentru mărunțișuri de primăvară, tot atât. Din această cauză, precum 
şi din supravegherea strictă a muncii în dijmă, producția învoiţilor era 

mai mare decât a țăranilor pe pământ propriu. Până la expropriere 
am cultivat porumbul în dijmă. Mijlocia producției la hectar în tot 
acest timp a fost de 1.500 kgr., an bun, an rău. Azi, împroprietăriții 
pe moșia mea nu fac mai mult de 1.000 kgr. la ha., în mijlociu. Imu- 
crează mai prost. Ei singuri o recunosc, Spunea odată unul, mai în 
glumă, mai în serios: „Să vie acum boerul să ne vadă cum prășim 
ne-ar da afară pe toți”. Desigur nici el nu credea în putinţa acestei 
pedepse, căci stăpânul expropriat nu mai era ascultat, el nu mai avea 
autoritate. Şi cu aceasta răspund întrebării din chestionar: dacă am 
urmărit după expropriere cultura țăranilor? La ce ar fi folosit, când 
nu puteam îndrepta nimic. 

Prin alegerea învoiților conducătorii moșiilor își organizau un per- 
sonal muncitoresc superior mijlociei. Mulți dintre învoiți aveau două 
pluguri cu câte patru boi, doi cai, o mașină de secerat simplă, un car 
și o căruță. Erau mici arendași. Felul lor de viață era mai ridicat decât 
al împroprietăriților cu 5 ha. Aveau una sau două vaci, 20—50 oi. 
Toţi aceștia au fost desființați prin împroprietărire, căci întinderea de 
pământ care li s'a dat a fost prea mică față de puterea lor de muncă 


. 


și inventarul ce aveau. De aceea când și-au dat seama ce înseamnă 
împroprietărirea pentru ei, și-au amintit cu părere de rău de timpul 
culturei în dijmă, — de vremea boerilor —, cum ziceau. 

Această selecție pe dos, adică preferința la împroprietărire a celor 
care nu aveau nimic, a 
fost greșeala tuturor le- 
gilor agrare, inclusiv cea 
dela 1921, care, pe lângă 
preferința de mai sus, 
adaogă alta tot atât de 
neeconomică : împlini- 
rea datoriei militare. A- 
creasta este, pe lângă 
micimea lotului, marea 
cauză a neisbutirei îm- 
proprietăririi şi explică Munteni mergând la prăşitul porumbului. 
lipsa unei țărănimi să- . 
nătoase la noi. Țăranii harnici, cu pricepere la muncă, cu 
vite şi inventar, care se ridicaseră ca mici arendași, au fost În- 
depărtați dela împroprietărire dacă stăpâneau, sau erau pe cale să 

moștenească, un pogon, sau dacă fuseseră prea în vârstă spre a lua 
parte în primele linii de răsboiu. Pe toate moșiile statului și mai târziu 
pe toate moșiile țărei, micșorarea puterii economice a țăranilor, pe care 
selecțiunea îi ridicase deasupra gloatei, s'a împlinit atunci când s'a 
făcut împroprietărirea. Mi-aduc aminte că am văzut la Dâlga, pe moșia 
Statului, un sat de târlași. Târlașii erau coloniștii ridicați prin pu- 
terea lor. Ei se așezau pe pământ străin numai cu înțelegere verbală. 
I,ocuiau în case sărăcăcioase acoperite cu paie, vitele le ţineau în graj- 
duri cu pereți făcuți din vălătuci 1) uscați; dar aveau două pluguri cu 
boi, care și unelte, mașină de secerat, o căruță cu cai, aveau vaci, oi, 
păsări. Fi lucrau în dijmă, sau luau în bani dela arendaș, câte 40——50 
de pogoane. Erau fruntași. Pe aceștia împroprietărirea i-a redus la 10 
pogoane, adică i-a întors la mijlocie, iar împărțeala prin moșteniri a 
pământului i-a țintuit în sărăcia în care sunt azi mai toți țăranii. Am 
spus aceasta în scrierile mele asupra problemei agrare, dar când am 
fost chemat să legiferez reforma agrară a trebuit să mă supui curen- 
tului unanim în țară, care socotea împărțeala pământului ca o răs- 
plată pentru cei care au făcut răsboiul 

Mai este o categorie de agricultori cărora le pare rău de micșo- 
area prea mare a moșiilor : Crescătorii de oi „țuţuienii” din regiunea 
Sibiului și „mocanii” din jurul Brașovului. Păstori din tată în fiu, ei 
aveau obiceiul de veacuri să scoboare toamna la câmpie, să se învo- 
iască la pășunat pe miriști sau în baltă și să-și ierneze oile pe lângă ar- 
manele încărcate cu șiri de paie și glugi de coceni. Cu exproprierea au 
pierit și pășunatul de toamnă și rezervele de nutreţ pentru iernat. 

Cauzelor de ordin agrar, care au contribuit la înapoierea plugărimei, 
se mai adaogă și nesocotirea intereselor ei agricole prin politica comer- 
cială pe care statul a dus-o în ultimii douăzeci de ani. Lipsa de con- 
venții comerciale cu țările Europei Centrale, comprimarea prețului pro- 
duselor agricole prin taxe de export și prețuri maximale, care aveau 
de scop să ieftenească viața pentru orășeni, explică, pe lângă celelalte 
cauze de ordin agrar, de ce țărănimea a rămas tot înapoiată, deși ea 
stăpânește azi peste 80% din pământul țării, 


1. Vălătucul este o plantă de stepă, joasă şi cu ghimpi. Când e uscată vântul o rostogolește 
şi o duce la mari depărtări. De aci numele. I se mai zice şi ciurlan. Deobiceiu se întrebuințează 
pluralul : ciurlani. 

CAP. XII. 
ȚĂRANII PLUGARI. 


Dijma una și una nu era grea. Ţăranii totuși nu erau mulțumiți. 
Nemulțumirea lor împotriva proprietarilor și arendașilor vine din faptul 
că aceştia îi obligau să muncească. Ei își aduceau aminte cu părere de 
rău de pe vremea despre care povesteau părinţii și moșii lor, când ţă- 
ranii nu munceau și toată agoniseala o scoteau numai din vitele, pe 
care le pășteau pe islazurile întinse. Pe atunci, aproape tot pământul 
din regiunea de răsărit a țării era un imens islaz pe care pășteau turme 
nesfârșite de vite și numai ici, colo, se vedeau câteva brazde de po- 
rumb sau de mei pentru mămăligă. Schimbarea ţăranului păstor în 
agricultor a fost marele eveniment social început în anul 1830, atunci 
când în urma tratatului dela Adrianopole, prin desființarea monopo- 
lului de cumpărare al turcilor, grânele noastre au putut găsi căutare în 
Europa. Eveniment grăbit în deceniile următoare, cu deosebire după 
anul 1886, când, pentru înființarea industriei naţionale, am denunțat 
convenţia comercială cu Austro-Ungaria, denunțare care a fost lovi- 
tura de moarte dată creșterei vitelor la noi.) 


1. Trebue să amintim însă că ungurii urmăreau de mult timp reducerea importului de vite 
în Imperiu pentru a rămâne numai ei vânzători. Prin măsuri de poliție veterinară ei începuseră, încă 
din 1877, să zădărnicească importul vitelor noastre și ajung chiar ca în 1882 să ne închidă granița 
pe motiv de apărare împotriva epizotiilor, Astfel că la reînoirea convenției comerciale din 1886, când 
România a inaugurat noua sa politică comercială de sprijinire a industriei naționale, ungurii au 
profitat să-şi impue punctul lor de vedere. Austro-Ungaria era însă principalul târg al vitelor noastre, 
căci 93 % din exportul total de animale mergea acolo. Urmarea acestei politici a fost o catastrofă 
pentru creșterea vitelor la toi: în anul 1876 exportam în Austro-Ungaria vite pentru o valoare 
de 28 milioane lei aur, în 1886, după aplicarea regimului vamal nou, ea scade la 7 milioane, ajun- 
gând numai la două milioane în 1891. A se vedea — C. I. Băicoianu. Studii economice, 
pag. 126. 

Pentru aceste mari schimbări comerciale, țăranul a trebuit să fie 
împins din ce în ce mai mult către agricultură, adică spre munca cu 
braţele. Opera aceasta necesară a fost îndeplinită de trei generaţii de 
arendași și proprietari, care au silit țăranul să se facă din păstor agri- 
cultor. Această silă, țăranul nu a uitat-o niciodată. El nu puntea înțe- 
lege că țara are mai mult interes să exporte grâu, decât piei și seu, 
sau vitele pe care binevoia să ni le primească imperiul vecin. El nu 
putea înţelege că, populația înmulțindu-se, păstoria nu mai putea hrăni 
pe toți, iar că necesitatea întemeierei industriei naționale trebuia plă- 
tită cu sacrificiul vremelnic al creșterei vitelor. Țăranul vedea înaintea 
lui numai pe moșier, care pentru pământul necesar hranei lui și a 
vitelor îi cerea din an în an muncă mai multă. Moșierul era duşmanul, 
căci. dacă nu ar fi fost el, viața patriarhală și fără trudă a vremei tre- 
cute ar fi dăinuit mereu. 

Sila muncii manuale, legată de trecerea dela păstorie la agricultură, 
iată cauza adâncă a nemulțumirei țăranilor împotriva moșierilor. Mi- 
aduc aminte, ca copil, la 1888, când începuseră mișcările țărănești în 
regiunea de răsărit a țărei. Părți din Ilfov, Ialomița, sud-Buzău și 
Brăila, erau turburate. "Țăranii cereau micșorarea dijmei. In această re- 
giune însă învoielile erau cele mai ușoare din toată țara. La noi bu- 
năoară, păioasele se dijmuiau din cinci, trei pentru țăran și două pentru 
boer, iar porumbul din trei, una pentru boer și două pentru țăran. 
Dar în această regiune regimul pastoral întârziase din cauza rărimei 
populaţiei și agricultura se făcea deopotrivă cu creșterea vitelor. 

Această silă a muncii în epoca de trecere dela păstorie la agricul- 
tură explică mișcările țărănești și e motivul lor adânc. La munte, unde 
populaţia e deasă și învoielile mai grele, țăranii nu sau răsvrătit. De 
ce? Acolo obiceiul muncii era peste tot. Așezările boerești fiind foarte 
vechi și lipsa de pământ mare, țăranii fuseseră de mult obișnuiți să 
muncească. O fi fost ele vre'o dată încordate raporturile dintre mo- 
șieri și țărani, se poate, dar acum fiecare din ei înțelegeau instinctiv 
atârnarea lor unii de alții. 

Sila muncii se arată îndată după împroprietărire. "Ţăranii stăpâni 
pe lotul lor, nu mai muncesc ca sub conducerea moșierilor. Nu mai 
șed la câmp până la sfârșitul muncii. Seara se întorc acasă. Dar cum 
loturile de împroprietărire sunt departe, la 4—5 km. și în multe părți 
chiar la r0—12, țăranii pierd un timp prețios pe drum și ajung dimi- 
neața la câmp cu vitele obosite pentru muncă. Ca să poată face a- 

ceastă plimbare zilnică, ei au înlocuit boii prin cai. Mai mici, slăbă- 
nogi, cu care nu pot face ogorul sau arătura pe care o făceau cu boii, 
dar care îi duc mai repede seara acasă. Ii mai duc și la târg, mai des 
ca altădată. 

In trecut țăranii erau mândri de boii lor cu care puteau face o 
muncă bună. Cei care aveau numai cai nu erau socotiți ca plugari, 
erau luați în râs, spunându-le ,iepari”. Astăzi, în sate, aproape nu se 
mai văd boi. Şi nici țăranii nu mai lucrează ca altă dată. In multe 
părți ei au părăsit celelalte culturi și pun numai porumb, care se sea- 
mănă când vremea s'a încălzit, se prășeşte pe timp potrivit și se cu- 
lege pe îndelete, fără praf și fără zădut. 

Improprietăriții au scăpat de controlul sever al muncii. Ţin toate 
sărbătorile păgâneșşti și de cele mai multe ori, Lunea și după sărbători 
munca începe târziu sau de loc. Dealtminteri ținerea atâtor sărbători 
păgânești, din care cele mai multe sunt așezate în perioada cea maiin- 
tensă de muncă, prașila și secera, are tot aceiași explicație: sila de 
muncă. In Vlașca sărbătoarea „Călușului” ţine o săptămână, la înce- 
putul lui Iunie. In tot acest timp oamenii nu muncesc: unii ca să 
joace călușul, iar alții ca să-l privească. Ce fel de popor de plugari e 
acesta, care ține sărbători închipuite și nu-și prășește porumbul pe 
care-l năpădesc buruenile, sau nu-și seceră grâul care se scutură pe pi- 
cioare ? 1). 


1. D-l Prof, Candrea socotește numărul sărbătorilor legale şi închipuite ținute de țărani la 
235 zile pe an. 

CAP. XIII. 
CIVILIZAȚIA. 


Sila muncii au resimţit-o la noi toate categoriile sociale, nu nu- 
mai țăranii. Trecerea dela orientalismul leneș la cerința de activitate a 
regimului nou a fost prea repede. Lipsa de adaptare la munca metodică, 
precisă și continuă se vede la toți. De aci neprevederea, ușurința și îm- 
provizația în toate acțiunile noastre. „La iuțeală” e vorba care o auzi 
întotdeauna când trebue să întreprindem ceva. Nimeni nu s'a gândit 
să pregătească metodic și cu mult înainte acțiunea care trebue să por- 
nească. Şi dacă s'a gândit, programul alcătuit în birou nu se potri- 
vește cu realitatea. 

Civilizația începe atunci când se introduce metrul, adică precizia 
și obiectivitatea. Calităţi rare la noi, unde sentimentalismul, exagerarea, 
subiectivismul le înlocuește atât de des. 


Adaptarea târzie la nouile condiţii, pe care ni le cerea intrarea 
noastră în civilizația apuseană, explică locul precumpănitor pe care 
străinii l-au ocupat în treburile economice ale țărei și la început chiar 
în profesiuni ; precum și înclinarea noastră pentru funcțiunile de stat. 
„Nu-mi place viața fără risc”, spunea odată un grec. Ce deosebire ! Nouă 
dimpotrivă, ne place viața ușoară, tihnită, fără griji prea multe și cu 
cât mai puțină trudă. 

Din păcate acest ideal era susținut și de o tradiţie. A fi boer în- 
semna să nu muncești. Un ţigan, vizitiu la o mare casă boerească, ofta 
mereu și zicea : „Aşi vrea să fiu boer”. Intrebat odată pentru ce, el 
răspunse simplu : „ca să nu mai fac nimic”. Tradiţia se întemeiase pe 
ifosul cu care unii boeri își arătau disprețul lor pentru muncă. Petre- 
cându-și vremea tolăniți pe divane, sorbind cafele şi fumând ciubuce, 

ei păreau că au uitat să umble și când scoborau scările ceardacului fe- 
ciori îi țineau de subsuori. Pilda venea de sus. Pe vremea ultimilor 
fanarioți, Vodă, când se ridica de pe sofa, doi boeri îl luau de braț 
și îi conduceau pasul. Ii anunțau și piedicile, „Prag Măria Ta” spu- 
neau ei când ajungeau la ușa prin care trebuiau să iasă. 

Tradiția nu s'a pierdut odată cu boerii, a continuat-o boerii noi, 
adică funcționarii. „Slujba-i lungă, viața-i scurtă” spune zicătoarea, 
de aceea muncă puțină și ușoară, întreruptă prin sărbători dese, punți, 
vacanțe și concedii. In admiraţia acestei vieți și dorind ca măcar copii 
lor să profite de ea, țăranii se istovesc să-i ție în școli pentru a face 
din ei boeri noi, adică funcționari de stat. 

Nici unul dintre conducătorii politici, aleși ai votului obștesc, n'a 
încercat să dea poporului educația muncii. Toți au fost în slujba de- 
magogiei. De aceea și azi o parte din țărani, cei care și-au pierdut pă- 
mântul și cei mai săraci, disprețuesc munca și nu se îndeamnă să iasă 
la lucru decât atunci când nu mai au ce mânca. „,L.ogofete, spunea o- 
dată unul, trimisului boeresc, care scotocea satul să găsească ziuași, lo- 
gofete, vezi d-ta sacul ăsta cu mălai; să mă chemi la muncă atunci 
când Poi isprăvi”. Altul, un băețandru, anunța : „Logofete, la toamnă 
nu mă mai vezi la lucru. Tata a făcut doisprezece saci de grâu la 
pogon” 1). 

Această silă de a munci explică de ce, chiar azi, la vremea re- 
coltei, cu toată desimea populației agricole, nu se găsesc muncitori lo- 
cali și moșierii sunt nevoiți să ție lucrători permanenți, chiar în regiu- 
nile unde populația locală ar putea asigura munca. 

Țăranii nu sunt peste tot astfel. Mai în toată partea de apus a 
țării, unde populația e deasă, ei sunt harnici și iuți la muncă. I-am 
văzut în Dolj, pe valea Dunărei, făcând trei arături pentru porumb : 
una toamna, alta la începutul primăverei și a treia la pus. Un arendaș, 
care ținea o moșie vecină cu mine, adusese, odată, pentru secerat, oa- 
meni dela o moșie pe care o avea în Ilfov. Iuţeala cu care acești oa- 
meni mânuiau secera a speriat pe învoitorii mei. La Smeeni iarăși mun- 
citorii sunt buni. Cei mai răi muncitori sunt în stepă, unde pământul 
a fost multă vreme larg și pe alocurea mai e încă, și unde deprinde- 
rea plugăriei e de curând. 


1. Limitarea muncei la satisfacerea nevoilor imediate s'a constatat şi la alte popoare, Sch- 
moler spune că la începutul sec. al XVIII țăranii din Prusia Orientală, când făceau o buuă recoltă 
de cartofi, nu mai munceau. 

CAP. XIV. 
SUFLETUL ŢĂRANILOR. 


Cu toate acestea țăranii noștri, chiar cei harnici, nu seamănă încă 
cu țăranii din apus. Sunt mai iuți la minte și prind mai repede învă- 
țăturile noi, dar nu stăruesc mult în deprinderile căpătate. Le uită 
lesne și în scurtă vreme revin iarăși la ce au apucat, Nu le place nici 
munca migăloasă și îngrijită. Grădinarii români sunt prea puțini și cei 
care sunt, nu muncesc așa de bine ca unii streini. Treaba grădinări- 
tului li se pare grea și mai bine cumpără zarzavatul, decât să-l facă în 
curțile lor, care sunt mai totdeauna pline de bălării. Nici măcar mu- 
răturile nu le fac singuri. In multe părți ei le cumpără primăvara, la 
începutul postului, dela sârbii din oraș. 

Le place munca simplă, fără aplicare metodică și continuă. De 
aceia ei au adoptat cu atâta repeziciune vița de teras. „Nu-i faci ni- 
mic”, spun ei în semn de laudă. Adică, nu cere nici îngropat, nici hă- 
răcit, nici sulfatat, Le place îndeosebi munca care poate să o arunce 
asupra vitelor, cărăușia și aratul. Cu deosebire că la aceste munci pot 
să trimită și copii mai mari. 

Țăranii nau încă suflet de plugari. "in la pământ, dar 
nu-l iubesc cu patimă și nu-l îngrijesc fără a-i precupeţi truda, 
cum fac țăranii din apus. Nici nu-și pun, ca aceștia, frâu în via- 
tă, pentru ca strângând ban lângă ban să poată cumpăra odată locul 
apropiat, care- ar fi de vânzare. Nam văzut la munte locuri 
îmbunătățite cu pământ cărat din vale, nici la șes șanțuri de scur- 
gere pe unde băltește apa după ploaie. Am văzut însă pe câmpul abia 
sgâriat cu plugul, leși de mărăcini și vetre dese de pir care se întind 
din an în an. 

Cei mai buni, cei mai muncitori își limitează repede câștigul. Nu 
se îndeamnă la mai mult : „Ce? O să trăesc cât lumea?” Sunt dar ca 
noi toţi. Le place viața. Toate aceste lipsuri sufletești explică faptul 
surprinzător că în multe părţi ale țărei pământul țărănesc se vinde 
mai eftin decât al proprietăței mari. 

Nu cred în muncă. „Dacă vrea Dúüneæu se face”? e o vorbă care 
o auzi des la țară. N'au încredere nici în metode sau culturi noi. Ini- 
țiativa și spiritul de întreprindere, caracteristice popoarelor apusene, 
sunt înlocuite la noi cu rutina. Un fruntaș, pe care îl sfătuiam odată 
să semene floarea soarelui, care produce în regiune mai bine ca po- 
rumbul, îmi răspunde fără șovăire : „Nici tata n'a semănat” 

Nu-și iubesc vitele. Le spun boală. „,„Năis boală, hi talan”? mână 
ei hoii și caii 1). Nu le îngrijesc. Toamna, când porumbiştile s'au cules 
ei trimit vitele singure la păscut. Odată, după răsboiu, m'am pomenit 
în curte cu un țăran călare. Era dintr'un sat depărtat și căuta de două 
zile o vacă pe care o pierduse. Vorbind cu el îi spun: „Poate fi 
mâncat-o lupii”. El se uită la mine și îmi răspunde supărat : „Bine i-a 
făcut. De ce n'a venit acasă” 

Nu le hrănesc. Primăvara le înghesuie pe un islaz care nu mai 
are nici un fir de iarbă când încep căldurile, iar vara pasc pe miriști 
goale. Iarna le ţin numai cu paie și coceni, astfel că atunci, când au 
nevoie de ele pentru muncă, sunt așa de slabe în cât abia se țin pe picioare. 


Orășenii vor fi mirați de cele ce spun. Tabloul li se pare, poate, 
prea întunecat. Ei nu au cunoscut țăranii. Şi-i închipue altfel de cum 
sunt. Ii văd cum îi descrie literatura : convenționali și romantici : Ro- 
dica lui Alexandri, ciobanii lui Grigorescu, țăranii idilici ai semănă- 
torismului. Abia acum, în urmă, scriitorii noștri au descoperit ţărăni- 
mea. Stanciu, Visarion, Iovescu, Stahl au descris cu multă pătrundere 
și realism oamenii și viața satelor. Dar cu deosebire, în nuvelele doam- 
nei Cancicov am găsit, zugrăviți cu măestrie, exactitate și măsură ță- 
ranii așa cum sunt, cu calităţile și cusururile lor de popor tânăr. 

Orășenii îi mai văd și cum îi lăudau politicianii, atunci când aveau 
nevoie de voturile lor. Practica votului universal a fost o şcoală"! de 
înjosire și de înfumurare. Candidaţii se întreceau care mai de care să 
se lepede de civilizaţie, crezând că așa vor fi mai bine văzuți de ţă- 
rani. La un banchet politic după votul obștesc ţinut într'o comună din 


1. Talan se chiamă popular o boală foarte rea a cailor, 

județul Buzău, viitorii deputați se lăudau : „Moșul meu a fost țăran 
și umbla cu opinci”, zicea unul. „Tatăl meu a păscut oile pe aceste 
meleaguri”, adăoga altul. „Eu chiar am umblat cu picioarele goale”, 
aduse ca argument definitiv un al treilea. 

Intrunirile politice au fost îndemn de înfumurare : voi sunteți țara, 
voi sunteți înțelepciunea, dela voi aflăm adevărul. Pătruns de această 
credință un ministru chemase odată la sfat țiganii din Budești ca să 
le explice politica externă a guvernului și să primească directive. 

Sufletul țăranilor nu se deosebește însă de al orășenilor. Defectele 
lor le au și aceștia, numai că firea nemeșteșugită a oamenilor dela țară 
le lasă mai ușor să se vadă. 

Cu toate unele scăderi de ordin social și economic țăranii au ca- 
lități. Sunt artiști. Se vede în stilul plăcut al caselor, în așezarea sa- 
telor, în poezia, cântecele și țesăturile lor. Au și suflet. Au dovedit-o 
la Plevna, Mărăști și Mărășești. Bine conduși 1ac minuni. Au inimă; 
deunăzi, la încărcat de bucate pentru armată, mai mulți soldați, olteni, 
umpleau saci. Administratorul, care făcuse răsboiul trecut, îi dojenea : 
„Noi am făcut România mare și voi ați pierdut-o”. Sub ocară soldaţii 
plecară capul. Unul din ei îi răspunde: „Nu suntem noi de vină. Dar 
o facem la loc. Uite, mie îmi e rușine să mă întorc în sat. Nu mă duc 
până nu facem țara iarăși cum a fost”. 

Dacă am zugrăvit țăranii așa cum sunt nu am făcut-o din spirit 
critic, ci din dorinţa sinceră de a ști de unde să pornim îndreptarea. 
Poate că și dragostea ce am pentru ei e puțin de vină. Cu toată ex- 
periența vieței, ea îmi întreține iluzii pe care însă realitatea mi le ri- 
sipește mereu. Dorința mea de a-i vedea altfel și desamăgirea care îi 
urmează, mă fac poate să fiu, câte odată, prea sever. i 

Cine le poate însă arunca piatra? Trecutul explică, desigur, lipsu- 
rile sufleteşti ale țăranilor. Nu trebue însă să ne lăsăm purtați de ilu- 
zii, ci, cunoscând realitatea, să o îndreptăm. Popoiul nostru, atât dela 
sate cât și dela orașe, are mare nevoie de educație. Şi națiile din Oc- 
cident au trecut prin asemenea începuturi de primitivitate. Biserica, dis- 
ciplina legilor și școala au făcut, însă, acolo, întrun lung șir de ani, 
din barbarii de odinioară, oamenii civilizați de azi 1). 


I. Lucrarea de față a fost scrisă în primăvara anului 1040. Evenimentele care au urmat au 
dovedit cu prisosință curajul, disciplina şi spiritul de sacrificiu al soldatului român. Cu aceste ca- 
lităţi sufleteşti țăranul nostru ar fi putut să se ridice și în viaţa lui socială şi profesională dacă ar 
fi fost, la vreme, stăruitor îndrumat. 

CAP. XV. 
MUNCITORII. 


Munca prin învoială cu țăranii era în epoca trecută o necesitate. 
Muncitori liberi, care să lucreze cu ziua, nu se găseau. "Țăranul socotea 
drept o rușine să lucreze cu ziua. El era agricultor, mic întreprinzător, 
avea vite, plug, car. Nu vrea să fie salariat. Această muncă era bună 
pentru ţigani și în adevăr, puținul lucru cu ziua pe care îl făceau mo- 
șierii, treerul îndeosebi, ei îl făceau cu țiganii triburilor de ursari, lin- 
gurari, etc. sau cu urmașii foștilor robi. Marii agricultori aveau pe lângă 
curțile lor bordee în care iernau cetele de țigani cu care lucrau vara. 
Iancu Marghiloman întemeiase pe moșia sa Fundeni, din județul Buzău, 
un sat de ţigani, „Zărnești”, care există și azi. Țiganii lui Marghilo- 
man erau vestiți, dar și Marghiloman era vestit în toată ţigănimea din 
partea de răsărit a țării, căci multele lui moșii el le lucra cu țigani. Unii 
zic că și numele i se trăgea dela zarva mare — mare chiloman — pe 
care mulțimea ţiganilor o făcea la curțile lui. 

Acestei faime printre ţigani se datorește întâmplarea fiului său, 
Alex. Marghiloman, omul de stat cunoscut. Tânăr însurat și călătorind 
în străinătate, el întâlnește în Belgia o ceată de ursari cu urs și tot 
tartapatul. Nu știa de unde sunt și le spuse în franțuzește să joace 
ursul. "Țiganii numai decât sculară ursul și bătând „darabana”, înce- 
pură să-i cânte: Dihai, dihai, Marghilomune. Erau țigani din ţară și 
„Marghiloman” era numele ursului. 

Tiganii sunt proști lucrători. La muncă de abia se mișcă. Fi sunt 
plătiți mai puțin ca țăranii, dar de multe ori nu-și merită plata. Sunt 
și mai pretenţioşi la mâncare decât românii. Prost îmbrăcaţi și mai 
puţin răbdători la frig, nu mai poți face nimic cu ei îndată ce vremea 


C. Garotlid— Agricultura veche, 5 

s'a răcit: Nici ţăranii, cei care sunt nevoiţi să vie la lucru cu ziua, adică 
ciurucurile satului, nu sunt prea bine îmbrăcați, îndeosebi fetele. Ţi-e 
mai mare mila să le vezi, când dă frigul, cu rochii de stambă și mer- 
gând cu picioarele goale prin noroiul rece de toamnă. Acasă au însă 
rochii de mătasă și pantofi de cutie. 


Din această pricină muncile târzii de toamnă, cum e îngropatul 
viei de pildă, nu le pot face cu lucrători din apropiere. Aduc munteni, 
care deşi mai săraci decât cei dela câmp, sunt mai bine îmbrăcaţi. Atât 
bărbaţii, cât și femeile, au haine groase, ciorapi de lână și bocanci sau 
opinci în picioare. Ardelenii sunt și mai chivernisiţi. Au haine bune, 
totdeauna ciorapi și bocanci, rufe de schimb, iar pentru dormit, saltele 
de pânză groasă de cânepă, care se umple cu paie. 

Am adus multă vreme din părțile Aradului lucrători pentru munca 
viei și am fost totdeauna mulțumit de ei. Sunt foarte pretențioși la 
mâncare, însă buni muncitori. După ei nu ai nevoie să pui logofeţi care 
să-i îndemne la muncă. Iși cunosc bine datoria. Depărtarea și greu- 
tatea ducerei lor însă m'au făcut ca în ultimul timp să lucrez cu mun- 
citori din Vechiul Regat. 


Cultura în regie. 


Alcătuirea socială din trecut, caracterizată prin lipsa lucrătorilor 
liberi, explică de ce exploatarea în regie a moșiilor nu se putea face 
atunci. Țăranii nu voiau să lucreze pe bani, ci numai cu plata prin pă- 
mânt. Mi-aduc aminte la începutul plugăriei mele, când am intrat în- 
tro moșie nouă pe care o luasem în arendă, țăranii nu au voit să are 
decât suprafața pe care ei o datorau din învoială fostului arendaș, deși 
pentru munca pe care le-o ceream în plus le dădeam un preț mai mare. 


Atunci problema muncitorilor și mai ales a argaţilor era foarte 
grea. Mai târziu, cu înmulțirea populației, locuitorii din regiunile mun- 
toase încep să se coboare la câmp pentru lucru. In orașul Buzău se 
făcuse unul din cele mai mari târguri de oameni. Mii de lucrători se 
adunau Duminicile pentru a se răspândi apoi în toată câmpia din sud- 
est : Brăila, Ialomiţa, Buzău, R.-Sărat, Dobrogea. Ziua de lucru se 
plătea pe atunci cu 2-—2,50 lei primăvara și toamna, iar vara cu 3-— 
3,50 lei, bineînțeles și mâncarea de trei ori pe zi, iar la mâncare era 
nelipsit „,cinzecul'” de rachiu. 

Târgul de oameni din Buzău a dispărut după împroprietărire. Mun- 
tenii din județul Buzău au fost împroprietăriți la câmp, în marginea ju- 
dețelor Brăila și Ialomița, la 80—100 km. depărtare de satul lor. Pen- 
tru 4-—5 pogoane care le pun cu porumb, ei își pierd acum toată vara 
cu dusul și întorsul dela lot. Am făcut socoteala cu unii din ei că în 
tot acest timp pierdut pe drumuri, dacă ar munci cu plată, ei ar câș- 
tiga mai mult decât valoarea recoltei de pe cele 4 pogoane, le-ar ră- 
mâne și venitul pe care l'ar putea avea din arendarea pământului. So- 
coteala era bună, însă, țăranii mei nu se lăsară convinși. Se vede că 
viața asta nomadă, din munţii Buzăului până în hotarul Ialomiţei și 
Brăilei, are farmecul ei. 

Impotrivirea țăranilor de a munci ca salariați, explică de ce agri- 
cultorii mari erau nevoiți atunci să aducă muncitori străini. Zeci de 
mii de sârbi și bulgari umpleau, pe acea vreme, golul de muncă pe 
care îl lăsau țăranii noştrii. Mândria îi împiedică și azi de a veni la 
lucru cu ziua, cel mult dacă își trimit copii, dar nu totdeauna. Argați 
însă și servitori nu vor să fie. Un țăran sărac și cu mai mulți copii, 
sfătuit și-să dea la curte o fată, răspunde: „Ce-am ajuns? Să bag fata 
servitoare ?” A fi servitor e rușine ! Un ziarist francez scria deunăzi că 
în Norvegia, în timpul turismului, serviciul în hoteluri și birturi se face 
numai de fete, care însă, știu toate mai multe limbi. Ziaristul, intrigat, 
cercetează. Frau toate fete din burghezie, care veneau să câștige pen- 
tru a-și mări independența. 

Rușinea de a munci e generală la noi. Se vede și în burghezie. In- 
dată ce negustorul a strâns puțin cheag, femeia nu mai stă la tejghea, 
se face cucoană, iar copii funcționari, sau se apucă de politică, mese- 
ria cea mai ușoară și cea mai rentabilă. 

Un mic arendaș, agricultor priceput, făcea treabă pe o moșioară ce 
o ținea lângă București. Inființase și o lăptărie, care mergea bine. A 
fost însă nevoit să o desființeze, căci nevasta-sa, când la văzut pri- 
copsit, nu mai vrea să mulgă vacile. 

Femeile logofeţilor, ale vizitiilor chiar, nu mai muncesc. Unele nu-și 
fac nici treburile casei și plătesc fete cu ziua care să le îngrijească gos- 
podăria. 

CAP. XVI. 
COOPERAȚIA. 


Chestionarul întreabă dacă am sprijinit mișcarea cooperatistă. In 
I9I0 am contribuit la înființarea băncii populare din Smeeni, care mai 
târziu, din pricina conducerii rele, s'a prăbușit. 

Cooperaţia la noi are o față deosebită, care trebue puțin cercetată. 
Cu toată presiunea proprietăței mari și împiedecarea legilor agrare, o 
mică burghezie sătească începuse de mult să se ridice. Fa se îndrepta 
spre arendășie și mai cu sfială spre cumpărare de moșii. Ii lipsea însă 
capitalul. Banii erau rari și scumpi. Din nevoia de credit, atât de sim- 
ţită a micilor burghezi dela sate, au ieșit primele bănci populare. Când 
Tache Protopopescu le-a descoperit pe la 1900,ele erau destul de nume- 
roase și prospere. 

In această mișcare spontană de organizare a micului capital să- 
tesc oamenii politici au văzut cu totul altceva decât ce era. Fi și-au 
închipuit că băncile populare sunt datorite unui început de solidaritate 
rurală și le-au botezat cooperative, asemuindu-le organizațiilor de acest 
fel din apus. Au mai văzut și ceva practic: putinţa de a găsi în ele 
un sprijin electoral. 

Din motivul închipuit că băncile populare sunt formații coopera- 
tiste și din cel realist că ele pot îi un reazim politic, a urmat că Statul 
le-a luat sub protecția sa. Declarându-le cooperative el le-a schimbat 
cu totul caracterul pe care îl, avuseseră la început. Limitând votul, de- 
punerile, dobânda și câștigul, a dat un caracter cooperatist unor insti- 
tuții curat capitaliste la începutul lor. Urmarea acestei schimbări a fost 
că micile economii sătești au părăsit, cu încetul, calea băncilor popu- 
lare și banul public a trebuit, din ce în ce mai mult, să contribue la 

finanțarea lor. Această evoluţie s'a desăvârșit cu totul în zilele noastre, 
când întreaga mișcare cooperatistă a pierdut autonomia și legătura cu 
inițiativa locală, devenind un aparat bancar și comercial de stat. 

Motivul electoral a determinat și el o evoluţie paralelă. Odată cu 
pierderea autonomiei organizațiilor, conducătorii lor au fost, tot mai 
mult, oamenii cluburilor politice, încât, cu încetul, tot aparatul de 
conducere al cooperaţiei a intrat pe mâna unor pseudo-cooperatori, cari 
nu au alte legături cu instituția decât leafa și câștigul care îl trag 
de acolo. 

Astfel mișcarea sănătoasă de ridicare a micei burghezii sâteşti a 
fost oprită și înlocuită printr'o instituție de stat, iar conducătorii ei 
prin funcționari publici, numiți după criterii politice. Starea reală a 
cooperaţiei la noi ilustrează adevărul formulei junimiste : „formă fără 
fond”. Falimentul desăvârşit al cooperaţiei îl constată, într'un volum 
gros și expertul danez pe care guvernul l-a adus anul trecut pentru a 
studia mișcarea noastră cooperatistă. După o cercetare de 11 luni la 
fața locului, expertul danez, constată că: „avem cooperatori de me- 
serie, dar nu avem cooperație”. 

Această constatare să nu ne mire. Oamenii cu bun simț au spus 
de multe ori că nu putem avea cooperație atâta vreme cât egoismul 
primitiv domnește încă la sate. Cooperaţia cere o virtute socială nouă : 
solidaritatea, virtute care până acum nu e prea răspândită. Iar 'oa- 
menii de doctrină au adăogat : nu se poate naște cooperaţie înainte ca 
disciplina capitalistă să fi educat munca și impus cinstea. comercială. 

CAP. XVII. 


TEHNICA AGRICOLĂ. 


Am văzut care erau mijloacele de muncă ale culturii mari. Am 
văzut organizarea lor. Să vedem acum care era tehnica ei agricolă. 


Grâul. 


Cultura de căpetenie era grâul : cereala cea mai de preţ și cea mai 
căutată. Toată rânduiala agricolă a moșiei era alcătuită pentru cultura 
grâului. Dacă se cultiva fasole, dacă se lăsa pârloagă pentru oi, dacă 
mai târziu se cultiva mazăre, era ca să facă locuri bune pentru grâu. 
Dacă se dădea învoiților locurile pentru orz și ovăz, era ca să se facă 
după ridicarea recoltei, ogoare pentru grâu. 

La începutul agriculturii noastre, atunci când în urma tratatului 
dela Adrianopole, exportul cerealelor devenise liber, grâul se semăna 
în „protie” după cuvântul grecesc „,protos” întâiul, adică în pământ 
nou, în țelină. Se spărgeau islazurile și se semăna grâu. In 20—30 ani 
mai toate pășunile au fost sparte cu plugul și semănate. Cerealele și 
cu deosebire grâul, fiind mereu cerute pentru export, mai târziu a 
venit și rândul pădurilor dela șes să fie scoase și schimbate în locuri 
de arătură. 

După spargerea țelinei, sau scoaterea pădurei, nu se semăna deodată 
grâu. 'Țelina se spărgea primăvara, când pământul, plin de umezeală, 
putea fi arat cu plugurile de lemn. In anul întâi se semăna mei sau 
ovăz ; în al doilea, pepeni, ovăz și chiar porumb. Pământul astfel mă- 
runțit și mai subt de putere, se semănă în a treia brazdă, cu ghircă. 
Se văzuse că grâul nu mergea bine în locurile sparte de pășuni sau de 

unde au fost scoase pădurile, căci, de multe ori, cădea. Orzul e și mai 
plăpând, nu-i merge bine nici în pârloagă. In ţelină îi pria bine inului, 
căci pământul era gras și fără burueni. 


Ogorul. 


In pământ nou producția grâului era mare și la început moșierii 
semănau câțiva ani dearândul grâu pe acelaș loc. Când însă rodnicia 
pământului a mai slăbit, ei au mai rărit semănatul grâului și au în- 
ceput rotația lui cu alte culturi. De atunci grâul se seamănă la trei 
ani. Primul an porumb, al doilea cereale de primăvară, fasole sau ma- 
zăre și anul al treilea grâu. In pârloagă, grâul se punea la doi ani. Cei 
mai buni agricultori păstrau o parte din moșie pentru pășunatul oilor 
care la începutul verei era ogorîtă pentru grâu. Știu că astăzi unii oa- 
meni de știință condamiră ogorul sterp. Ei spun că nu dă un spor mai 
mare de recoltă decât măzăriștea. Dar pe vremea când se practica ogo- 
rul sterp nu se cultiva mazăre la noi, iar atunci când sa introdus cul- 
tura ei era limitată. Agricultorii vechi au întrebuințat ogorul sterp, ob- 
servând că producția grâului în pârloagă era mai mare decât în ogoa- 
rele de miriște. Dumitru Seceleanu, mare agricultor din Ialomița, obi- 
cinuia să spună: „nu se face grâu acolo unde nu a călcat piciorul 
oiei”. Producția era mai mare, căci ogorul era mai bun și fiind făcut 
mai devreme pământul era mai dospit, mai odihnit. Aceasta o știau 
toţi agricultorii. Dar mai era o cauză pe care puţini o cunoșteau. Ogorul 
în pârloagă, care se începea pe la 15 Iunie și se sfârșea la 15 Iulie, 
adică se făcea îndată după epoca ploioasă dela sfârșitul primăverei, 
oprea evaporarea apei din pământ. In 1809, anul de mare secetă, eu 
și alți plugari la fel, nu am făcut grâu decât în ogoarele de ovăziște 
și orziște făcute în pripă la 15—20 Iulie și în ogorul sterp. Pe atunci 
Dry-farming-ul nu era cunoscut la noi, dar am înțeles că recolta bu- 
uișoară de grâu pe care o făcusem pe aceste locuri ogorite repede era 
datorită înmagazinărei apei din primăvara anului 1898, care fusese un 
an ploios. Pârloaga mai ușura facerea ogorului și scoaterea mărăcinilor. 

După ogorul sterp, cele mai bune locuri pentru semănat grâu erau 
fasoliștele și măzăriștile, adică pământul pe care fusese cultivate fa- 
sole sau mazăre. După fasole grâul se punea într'o singură arătură, iar 
dupălmazăre în două. Grâul se punea și după cereale de primăvară. 
Atunci el se semăna totdeauna în două arături, adică în ogor. Ogorul 

se făcea cât mai devreme, îndată ce recolta se ridicase. Ogorul de vară 
era arătura cu temei, el se făcea la 15—16 cm., iar cu plugurile boe- 
rești la 16—18 cm. Arătura de semănat se făcea în față, se întorcea 
numai ogorul fără ca plugul să mai scoată pământ nearat. Această prac- 
tică era generală în toată țara, dar nu corespundea învățăturii din ma- 
nualele agricole străine. Mi-aduc aminte de doi olandezi cari veniseră 
prin: 1006 să studieze organizarea exploatărilor mari agricole la noi, 
poate în scop comercial. Văzuseră Moldova și erau foarte în curent de 
felul cum se făcea acolo învoiala. Acum o -cercetau în Muntenia. Au 


Li 


Arătură cu 6 boi la Țintești. Foto Ing. Al. Garoilid. 


venit și la mine. După multe explicaţii, ce le-am dat asupra dijmei și 
învoielii din Muntenia, ei mi-au pus întrebarea: ,De ce dvs. faceți 
prima arătură, ogorul, adânc, iară arătura a doua superficial și nu fa- 
ceți invers cum spune știința?” Le-am răspuns că la noi toamna este 
uscată și singurul timp când poţi pătrunde pământul cu plugul este 
la începutul verei, atunci când el are încă umezeală din epoca cea mai 
ploioasă a anului, 1 Iunie—r5 Iulie. Se pare că acelaș răspuns le-a 
dat și un mare arendaș din Moldova. Pentru ca ogorul de grâu să 
fie bun, trebuia ca și arătura de primăvară a locului care se ogora,să 
fi fost adâncă. In verile uscate, sau când în primăvară pământul se 
arase pe moleșag, plugul cu boi nu putea intra vara mai adânc în pă- 
mânt decât fusese arătura în primăvară. 

Ogorul trebue făcut din vreme și repede. Dacă se întârzie cu fa- 
cerea lui și vara e secetoasă, nu te mai poți lipi de pământ. Umbletul 
vitelor pe miriște, îndeosebi al oilor, îl bate așa de tare încât nu-l mai 
poți ara, chiar dacă ai pune șase boi la plug. Din această pricină, tă- 
ranii cari pun grâul într'o singură arătură, în miriște, trebue să aș- 
tepte o ploaie pentru a semăna, ceeace le întârzie de multe ori semă- 
natul. F 

Cum în trecut ogorul se făcea aproape numai cu vitele țăranilor 
trebuia multă grijă pentru ca să fie bun, adică destul de adânc. și cu 
brazda bine răspunsă. 
Controlul nu era ușor 
când aveai peste o 
sută de pluguri pe 
brazdă și când trebuia 
să lupţi și cu iscu- 
sința ţăranilor care 
găseau fel de fel de 
mijloace de a ușura 
povara vitelor, po- 
trivind astfel plugul 
încât să nu intre prea 
mult în pământ. Fie- 
care plug trebuia cer- „Aratul cu 6 boi”, După. Grigorescu. 
cetat și îndreptat de 
mai multe ori pe zi. Controlul se făcea umblând pe jos în curmezișul 
arăturii şi cercetând arătura făcută înainte, căci brazda nouă trasă când 
te vedea venind era totdeauna bună. Mersul pe jos peste arătură era cel 
mai bun mijloc de control. După felul cum se afundă tocul în arătură sim- 
țeai dacă brazda e destul de adâncă, iar după înfățișare, dacă e bine răs- 
punsă. Acest control nu-l putea face bine decât stăpânul. Dar ca să ajungi 
la capătul cellalt al liniei, așteptând fiecare plug, îți trebuia aproape un 
conac, așa că ziua întreagă abia puteai să faci de trei ori, patru ori con- 
trolul plugurilor, iar mersul prin arătură era destul de greu. Cine vrea 
însă să aibă grâu, nu trebuia să se gândească la oboseală, căci de felul 
cum era ogorit pământul depindea în mare parte producția viitoare. 

Erau agricultori care semănau și în porumbiște. In regiunea noas- 
tră grâul de porumbiște reușea foarte rar. Mi-am dat seama de vreme 

“de acest lucru şi nu am mai semănat grâu după porumb. 

Sămânța. 


Sămânța de grâu era localnică. Se cultiva în cea mai mare parte 
a regiunei un grâu cu spicul alb, numit grâu bălan sau bătrân. Nu 
se încercase nici o selecție temeinică. La Şcoala de Agricultură dela 
Herăstrău, Sandu Aldea începuse selecția grâului. La Igro Nicu Fili- 
pescu a înființat Societatea Naţională de Agricultură al cărui principal 
scop era selecția cerealelor. In vara anului 1913 el a adus în ţară pe 
cunoscutul selecționar dela Svalov, Nilson Ehle. De atunci s'a început, 
sub directivele lui, lucrările de selecţie de către societate. 

Unii plugari au încercat sămânța adusă din alte regiuni, din Banat 
și din Moldova. In clima Bărăganului ele nu au dat o recoltă mulțu- 
mitoare. Câţiva, Alex. Marghiloman, Lucasievici și alții au încercat 
și soiuri străine de grâu. Nu au isbutit. Intr'o iarnă geroasă toate se- 
mănăturile făcute cu sămânță străină au pierit. 

Agricultorii mari curățau grâul cu machina (vânturătoarea) și ciurul 
pentru vânzare și cu triorul pentru semănat. Primele trioare în ţară 
erau franceze, ale firmei „Marot”. Pe urmă se introdusese în număr 
mai mare trioare de fabricație germană, marca „Mayer”. Erau mai 
solide, cu mai mare capacitate de producţie și mai ieftine. deși curățau 
sămânța mai puțin bine ca cele franceze. Inainte de semănat grâul 
se saramură. La început saramura se făcea cu var și cu sare, de unde 
numele care se dădea operaţiei : șolare, dela francezul , chauler”, a vărui. 

In anul 1894, un an de mare invazie de mălură, șolatul s'a do- 
vedit neîndestulător. Grânele saramurate cu var au fost și ele atinse 
de mălură. Cele neșolate au fost și mai proaste. La treer grămada de 
mălură era mai mare decât cea de grâu. De atunci s'a răspândit prac- 
tica „șolatului” cu piatră vânătă și var. Se găsea chiar în comerț un 
preparat făcut gata, saramura „,Florica”, care se fabrica la Craiova și 
de care agricultorii erau foarte mulțumiți. 

Semănatul grâului se făcea după datina veche între Sfintele Mării, 
adică între 15 August— 8 Septembrie, st. v. Semănăturile timpurii 
produceau totdeauna mai bine și rezistau atât la ger cât și la rugină 
și mană. Semănatul târziu, după 1 Octombrie st. v., reușea foarte rar. 
O zicătoare spune : „toamna să semeni în praf, iar primăvara în noroi”, 
adică, semănătura să fic timpurie, totuși moșierii, care puneau grâul 
numai în regie, semănau de multe ori și după t Octombrie. 

Semănăturile târzii pot da și ele o producție bună, dacă zăpada 
le acoperă devreme, înainte ca pământul să îngheţe. Atunci grâul ve- 

getează sub zăpadă și primăvara, când zăpada sa topit, e verde. Se 
mai întâmplă ca grâul semănat târziu să dea o producție bunicică și 
când luna Februarie e călduroasă. Atunci el poate să-și împlinească 
creșterea pe care nu a putut-o avea în toamnă. 


Musca Hessilor. 


Semănatul timpuriu al grâului a întâmpinat însă o piedică care 
s'a mărit din ce în ce, încât va trebui părăsit. Musca Hessilor, —- Cecy- 
domia destructor,— s'a ivit și la noi. Am fost cel dintâi care am ob- 
servat, în anul 1900, această boală nouă. Am văzut atunci că toate 
grânele semănate înainte de 5 Septembrie, st. v., erau pline de ochiuri, 
în care grâul dispăruse. Frunzele îngălbeniseră și pe alocuri se uscaseră. 
Rămăsese numai rădăcina și un pai subțire, în care deasupra nodului 
am găsit viermele, primul stadiu al insectei. Am fost la Şcoala de Agri- 
cultură să mă informez. Acolo nu știau nimic. Grâul lor era sănătos. 
Am mers la câmp. Ochiul meu deprins cu deosebirea de față și vi- 
goare a grâului infectat, m'a făcut să găsesc ușor vetrele de grâu bolnav 
și în el viermele. De atunci nu am mai semănat între Stintele Măru, 
ci numai după Sfânta Maria mică și nu am mai avut pierderi. 

Şcoala de Agricultură nu a dus mai departe descoperirea mea și 
nu a tras încheeri practice pentru plugăria ţării, așa cum eu le trăsesem 
pentru agricultura proprie. Deaceea, în anul 1934, când la desprimă- 
vărat, s'a văzut că grâul pierise în mare parte, toată lumea, agricul- 
tori practici, agronomi și specialiști, spuneau că grâul a degerat. Era 
ciudat însă că degeratul lovise numai grânele timpurii, pe când grâ- 
nele târzii ieșiseră bine din iarnă. Aceasta nu era cu putință, căci toată 
experiența agricolă spune că grânele timpurii rezistă mai bine la ger 
decât cele târzii. De fapt grânele nu suferiseră de îngheț, ci fuseseră 
atacate de Cecydomie. Intro conferință, pe care am ţinut-o atunci la 
Societatea Naţională de Agricultură, am arătat punctul meu de vedere. 
Am fost crezut pe jumătate. Curând după aceea, făcând excursia anuală 
la „Moara Domnească” — moșia societății — am găsit că grâul, care 
era gata de secerat, fusese atacat de Cecydomie. Specialiștii care ne 
însoțeau au căutat și au găsit buba. Adevărul începea să iasă la iveală. 
O experiență organizată în toamnă a arătat, anul următor, fără pu- 
tință de îndoială, că grânele semănate timpuriu sunt atacate de Cecy- 
domie și că învățământul, pe care trebue să-l tragem, e că timpul se- 
mănatului urmează să fie întârziat. 

CAP. XVIII. 


CUM SE FĂCEA SEMĂNATUL 


Semănatul. 


La început nu erau mașini de semănat. Semănatul se făcea cu 
mâna. Douăzeci de oameni așezați întrun șir oblic, unul după altul, 
în spatele și în dreapta 


Foto S. Comârzan. 
Semănatul cu mâna. 


celui dinainte, la o depărtare potri- 
vită, cu poala plină de grăunțe, semă- 
nau ușor o sută de pogoane într'o zi. 
Şi semănau bine. Pe lanul de semănat, 
la distanțe anumite, erau saci plini 
pentru împrospătarea proviziei de se- 
mințe, iar la capătul locului stau care 
încărcate. 

La 1896, când am început plugă- 
ria, am semănat cu mâna. Puțin mai 
târziu au apărut mașinile de semănat, 
care se învârteau cu mâna şi svârleau 
sămânța. Ele nu au prins, Au ieșit 
apoi semănătorile prin împrăștiere în 
lat, de fabricație germană, marca ,Ho- 
fier”. Ele ușurau munca și controlul. 
De aceea întrebuințarea lor sa întins 
repede. Semănatul cu mâna se practică 
azi numai de țărani. 


După semănat venea boroana și după ea grapa de mărăcini. Felul 
cum se făcea semănatul atunci, îl descrie frumos și precis Alexandri, 


plugar el însuși : 

„Semănătorii harnici, cu sacul subsuoară, 
„Pășesc în lungul brazdei... spre fund înaintează. 
„„Deacurmezișul brazdei boroanele pornesc 

„Şi grăpile spinoase de-aproape le urmează, 
„Ingroapă încet sămânța și câmpul netezesc. 


Organizarea și conducerea lucrătorilor pentru semănat pe moșiile 
mari sunt descrise magistral de d-l Prot. Bontea: 

„Diferitele lucrări cari precedează semănatul și celelalte care-l per- 
fectează, se succed în ordine perfectă, ca într'o uzină. Nu voi uita 
o astfel de lucrare, pe care am avut ocazia s'o văd în 1916 pe una 
din cele mai bine or- 
ganizate moșii din 
jurul Iașilor  (Pro- 
selnici). Inainte scor- 
monitoarele  răsco- 
leau  brazdele arate 
din toamnă; după 
ele grapele grele; la 
mică distanță ur- 
mau  semănătorile- 
îngropători,  tăvă- 
lugii şi în fine gra- 
pele uşoare încheiau 
acest tren de mașini și unelte, care, într'un ritm ideal, ca o omidă 
uriașă, atacau simultan benzi de lățime egală. Brazdele răscolite 
de prima unealtă, după câteva minute, fecundate cu sămânța, erau 
netede ca mâna” 1). 

Pe la 1900 apar primele semănători practice în rânduri, de fabri- 
cație germană, marca „Rud. Sack”, Incetul cu încetul ele înlocuesc 
semănătorile prin împrăștiere. Semănatul cu mașina în rânduri, marca- 
toarele cum le numesc țăranii, a pus capăt pentru totdeauna unei 
controverse agricole. Cum e mai bine să semănăm: deasupra, adică 
să facem întâi arătura întorcând ogorul și pe urmă să semănăm aco- 
perind sămânța cu boroana și grapa, sau dedesubt, adică să semănăm 
pe ogorul neîntors și pe urmă să facem arătura, să boronăm și să grăpăm ? 


Foto Hariton 


Maşini de semănat prin împrăştiere. 


1. Dr. C. Bontea, Conferenţiar Universitar, Iaşi. „Influența condițiilor naturale de producție 
asupra sistemelor economice în agricultura din stepele românești". pag. 148, i 

Fiecare din aceste două teluri de semănat avea apărători, căci pro- 
blema merita discuție. Pentru grâu, mai ales, semănătura deasupra 
era de multe ori periculoasă, căci putea veni o ploaie mică de 5—b mm, 
care îl „,„minţea”, făcându-l să încolțească. Nemai venind altă ploaie, 
— ceeace se întâmplă des în toamnele uscate,— mare parte din grâul 
semănat pierea, prin pierderea puterei germinative. Grâul ieșea rar. 
Cu semănătura sub brazdă, grâul fiind îngropat la 8—r0 cm. era ferit 
de pericolul de a fi „„mințit” de o ploicică, dar semănătura sub brazdă 
avea cusurul că întârzia răsărirea, bobul fiind îngropat adânc. Intre 
aceste două neajunsuri 
unii agricultori semănau 
jumătate sămânță pe 
dedesubt și jumătate pe 
deasupra, adică, dădeau 
jumătate de sămânță 
înainte de arătură, fă- 
ceau arătura și pe urmă 
semănau și pe cealaltă 
îngropând-o cu boroana 
și netezind cu grapa 
de mărăcini. 


Folo A. Pană. . N 

Maşini de semănat în rânduri la Frățileşti. Primăvara pros 

_ blema era poate și mai 

arzătoare. De multe ori semănăturile de Martie, făcute pe deasupra, 

așteptau până la Paști o ploaie ca să răsară, căci seceta și vânturile 

uscau stratul superficial al arăturii în care era îngropată sămânța și 

ea nu putea încolți. Pentru aceasta, mulți din înaintașii nostru puneau 
toate semăpăturile de primăvară sub brazdă. 

Mașinile de semănat în rânduri au deslegat definitiv controversa 
semănatului „deasupra” sau dedesubt”. 

Grâul „mințit” de o ploaie mică și care încolțește nu e numai decât 
pierdut. Dacă colțul e mic, cum vine o ploaie el pornește din nou la 
crescut și nu se strică. Numai când colțul e mare și rădăcinile s'au 
prins de pământ, uscăciunea îl face să piară. Mi-aduc aminte, în primul 
an al plugăriei mele, semănasem grâul devreme, în uscăciune. După 
semănat, pe la Sfânta Maria mică vine o ploaie și în câteva zile tot 
grâul era încolțit. A urmat după aceea o secetă cumplită, Abia în Noem- 
brie a plouat. Arătura se uscase de tot, deasemenea și grâul încolțit, 

Eram foarte îngrijat. Am făcut atunci o probă, am luat câteva boabe, 
din lan, încolțite și le-am pus la umezeală. Am văzut cu bucurie că 
grâul nu era stricat, căci colțul a pornit din nou să crească. Am făcut 
atunci proba complectă. Am luat mai multe boabe de grâu și le-am 
pus să încolțească. Apoi, în diferite stadii de încolţire, le-am uscat 
pe sobă. Am constatat atunci că sămânța încolțită era vie, adică pornea 
din nou să crească când era pusă în umezeală, dacă rădăcinile și colțul 
nu crescuseră atât încât să consume toată rezerva de hrană a bobului. 
Confirmarea acestei experiențe am făcut-o și în lan. După ploaie semă- 
natul a mers înainte, deși ploaia era neîndestulătoare. Când semeni 
sute de pogoane, nu poţi să te opreşti, mergi și la noroc: poate mai 
vine o ploaie. Semănatul îl făceam sub brazdă, pământul umed dela 
suprafață era dar băgat dedesubt. Apărat astfel de uscăciune el a păstrat 
mai mult timp umezeala ploii și grâul semănat în prima zi după ploaie, 
având umezeală destulă, a răsărit. Inverzise. Seceta fiind mare, după 
câtăva vreme e] s'a uscat. Când în Noembrie au venit ploile, el n'a 
mai dat. Se usecase deabinelea. Murise. 

Pentru a feri grâul să încolțească devreme, într'un pământ nepă- 
truns bine de ploaie, moșierii obișnuiau să semene numai după ce mai 
întâi uscau arătura, adică întorceau ogorul și lăsau locul arat câteva 
zile să-l ia soarele și să-l bată vântul și după ce se usca bine ei se- 
mănau pe deasupra și acopereau sămânța cu boroana și grapa de mă- 
răcini. In arătura uscată grâul „sta ca în magazie”, el aștepta o ploaie 
ca să răsară. 

Se întâmplă câte odată, ca înainte de semănat să cadă o ploaie 
bună, dar totuși neîndestulătoare ca să asigure deplin vegetaţia grâului, 
căci de multe ori după o ploaie bună dela sfârșitul lu August poate 
veni o secetă care să ţie până târziu, la începutul iernei. Grâul semănat 
în reveneală răsare, dar umezeala pământului, prin faptul întoarcerei 
ogorului și din pricina toamnei uscate care urma, se pierde. Atunci 
grâul se rărește sau chiar piere cu totul. Se mai întâmpla ca arătura 
făcută într'un pământ umed și nebătut de ploi să rămâie pufoasă după 
semănat și când, mai târziu, iarna, prin căderea zăpezii, ea se așează, 
atunci grâul care răsărise când pământul era afânat, rămânea cu ră- 
dăcinile afară și degera. 

Azi, când plugarii cunosc metodele dryfarming-ului, ei nu mai 
întorc arătura, ci după o ploaie bună, dau cu boroana sau cu cultiva- 
torul și seamănă cu mașina în rânduri, fără a întoarce ogorul. Așa 

lucrat pământul nu se mai usucă. Mai adaog că acum, din pricina: temerei 
de musca hessilor, semănătura nemai făcându-se așa devreme, se în- 
tâmplă mai puțin ca grâul după răsărire să se usuce cin pricina secetei. 

Grâul îl semănam des, 5—6 d. decalitri la pogon, după timp. Grå- 
nele puse târziu se semănau și mai des, 7 d. decalitri la pogon. Agri- 
cultorii au băgat de seamă că semănătura deasă e mai sigură în clima 
noastră aspră. In iernele geroase grâul semănat des rămâne mai puțin 
rar primăvara, iar coacerea lui este grăbită, ceeace îl fereste întrucâtva de 
mană. P. P. Carp, cunoscutul om de stat și totdeodată și mare agri- 
cultor, obișnuia să spună : „frații să-i dai din sac”, adică, să nu aștepți 
ca grâul să se îndesească prin înfrățire, care de multe ori dă greș. 

Intr'un timp câțiva mari agricultori, Săulescu, L.ucasievici și alții, 
recomandau, după experiențe din apus, sămânță puţină, trei duble la 
pogon. Practica le-a dovedit, în scurtă vreme, că metodele din apus 
nu reușesc întotdeauna în agricultura noastră. 

i La semănat, toamna, se lucra astfel ca să se păstreze bolovănași 
în arătură. Nu era bine ca pământul să fie prea mărunțit, Se văzuse 
că bolovanii mici și mijlocii opreau zăpada în timp de viscol și semă- 
năturile erau mai ferite de ger, iar primăvara, când, în urma înghe- 
tului și desgheţului, bolovanii se fărâmau, țărâna lor acoperea rădă- 
cinile grâului, care de multe ori erau desgolite din pricina înghețului. 
Câte odată, în toamnele uscate, bolovanii sunt prea mari. Moșierii 
semănau și așa, dar aveau grija ca la cea dintâi ploaie să boroneze 
repede locul, înainte ca grâul să miște. 

Se întâmplă câteodată ca grâul să degere. E totuși o întâmplare 
destul de rară. Cât mi-aduc aminte, grâul nu a degerat pe suprafeţe 
mari decât în anii 1890, 1928 și 1940. In acest din urmă an înghețul 
a fost puternic numai în partea de răsărit a ţării și în Moldova. Când 
în semănăturile de grâu se făceau, după urma înghețului, ochiuri, ele se 
semănau din nou primăvara cu ovăz, care se putea alege cu ciurul mai 
ușor din grâu, dacă din întâmplare, la seceră, ș'ar îi amestecat spice. 

Peste iarnă plugarii cercetau de mai multe ori starea semănătu- 
rilor. Fi luau din locurile de grâu bucăţi de pământ îngheţat și le pu- 
neau la căldură. Peste câteva zile se vedea dacă vegetația porneste 
sau nu. 

Semănăturile târzii, neînfrățite sunt mai plăpânde. Degeră mai 
ușor. Dacă degeratul total al grâului se întâmplă rar, răritul semănă- 
turilor din pricina gerului e destul de des. Chiar rar fiind, când grâul 

își ține rândul” cum se zice, producția lui poate fi bună dacă primă- 
vara e caldă și ploioasă, căci atunci el înfrățește și se îndesește. 

Căldura din Martie și ploile din Aprilie ajută grâului. Fără ploaie 
la Sfântul Gheorghe grâul nu dă mult, chiar dacă pământul a avut 
umezeală destulă din iarnă. Dar seceta din primăvară nu este așa de 
temut. Grâul răsărit din toamnă și bine ieşit din iarnă, dă totdeauna 
o recoltă mijlocie, o chilă la pogon, chiar dacă nu plouă îndeajuns până 
la seceră. ,„,Grâul se face fără ploaie”, zic plugarii. Mai primejdioasă 
e seceta de toamnă și de iarnă. Când se întâmplă să nu plouă toamna, 
nici să cadă zăpadă iarna, grâul, chiar cel mai bine lucrat, da o pro- 
ducție mică. Așa a.fost în anul 1899, când abia am putut obține să- 
mânța ; a fost și mai rău în 1918, când seceta a ținut din toamnă până 
în toamnă. Atunci grâul nu a dat decât jumătate sămânța. 

Grăpatul, sau tăvălugitul, grâului primăvara nu se obicinuia. Plu- 
garii se temeau să bage boroana în grâu, credeau că-l strică. Numai 
câțiva au încercat. Ceilalți așteptau ploaia, când venea, care Să adune 
țărână pe lângă firele de grâu descălțate de îngheț, sau să bată pă- 
mântul umflat de ger. Toţi cereau, primăvara după desgheț, o ploaie 
care „să spele grâul”. 

Primăvara grâul se plivea de burueni, îndeosebi de pălămidă, iar 
mai târziu se curăța de secară. Lanurile oprite pentru sămânță erau, 
din acest punct de vedere, foarte bine îngrijite. 


Seceratul. 

Secera începea după timp, înainte sau după Drăgaică. Varietăţile 
de grâu cultivate atunci 
erau dar destul de târzii. 
Grâul de sămânță se se- 
cera și mai târziu, când 
bobul era bine copt. 
Grâul pentru vânzare 
se tăia „în pârgă”, adică, 
atunci când culoarea 
spicului și a paiului era 
galbenă, bobul tare, dar 
care totuși se putea tăia 
cu unghia, Grâul secerat 
„în pârgă” era mai greu Foto |. Gumărășeseu 
și mai roș și din această Socesatul wmâului cu mâna la Dâlga, r 

cauză căutat și mai bine plătit de cumpărători, căci făcea pâinea mai 
bună. Strânsul grâului se făcea cu secera, iar în părțile cu populație 
mai rară cu coasa și mai târziu cu mașinile. Agricultorii mari aveau 


Foto Seceleanu. 


Seceratul grâului cu mașina la Slobozia. 


zeci de mașini de se- 
cerat, simple sau legă- 
toare, cu care tăiau 
miile de pogoane de 
grâu, pe care le semă- 
nau. Mașinile erau trase 
de boi, dar îndeosebi 
de cai. Pentru repara- 
rea lor, ci aveau me- 
canici și ateliere, iar 
curierii zilnici erau pe 
drum la București pen- 
tru aducerea pieselor 
de schimb. Nu trebuia 
ca lucrul să înceteze nici 
măcar un conac. 


Odată secerat, grâul se lega în snopi și snopii se puneau în clăi. O 
claie avea două jumătăți, fiecare din 16—20 de snopi. Clăitul trebuia 
bine supraveghiat. Snopii de seceră sunt fără burueni și dacă jumătă- 


tile erau făcute strâns, 
ca să nu le doboare 
vântul, ele rezistau bine 
la ploi. Două, trei, ploi 
de vară repezi și nu prea 
lungi nu stricau nimic. 
Numai când ploaia ţinea 
mai multe zile și timpul 
era cețos umezeala pă- 
trundea în snopi și ju- 
mătăţile trebuiau, când 
venea timpul frumos, 
să fie desfăcute și sno- 
pii puși în picioare spre 


Foto, |. Cămărăsescu 


Făcutul clăilor la Dâlga. 


a se usca. Era o muncă neplăcută și se pierdea mult grâu prin încol- 
tire sau scuturare. Agricultorii se consolau că ploaia care strica grâului 

folosea porumbului. De unde zicătoarea : „Cine nu a trimis grâu ud la 
Brăila, nu face porumb”. 

Totuși chiar în anii ploioși, grâul în clăi pe câmp era mai ferit 
de stricăciune, decât pus, nu destul de uscat, în șiri sau treerat umed 
și pus astfel în magazie. „,„Bucatele nu se strică pe câmp” spuneau bă- 
trânii, 

In unii ani, destul de rar dealtminterea, ploile sunt atât de dese 
încât grânele se pot strica și în câmp. In Igor ploile au ţinut trei săp- 
tămâni și umezeala a pătruns în clăi. Paiele snopilor de jos și de dea- 
supra erau putrede și grâul încolțit. Două părți din recolta moșiilor 
mari din Ialomița, sau pierdut atunci. 


După seceră. Fota S, Cumărzan 

CAP. XIX. 
TREERUL. 


Inainte de introducerea mașinilor treerul se făcea cu cai. Târgul 
„Drăgaica”, care se ţinea între 10—24 Junie la Buzău, a fost la înce- 
putul lui un târg de cai, unde se găseau cai de vânzare, dar cu deose- 
bire cai de închiriat pen- 
tru treer. In acea vreme 
erau agricultori mari 
care se  îndeletniceau 
special cu creșterea ca- 
ilor pentru treer. Plata, 
după spusa lui Alex. 
Apostolu, era doi sfanţi 
de fiecare ch'lă mare 
de 20 banițe. O chilă 
egală cu 7 hecto și un 
sfanț a 14-a parte din- 
trun galben de aur!). 


Pentru treeratul cu 
cai unele moșii aveau arii pietruite. Am văzut o asemenea arie pe 


moșia Gherăseni din jud. Buzău, moșie care aparținuse pe vremuri 
unui Câmpineanu. Treerul cu cai se făcea încet. Deobicei, agricul- 
torilor mari le mai rămânea de treerat și în primăvară. Bucatele puse 
în șiri rezistau destul de bine ploilor de toamnă și de primăvară. 

Mașinile de treer au fost introduse între anii 1850 și 1860. Se 
pare că cel care a adus prima mașină de treer în Muntenia a fost Teo- 


Treer cu caii. Foto Hariton. 


1, Pe atunci moneta care circula mai mult la noi era cea austriacă : galbenul, stanțul şi crăițarul, 

doru, tatăl lui Paul Teodoru, fost prefect și deputat, mare agricultor 
și el. Yăcuse studii în Anglia și era poreclit din această pricină ,,In- 
glezul”. Mașinile cerute erau cele mari de ro sau 12 cai. In Bărăgan 
erau mașini și mai puternice, de 14 cai, sistem .,Nadler”. Primele ma- 
șini au fost de fabricație engleză : Ruston Tractor și Clayton-Schutle- 
worth. In ultima decadă au apărut mașinile M. A. V. ungare și ale 
fabricei germane „Lanz”. 


pa a 
e. 


= 1 ez 


Ciurari, Foto stelian. 


La începutul introducerei lor locomobilele erau construite pentru 
încălzitul cu cărbuni sau lemne. Incălzitul cu lemne era foarte costi- 
sitor și greu din cauza depărtărei de unde trebuiau cărate lemnele. Fl 
a fost înlocuit repede prin încălzitul cu paie. Această invenție se da- 
torește unui țigan, fochist, dela moșia Bordeiul-Verde, pe care o ținea 
în arendă Costache Stamu. Intr'o zi când mașina sta din lipsă de lemne, 
căruțele întârziind să vie, fochistul se gândi să ardă paie. Băgând de 
seamă că gradul s'a ridicat puțin, a cerut voie să lase cenușarul la pă- 

mânt sub cutia de foc a vaporului pentru ca, încăpând paie mai multe, 
focul să fie mai puternic. Paiele au ars mai bine și gradul s'a mai urcat, 
dar nu destul pentru a porni mașina. El ceru voie atunci să facă o 
groapă sub cuptorul vaporului. Paiele au ars și mai bine, vaporul a 


Foto Eremie. 


Machinatul şi ciuruitul grâului. 


tăcut grad și a putut duce batoza. Treerul a pornit și tără lemue. In- 
călzirea vapoarelor de treer cu paie, cu ajutorul groapei, a dăinuit 
până prin anii 1890. Numai de atunci au venit locomobile construite 
pentru arderea cu paie având ,,Feuerbuxul” foarte larg și un aparat 
automat de hrănit focul. x 


Mașiniștii. 


Intreţinerea și repararea mașinelor erau foarte anevoioase. Mași- 
niști buni erau puțini și foarte pretenţioşi. Cei "mai mulți erau nemți 
și unguri, meșteșugari de tot felul, veniți de peste munți. ,,Ei umblau 
după fun:” cum se zicea, în căutare de lucru pe timpul treerului. Prea 
pricepuți nu erau și când aveai nevoie mare trebuia să chemi meca- 
nicul dela oraș. Ca să aduci însă pe d-l Richter dela oraș,să-ți dreagă 
mașina când se strica în mijlocul treerului, nu era numai o chestie 
de bani. Trebuia diplomație și multe rugăminți pentru ca acest meșter, 
care de multe ori el nu era prea priceput, să binevoiască să vie. Până 
să sosească însă mecanicul dela oraș, se încercau toate mijloacele 1o- 
cale, iar la începutul introducerei mașinilor, chiar de acelea cari nu 

prea aveau legătura cu mecanica. Alex. Apostolu mi-a storisit cum 
unchiul său Costache Stamu a găsit odată mașina stând, oameni adu- 
nați pe lângă ea și un popă care slujea. La mirarea sa, logofătul îi 
spuse ; „ce era să fac boerule? Mașina s'a stricat de ieri dela amiază, 
„oamenii stau și e mare cheltuială, mașinistrul nostru nu se pricepe 
„Și până să vie neamțul dela oraș, m'am gândit să fac o sfeștanie, 
„poate că a intrat necuratul în ea”. 

Cu timpul au învățat și ai noștri meșteșugul. Acum avem meseriași 
români, buni și cu dragoste de meserie. Mașinistul meu, Ion, când 
s'a întors din mobilizare la 1918, s'a dus mai întâi la șopronul de mașini 
și a sărutat vaporul, înainte de a merge acasă să-și sărute copii. 


x% 
* * 


Când venca timpul treeratului se curăța cu sapa în arman locul 
ariei, se făcea groapa vaporului, când nu era groapă permanentă zi- 
dită și se așeza mașina. Grija o avea un logotăt. El împărțea uneltele : 
lopeți, baniţe, furci și tot el avea controlul muncitorilor. Apelul se 
tăcea dimineața și seara, iar în timpul lucrului se controlau pe la lo- 
curile lor. Coșarii, lucrătorii dela paie și pleavă se schimbau la fiecare 
conac. Erau două schimburi. Ceilalți lucrau toată ziua. Munca începea 
la 5 dimineața și ţinea până la 714 seara cu răgazuri pentru mâncare 
și odihnă la prânz și nămiezi. 

Inainte de a începe treerul se făcea proba mașinei. Cu acest prilej 
se putea cunoaște, cu oarecare aproximație, care va fi recolta. Se nu- 
măra snopii cu care se făcea proba, se măsura grâul treerat și cum se 
știa numărul clăilor la pogon, se putea prevedea producția. Ea se putea 
socoti și după numărul clăilor. Când grâul e bun, din șapte clăi de seceră 
sau zece clăi de coasă iese o chilă adică 500 kgr. In timpul treerului produc- 
ţia se putea ghici și după cum curgea grâul la mașină. Erau moșieri cari 
punând mâna la curgerea grâului puteau prevedea destul de exact recolta. 

Treerul cu mașina mergea repede. Cu o mașină de 12 cai, alimen- 
tată de învoiţi, tăceai 3—4 vagoane de grâu pe zi. Snopii de seceră 
erau mici, iar învoitul care descărca carul și svârlea snopii în mașină 
era grăbit să scape maj repede. El aștepta de un conac!), poate mai 


1, Conacul e o măsură de timp: o zi de lucru are trei conace. Conac se mai zice şi întregu- 
lui cuprins de clădiri ale unei moşii, cu toate că mai obicinuit i se spune ,,Curte”, Mai precis s'ar 
putea spune „,Curte”' la clădirile de moşie aşezate în sat și ,,Conac” la cele răsleţe şi departe de 
sat. Țăranii spun „,Curte” numni la cele dintâi, celorlalte le spun ,„,arman” sau după numele loca- 
lității, 

de mult, să-i vie rândul la mașină și mai avea de cărat de pe câmp. 
Incărcatul snopilor în car era o artă. Țăranii puneau câte 12—14 
clăi într'un car, un pogon de grâu. Carul încărcat, bine legat cu funii, 
era un monument, patru boi abia îl trăgeau. 

Faptul că învoiții, grăbiţi să 1sprăvească, alimentau cu spor mașina, 
făcea ca munca oamenilor de lângă mașină să n'aibă prea multă nevoie 
să fie zorită. O zorea mersul mașinei, bine hrănită cu snopi, încât cei 
doi coșari, care se schimbau la fiecare conac, abia puteau să pridi- 
dească. Tot așa și cei dela paie, dela târâșuri, dela pleavă sau dela 
baniță. Mai degrabă se întâmpla ca mașina să se înfunde, tie că nu 
prididea ridicarea paielor fie că veneau prea multe boabe la cupe. 


“Preeratul cu două maşini pe Bărăgan. 


Atunci se treera ușor cu o mașină de 12 cai 3 vagoane pe zi, iar 
când grâul era bobos chiar 4 vagoane. Treerul ținea o lună jumătate, 
două. Te așezai pentru treabă lungă. Logofătul își făcea colibă pentru 
dormit. Sub .un mic umbrar înaintea ei era masa de scris pe care 
sta condica de primire a dijmei. Mașinistul avea și el coliba lui iar 
lângă vapor un mic atelier. 

Azi treerul ține puțin, zece, cincisprezece zile. Singurul adăpost 
e umbra mașinei sau a unui car cu snopi. Merge și încet. Din pricina 
snopilor mari de coasă san prea mici de legătoare cât și din faptul că 

snopii sunt svârliți pe mașină de ziuași, abia pot să fac, cu aceeași 
mașină. un vagon și jumătate până la două vagoane de grâu pe zi. 
Pe moșiile mari erau mai multe arii și în fiecare treerau două și 
trei mașini. Moșia Slobozia, de 24.000 de pogoane, era împărțită în 
cinci administrații, fiecare din ele având magazii și arman unde se 
trecra. Treerul pe moșiile mari ținea până toamna târziu. Uneori 
se treera și iarna. 
Grâul făcut şire se 
păstra bine. Am vă- 
zut la Slobozia, pe 
care atunci o ţinea 
în arendă Dumitru 
Seceleanu,  treera- 
tul grâului iarna. Pe 
un ger uscat, după 
ce se curățase zăpa- 
da, treerul se tăcea 
foarte bine. Grâul 
avea însă puţin 
miros de mucegai. 
In Moldova, treeratul din şiri primăvara era obicinwt. In 1917, 
când după prima parte a răsboiului am fost numit consilier agricol al 
județului Vaslui, munca 
cea mai grabnică, când 
timpul se încălzise, a 
fost treeratul grâului. 
Se întâmpla câte 
odată ca grâul să fie 
treerat umed. El era 
atunci uscat pe arie. 
Intins în straturi subțiri 
pe poloage, el era dat 
mereu la lopată sau în- 
tors cu picioarele prin 
cărări făcute unele lângă 
altele, până se usca. 
Pentru uscatul grâului treerat umed, unii moșieri aveau la ma- 
gazii poduri acoperite cu tablă. Grâul ud, așternut subțire și dat mereu 


Şiri de grâu la Smeeni, 


Făcutul şirei de pae cu macarauu. Folo A. Pană 

la lopată se usca repede în căldura năbușitoare pe care o da acope- 
rişul de tablă. Când grâul era uscat i se dădea drumul jos în magazie 
și altul umed îi lua locul. Indeosebi pentru uscatul rapiței, care mai 
totdeauna se treeră 
pe timp ploios, po- 
durile acoperite cu 
tablă sunt de mare 
folos. 

Paiele se fă- 
ceau șiră. La în- 
ceput cu furcile și 
pe urmă cu ,„,maca- 
raua” : o sârmă de 
oțel groasă, trasă de 
8—10 boi, care alu- 
necă de o roată așe- 
zată la spatele șirei 
pe un stâlp înalt și 
mai pe urmă pe însăși șira de paie, ridicându-se odată cu ea și 
care la capătul cellalt avea două lanțuri care apuca paiele aduse de 
târâș și le trăgea până. în vârful șirei. Şirele făcute cu macaraua erau 
mari, înalte, bine 
îndesate și paiele 
se păstrau bine în 
ele. Mai târziu un 
atelier mecanic dela 
Craiova a inventat 
un dispozitiv prin 
care  ,,macaraua” 
era pusă în mișcare 
de vapor. 

Paiele nu a- 
veau atunci multă 
valoare. Se dădeau 
la învoiţi ; iar cele 
pe care țăranii nu 
voiau să le ridice, se ardeau. Când se însera li se dădea foc. Aria se lu- 
mina ca ziua și la lumina paielor care ardeau muncitorii încingeau 


Foto A. Pană. 
Macaraua mecanică pentru făcut şiră la Frățileşti. 


Foto Ing. Al. Caroflid. 
Incărcatul paelor date invoiților la Smeeni. 

jocuri care țineau până noaptea târziu. Pe tot întinsul câmpului până 
la mari depărtări se vedeau asemenea lumini ; erau armanele moșiilor 
unde se treera. 

Când paiele au început să se caute, nu li se mai dădea foc, dar 
obiceiul de a da paie învoiților lam păstrat. Fiecare învoit avea dreptul 
să ridice gratis un car cu paie încărcat atât cât putea să-l ducă cu 
doi boi. Țăranii încărcau așa de bine carul încât doi boi abia puteau 
să-l scoată pe poartă. Pentru a-l duce în sat însă trebuia să puie patru, 
dar și aceștia trăgeau din greu. 


Foto Hariton 


Seceratul grâului 

CAP. XX. 
MORAĂRITUL. 


Morăritul. 


Introducerea mașinilor la noi a schimbat nu numai fața agricul- 
turii, dar și a măcinatului bucatelor. Inainte de a fi mori cu aburi, 
măcinatul se făcea la morile de apă, sau, acolo unde nu era apă, la mo- 
rile de vânt. Fiecare sat avea atunci câteva mori de vânt pentru tre- 
buințele măcinatului local. Unele mai mergeau chiar după introdu- 
cerea morilor cu aburi. Le-am apucat în copilărie. Morile de vânt mă- 
cinau însă foarte încet și făceau un mălai mare. Țăranii mergeau mai 
degrabă să macine la morile de apă, chiar dacă ele erau la depărtăni 
mari. Ele măcinau mai repede și făceau un mălai mai bun. 

Pe râul Ialomița erau mori vestite la care veneau, pentru măci- 
niş, țăranii din tot județul și din judeţele vecine. Una din ele, cea dela 
Mărculești, mai e şi azi. La aceste mori veneau cu căruțele pline, oa- 
meni așa de mulți, încât ei trebuiau să aștepte zile întregi până să 
le vie rândul la măcinat. Rânduiala era desăvârșită și rândul la mă- 
ciniș se făcea fără nici o părtinire în ordinea venirei la moară și în- 
scrierii în condică. De aci vine zicătoarea : „la rând ca la moară”. 

Morile cu aburi au desființat repede morile de vânt și au mic- 
șorat mult deverul morilor de apă, deși mălaiul făcut de ele e mai 
puțin gustos. La morile de apă, prin faptul că porumbul vine câte puțin 
la piatră şi piatra se învârtește încet, mălaiul curge rece. La morile 
cu abur el iese cald și din această pricină își pierde din gust. Dar ce 
iuțeală la măcinat ! O piatră mânată cu aburi face într'un ceas, cât o 
piatră de apă în 4—5 ceasuri De aceea, omul abia sosit la moară putea 
să și macine, Cât ar fi fost gloata de mare el nu era nevoit să aștepte 

mai mult de câteva ceasuri. Plata măcinatului atât la morile de apă 
cât și la cele cu abur se făcea prin „oium”, adică, plata din produse. 
Oiumul era, din zece una pentru morar. 

La începutul introducerei lor, morile cu abur erau rare. Din această 
pricină oamenii se îndesau la măcinat și unele mori umblau și noaptea 
pentru a termina măcinatul. Câștigul era mare. O moară cufvad bun 
făcea mai mult decât o moșie. 
Moșierii, care aveau puțină 
pricepere la meșteșugul acesta, 
au făcuri averi cu măcinatul. 
Mai târziu morile s'au înmulțit 
și azi fiecare sat are moara lui. 
Câștigul s'a micșorat și în cele 
mai multe părți morile de 
mălai nu sunt rentabile decât 
pentru meseriași. 

Tatăl meu înființase la 
Pogoane, — o moşie pe care 
o avea în arendă, — o moară 
cu patru pietre. Două loco- 
mobile mergeau zi și noapte 
şi abia puteau să prididească 
măcinatul. Din pricina calităței 
apei și a sforțărei prea mari, 
locomobilele trebuiau mereu 
reparate, căci, după câtăva vreme, ţevile și cazanul curgeau. Era o 
mare greutate, căci de multe ori, din această pricină, moara trebuia 
să stea. El se hotărî atunci să le înlocuiască cu o mașină stabilă mai 
puternică, cu cazan tubular, fără țevi, care totuși să ardă cu paie. Pe 
cea vreme, cumpărarea de mașini nu era o treabă ușoară. Negustori 
erau puțini și fără multă pricepere. 

In anul 1886, mașina stabilă sosi. Transportul ei, îndeosebi al 
cazanului, era din cauza greutății o problemă. Podețele de lemn pe 
gârlele Călmățuiului nu prea erau solide. De aceea tatăl meu se hotărî 
să aștepte iarna. Atunci, pe pământul și gârlele înghețate, cazanul va- 
porului, lung de 10 metri, așezat pe un car special tras de zece perechi, 
de boi, a fost ușor adus dela gară la moșie și în primăvară instalat. 
Odată pornit el a scăpat de necazuri : ţevile nu mai curgeau. Un amă- 


Foto S. Comârzan. 


Moară de vânt, 

nunt, care arată cum se făcea pe atunci negoțul de mașini : numele 
fabricei, în relief pe postamentul de tuci al vaporului, era șters. Li- 
terile fusese bătute cu ciocanul. Din lipsă de legi, care să le proteagă 
negoțul, vânzătorii de mașini își apărau în acest chip reprezentanța 
exclusivă a fabricei. 

Vaporul stabil ducea cu atâta ușurință cele patru pietre de mălai, 
încât tatăl meu se hotări să-i adaoge și o moară de făină, De un an 
convenția vamală cu Austro-Ungaria fusese denunțată. Făina, care îna- 
inte ne venea dela Budapesta, începea să fie produsă în țară. Tatăl 
meu a fost printre cei dintâi care au înființat în regiune fabrică de 
făină cu valțuri. Mai era una la Broșteni, a lui Zappa, mare agricultor 
și el, Deverul morii din Pogoane era mare, căci alimenta cu făină ora- 
șele Buzău, Râmnic și Focșani. Zece care înhămate cu câte patru cai 
făceau regulat drumul la Buzău și la Cilibia, pentru a duce făină. Câș- 
tigul era însemnat. 

CAP. XXI. 
PRODUCȚIA. 


La începutul plugăriei, atunci când grâul se semăna în pământ nou, 
producţia era foarte mare. In timpul din urmă, producţia grâulu în 
cultura mare se socotea la 1.200 kgr. la hectar, chila și sămânţa, cum 
se zicea. Pe moșiile unde pământul se lucra bine șI se păstra o regulă 
bună de rotație a culturilor, mijlocia producție; ajungea până la 1.400 
kgr. la hectar. 

Moșierii cunoșteau că recolta e bună, atunci când grâul avea spicul 
mare și umflat, când era des de nu puteai vedea prin elpământul, 
n'avea burueni și suprafața lanului era retezată drept. Pentru ca grâul 
să fie astfel, el trebue să înfrățească din toamnă. Primăvara să fie caldă 
ȘI umedă pentru ca să crească mare, așa încât la Sfântul Gheorghe 
„Cioara să se ascundă în el”. Pe urmă, spre vară, nu trebuiau 
ploi prea multe, căci, grâul se face mai bine pe secetă, spuneau 
bătrânii. 

Cu tot asolamentul potrivit și buna lucrare a pământului, acci- 
dentele de vegetație micșorau de multe or producția grâului. Recolte 
mari puteau fi nimicite în câteva zile. „A venit o mană și mi la luat 
din mână” ziceau moșjerii. Prin mană ei înțelegeau toate accidentele, 
care se întâmpla înainte de seceriș. De pe urma lor bobul, în loc să 
crească, rămâne mic și sbârcit, iar grâul recoltat e ușor. Din această 
pricină producția putea să scadă până la jumătate, iar calitatea era 
totdeauna proastă. Mana provenea, după părerea lor, dintr'o negură, 
în urma unei ploi sărate, cu soare, sau a unui vânt cald care bătuse 
atunci când bobul era în lapte. Mana se cunoștea din vreme. Când 
la coacere, înainte de a îngălbeni, grâul avea o culoare verde murdar, 

în loc de verde deschis, albicios iar spicul în loc să fie „rânjit”, era 
neted, grâul era mănat. 

Când anul era ploios grâul crescut mare se întâmpla să cadă. 
Dacă era numai aplecat, polognit cum se zice, paguba nu era mare. 
Tot astfel când grâul cădea după ce bobul se formase. Atunci căderea 
era chiar un semn bun. „Când cade grâul se ridică stăpânul”, spune o 
zicătoare. Când însă căderea se întâmplă înainte de formarea bobului, 
grâul rămâne ușor, cu bobul mic și sbârcit, iar producția micșorată. 

Grâul treerat era dat la machină (vânturătoare) și pe urmă la 
ciur. O machină și trei ciurari țineau o mașină. Ciuraru erau lucrători 
calificați, îndeobște țigani. Fi își treceau meseria din tată în fiu. Azi, 
de când mașinile de treer au perfecționat curățirea mecanică, acești 
meseriași aproape au dispărut. 

Până să fie pus în saci grâul sta în grămadă pe arie. Moșierii 
aveau obiceiul, de câteori veneau la mașină, să bage mâna în gră- 
mada de grâu din fața ciurelor. Gestul făcut la început pentru a cer- 
ceta starea grâului, ajunsese, la toți, automat. Odată venind la arie, 
fac gestul obicinuit, bag mâna în grămadă. Grâul era tras, adică puțin 
umed. Administratorul meu, un foarte bun agronom, nu observase, 
căci la Hohenheim, unde învățase plugăria, gestul nu se obicinuia. 

CAP. XXII. 
CĂRATUL ȘI VÂNZAREA. 


Odată curățat, grâul se punea în saci și se trimetea la gară. Expe- 
dierea se făcea Duminica și sărbătorile. Chiria, adică transportul la 
gară, nu era socotită ca muncă. Țăranii făceau bucuros „ștrapoarte', 
în zilele de sărbătoare, iar pe de altă parte nici moșierii nu prea vreau 
să strice o zi de lucru pentru dusul la gară. 

Călătoria la gară se făcea în cete de câte douăzeci, treizeci de căruțe. 
Ele plecau odată. Fiecare ceată avea o listă cu numele căruțașilor și 
numărul sacilor pe care îi încărcase fiecare. Transportul era însoțit 
de un isprăvnicel, iar la gară, primitorul controla numărul sacilor și 
făcea din când în când, aiarul, adică măsura câțiva saci. Cu tot acest 
control de multe ori ieșia lipsă. Trecerea prin sat și mai ales prin fața 
cârciumei ademenea chirigii. Ca să-și facă de aldămaș, de multe ori 
ei deslegau sacii și luau din fiecare câte un pumn, doi de grâu pe care 
îi dădeau cârciumarului în schimbul băuturii. Operația putea fi execu- 
tată destul de discret, căci pentru a fi seara înapoi, chirigii, având 
căruțele încărcate din ajun, porneau la gară înainte de răsăritul soa- 
relw, aproape pe întuneric. 

Transportul cerealelor pe căile ferate se făcea numai în sacı. In 
vrac, foarte rar. De aceea era nevoe de un enorm număr de saci. Mo- 
șierii aveau saci, dar neîndestulători pentru toată producţia lor. Fi luau 
saci cu chirie. In fiecare oraș sau târg se găseau negustori care în- 
chiriau saci. O mare societate de închiriat saci a cărei, centrală era 


C. Garoilid - Agricultura veche. ? 

în Franţa, „Saint Frères”, avea prăvălii în toate orașele și porturile 
țărei 1). 

Din lipsă de vagoane sau de căruțe, dar mai ales din lipsă de 
saci, grâul se făcea câte odată grămadă mare pe arie. Acoperit cu mușa- 
male și peste ele paie, cu șanț în jurul grămezii, grâul putea să aștepte 
fără să se strice. Orzul și ovăzul se păstrau mai bine în grămezi. Un 
mare moșier din Râmnicul-Sărat, cunoscut prin sgârcenia lui, păstra 
ovăzul în grămadă neacoperită. Dacă venea o ploaie se făcea o scoarță 
de un lat de mână care apăra restul grămezii. 


Miile de saci treeraţi în cursul săptămânii așteptau în arman pentru 
a fi duși la gară. Sacii erau așezați în stive şi acoperiți cu paie. La 
gară altă așteptare. Zeci de mii de saci erau îngrămădiți sub șoproane, 
dar cei mai mulți sub cerul liber. Munţi de saci clădiți în stive de 
câte 7—8 rânduri umpleau curtea gărilor în așteptarea vagoanelor care 
să-i ducă în porturi. Din pricina întârzierii transportului se întâmplau 
mari pierderi în anii cu toamne ploioase. 

Cine nu a văzut activitatea fără măsură a gărilor din regiunile 
agricole în timpul dela 1 August până la înghețul Dunărei, nu şi-o 
poate închipui. Toate gările erau ticsite cu sacii plini, care așteptau 
să fie transportați. Zeci de trenuri porneau în fiecare zi la Brăila, dar 
pe măsură ce gările se goleau, alți saci plini luau locul celor plecața. 


In Brăila — pe atunci Brăila era cel mai mare târg de cereale — 
activitatea era în toi. Pe strada îngustă a ,,misitiilor”, stradă unde 
numărul treisprezece lipsește, lumea vânzătorilor și cumpărătorilor for- 
fotea ca la târg. Acolo sunt birourile muisiţilor, în care se fac toate 
vânzările. Pe mese și pe rafturi, în străchini mari, sunt probele de 
grâne. Alături e „libra” 2). Cumpărătorii cercetau probele, le cântăreau, 


1. Marii agricultori întrebuințau zeci de mii de saci pe an. Unii, ca Gh. Găitan, aveau până 
la 80.000 de saci. Marii negustori, deasemenea, întrebuințau sute de mii de saci în timpul recoltei. 
De aceea sacii aveau foarte multă căutare şi închirierea lor aducea câștig. Pe lângă firma amintită, 
Saint Frères, care era cea mai mare şi care avea fabrici proprii de saci şi mușamale, mai erau : Mol- 
doveanu şi Boroş cu un milion de saci pentru închiriat şi 100.000 pentru vânzare; Andrei Manos, 
fraţii Valeriano, şi alţii. 

Sacii se vindeau cu 60—68 bani bucata. Chiria era de 18—22 bani de suta de saci. Muşama- 
lele de 48 m. p. se închiriau cu 1—1,20 lei pe zi, iar poloagele de 42 m. p. cu 50—60 de bani pe zi. 

Sfoara de Manila se aducea aproape numai din Statele Unite, Cea mai bună o avea ,,In- 
ternational Harvester Co, Preţul sforii era de 80—go bani kgr. 

2. Libra este un cântar mic cu care se află greutatea specifică a cerealelor. Ea arăta, în livre 
engleze, greutatea pe bushel, In timpul din urmă, libra a fost înlocuită cu „,samovarul”, un cântar 
Care arată greutatea în kgr., pe hectolitru, 

le miroseau și ofereau prețul. Cu două vorbe „Salva vizita” și „sta 
bene” se încheiau afaceri de milioane, Sute de vagoane de bucate tre- 
ceau într'o zi dintro mână într'alta. Toți negustorii lucrau în- 
friguraţi în așteptarea telegramelor burselor străine. Averi se făceau 
și se desfăceau într'o dimineață. Toată această marfă vândută de mai 
multe ori, ajungea la vapoarele mari care stăteau la chei, gata s'o în- 
carce. Încărcarea se făcea cu oameni. Organizarea mecanică a încărca- 
tului s'a înfăptuit mult mai târziu. Căruţe cu un cal aduceau sacii 
plini dela magazii, sacul era deslegat și echipe de muncitori, cu sacul 


Incărcatul bucatelor la Brăila. Foto Marco Klein. 


în spinare, urcau repede puntea îngustă de scânduri care lega vaporul 
de cheiu. Puntea sălta sub pasul lor greu. Ajunși la vapor, cu o miş- 
care din umăr, ei aplecau sacul în jos și lăsau grânele să curgă înăuntru. 
Azi această activitate nu se mai vede. Ea a încetat odată cu scăderea 
producției agricole care o susținea 1). 


1. Echipele de muncitori care aduceau grâul dela magazii la vapoare se chemau :,,poştă”. S'a pus 
poştă la partida de grâu din magazia cutare, se zicea atunci când se începea încărcatul vaporului, 

Agricultorii, ale căror moșii erau pe lângă Dunăre, își aduceau recolta 
la Brăila cu șlepuri și mai de mult în „,caice” vase cu pânze. Cele mai 
multe caice erau turcești. Deobiceiu căpitanul era și proprietarul cai- 
cului. El răspundea direct de cantitatea încărcată. 

Grâul trimis la Brăila era vândut la bursă. Vânzarea se făcea din 
vagon sau grâul era pus la magazie în așteptarea unui preț mai bun. 
Cei mai mulți agricultori vindeau curând după recoltă. „Vinde și te 
căește” e o vorbă. Vorbă înțeleaptă, care îndemna pe agricultori să se 
ferească de speculație. Alții însă țineau grâul multă vreme. Nu le venea 
să se despartă așa repede de produsul muncei lor de un an. 

Vânzarea se făcea prin mijlocirea caselor de comision. Ele îngri- 
jeau de primirea mărfei, înmagazinarea și condiționarea ei 1), dacă era 
nevoie și aveau grija vânzării la timpul potrivit. Mai târziu filialele băn- 
cilor au început să lucreze direct cu agricultorii. Banii se împrumutau 
cu îndatorirea ca vânzarea cerealelor să se facă prin filialele lor. Im- 
prumutul se făcea mai ales în măsura suprafeţei semănate cu grâu. 
De aceea toamna, după semănat, unii moșieri, când veneau la oraș, 
se lăudau cam mult cu numărul pogoanelor semănate. Era un mijloc 
de a-și arăta vrednicia, dar, poate, de a-și mări și creditul. 

Organizația vânzării în comision avea și părți bune și părți rele. 
Trebuia să știi să te aperi, să-ți urmărești bine marfa și să vinzi singur. 
Mi-aduc aminte de pățania unui vecin. Intr'un an bătuse porumbul 
in August pentru a face loc porumbului nou și îl trimisese la Brăila 
în comision pentru a fi pus la magazie. Vrea să aștepte cu vânzarea, 
căci prețul era în urcare. In Septembrie, primește o telegramă care 
îl anunța că porumbul s'a încălzit și trebue vândut numai decât. Porumb 
bătut în August și încălzit, asta nu se putea. A plecat în grabă la Brăila 
și a restabilit lucrurile, împiedecând vânzarea pripită ce se pusese la 
cale în paguba lui. Agricultorii se mai plângeau că „,lopătatul "apărea 
prea des în conturi. 

Unii agricultori mari aveau magazii proprii la Brăila în care își 
adunau recoltele dela moșii. Alții aveau chiar birouri de vânzare. Iancu 
Marghiloman instalase pe fiul său mai mic Mișu, fratele lui Alexandru, 
fost prim-ministru, la conducerea biroului pe care-l înființase la 
Brăila pentru a-și vinde recolta lui și ale altor agricultori. Brăila era 
pe atunci nu numai cel mai mare port al țări, dar și un oraș cu mare 


1. Condiţionarea însemna datul la lopată, la machină şi câte odată la ciur, a grâului puțin 
umed sau murdar, Operații foarte costisitoare când erau făcute la Brăila unde munca era scumpă, 

activitate mondenă. Balurile și-petrecerile se ţineau lanț, Ele atrăgeau 
mulți tineri. Conducătorul biroului nu a putut rezista multă vreme 
ispitei și biroul a trebuit în scurtă vreme să fie lichidat. 


* 
* * 


Predarea grâului și a tuturor cerealelor se făcea cu banița și mai 
târziu cu dubla, La Brăila erau pentru aceasta încărcători specialiști. 
Fi se numeau „chiligii” și erau ajutați la măsurătoare de „băniceri” 
care rădeau banița, și de „ridicători” care o vărsau în sac. Chiligii 
aveau multă îndemânare 
la umplerea dublei, . o 
umpleau repede, „cu 
vânt”, o puneau iute în 
picioare și bănicerii o 
rădeau cu rigla astfel 
ca grâul să rămâie neîn- 
desat. Prin acest mijloc 
ieșea un spor. Diferența 
față de încărcarea dela 
moșie era cam la r—2%,. 
Ea acoperea comisionul 
și parte din cheltuieli. 

Preţul cerealelor se 
fixa după cursul burselor din orașele țărilor importatoare, îndeosebi 
Liverpool și Anvers. Prin acest din urmă port se scurgea aproape” în- 
treaga cantitate de grâu pe care o exportam în Germania, principalul 
nostru client. In aceeași măsură erau cercetate și bursele țărilor pro- 
ducătoare de peste ocean : Statele-Unite, Canada, Argentina. Până la 
1890, grâul se negocia cu chila mare de 20 de banițe, mai târziu cu 
sacul de un hectolitru și numai în ultimii zece ani înainte de expro- 
priere s'a generalizat vânzarea pe greutate. 

Deşi mai toată recolta păioaselor se vindea toamna, prețurile nu 
scădeau din pricina ofertei mari. Negoțul era bine organizat și vân- 
zarea pe termen, „à livrer”, echilibra prețurile. 

Primele probe de grâu nou apărea la Brăila la începutul lunei 
Iulie. Deși în partea de apus a țării, treerul începea mai devreme ca 
în răsărit, totuși, fiindcă grânele de acolo se expediau cu șlepurile, ele 
ajungeau mai târziu la Brăila decât grânele produse în regiunea apro- 


Ş Foto N. G. Eremie, 
Incărcatul bucatelor la Brăila. 

piată de port. Deaceea mai totdeauna primul grâu negociat la Brăila 
era grâul de pe ,,Domeno”, cum se chema în jargonul misiților, Do- 
meniul Brăilei, moșie de 100.000 pogoane de arătură aparținând Sta- 
tului și arendată, 

In ultima decadă înainte de expropriere, comerțul de export, da 
torit anilor buni, era foarte activ. De pe urma lui intra în țară un 
mare număr de devize. Din această pricină de multe on cursul leului 
depășea cu câteva centime paritatea. 

In timpul anului devizele erau absorbite de importatori și de Banca 
Naţională. Iarna, însă, când comerțul de import era mai redus, Banca 
Naţională, rămânea singurul cumpărător. D-l Prof. Brancovici, fost în 
vremuri mare exportator, istorisește cum atunci, întrun an de export 
intens, Banca Naţională, de teamă de a strânge prea multe devize, 
a refuzat să le mai cumpere. 

Pentru ca exportul să meargă trebuia însă ca devizele să fie schim- 
bate în lei cu care exportatorii plăteau marfa. Ce era de făcut? Ex- 
portul nu putea fi oprit, căci vânzări mari erau încheiate în străinătate 
vapoare erau arvunite pe două și trei luni înainte, iar agricultorii, care 
vânduseră recolta lor, aveau și ei nevoie de lei. In lipsă de lei, exporta- 
torii se hotărăsc atunci să primească ca preţ al cerealelor vândute în 
străinătate, aur cu care să plătească cumpărările de grâne pe care le 
făceau în țară. In curând monede de aur de tot felul au început să 
circule în târguri și oboare. Plugarii le primeau bucuros. Situaţia a 
ţinut un an și ceva, până când Banca Naţională a reluat cumpărarea 
mai activă a devizelor. Ce deosebire cu vremea de azi ! 

CAP. XXIII. 
CULTIVATORII DE GRÂU. 


Cultura grâului era temeiul agriculturii mari. Ea nu a putut să se 
întindă în judeţele dinspre răsărit decât numai după introducerea ma- 
șinilor de secerat. Atunci s'a întins repede. In județele Ialomița, Brăila, 
sud-Buzău și R.-Sărat erau proprietari și arendași care semănau 10.000 
până la 50.000 de pogoane de grâu. 

Agricultorii mari cunoșteau bine cultura grâului, foarte puțini din 
cărți, dar toți din practică. Observațiile făcute de multe generaţii de 
plugari stabilise un fel de cod al culturii grâului, care s'a dovedit ra- 
tional, atunci când știința a pus în experiență datele agriculturii em- 
pirice. 

In timpul din urmă numărul agricultorilor cu carte se miărise. 
Mulți citeau cărți de specialitate și unii erau chiar abonați la reviste 
străine. De câte ori se întâlneau, aceștia nu pregetau să împărtășească 
și celorlalți cunoștințele lor. Cu deosebire, Lunea dimineaţa, în trenul 
de Constanța, plin de plugani care mergeau la moșii, discuțiile erau 
nesfârșite. 

Dintre plugarii citiți, erau unii care se făleau cam mult cu cele 
învățate. Işi dădeau ifose de specialiști. Unuia dintre aceștia, mai vor- 
băreț și mai pisălog, tovarășii de drum, plictisiți de prea multă descălie, 
îi scorniseră o glumă. Intr'o toamnă, ziceau ei, când arătura era plină 
de bolovani, un arendaș nedumerit întreabă specialistul : Ce trebue să 
facă? Cum să semene grâul în bolovani? ‚Scoate bolovanii la capul 
locului și pe urmă seamănă”, fu răspunsul. Peste iarnă, arendașul vede 
că semănătura lui, curățată de bolovani, nu era acoperită cu zăpadă. 
Vântul o spulberase. Grâul putea să degere. Pe moșia vecinului, care 

semănase în bolovani, semănăturile erau însă acoperite. Ingrijat el se 
duce din nou la specialist să-i ceară sfatul. Ii spune și ce văzuse la 
vecinul care semănase în bolovani. „Pune bolovanii lą loc”, răspunse 
el fără șovăire. 

Cu tot spiritul critic și rutina agricultorilor noștri, învăţăturile 
tehnicei străine intrau în practica agricolă. Unele, cele mai multe, erau 
bune, altele însă, experimentate într'o climă mai dulce, nu se potri- 
veau la noi. Așa a fost bunăoară cu cantitatea de sămânță la pogon. 
Intr'o vreme agronomii francezi povățuiau semănatul rar al grâului: 
trei duble la pogon, în loc de 6—7 cât se semăna în Bărăgan. Cei 
cari citeau reviste franceze au încercat semănatul rar sfătuind și pe 
alții să facă la fel. Mulţi, din cei care urmaseră îndemnul, au avut o 
producție mică și l'au părăsit repede. Alţii sgârciți și mai creduli, l'au 
continuat. Un mare arendaș din Ialomița, a semănat astfel câțiva ani 
dearândul sămânță puţină deși producția care urma era totdeauna 
slabă. El se bucura însă să facă economie și de câte ori administratorul 
lui, care era la parte, încerca să sporească cantitatea de sămânță, el 
îi spunea: „Să facem cum a zis boerul din tren, să semănăm trei 
duble la pogon“. Până când într!o zi acesta, plictisit, îi răspunse : „Ascultă 
„cucoane, să-l dai dracului pe boerul din tren, căci cu învățătura lui 
„noi rămânem săraci”. 

La începutul plugăriei noastre se cultiva în regiunea de răsărit 
mai mult grâu de primăvară : ghirca. Unii moșieri au băgat de seamă 
însă că grâul de primăvară are o producție mai mică decât cel de 
toamnă, care pe atunci se semăna numai în partea de apus a ţării. 
Au cultivat și ei grâul de toamnă care în scurtă vreme s'a răspândit 
peste tot în Bărăgan. 

Iau răspândit și în părțile unde nu se cultivase nici odată grâu. 
Când tatăl meu, prin anul 1876, a intrat în moșia Pogoanele, nu a 
găsit semănături de grâu. Se punea numai șecară sub cuvânt că grâul 
nu se face. El a semănat totuși grâu și a isbutit, ajungând repede 
să semene 1.500 pogoane de grâu de toamnă, ceeace pentru vremea 
aceea era mult. Avea însă 100 de pluguri cu câte patru boi, iar pentru 
secerat aducea două sate de țigani din Argeș. Pentru a le da de lucru 
în primăvară până la vremea secerei, el semăna suprafețe mari de fasole. 

Cultivatori de grâu cari semănau zeci de mii de pogane, erau însă 
puțini. Cei mai mulți semănau între 1.000 și,2.000 de pogoane. Pentru 
a fi în rândul oamenilor, adică pentru a fi socotit mare cultivator, 


wwWw.dacoromanica.ro 


105 


trebuia să semeni cel puțin 500 pogoane de grâu. Cei care semănau 
mai puţin erau socotiți ca mici agricultori, aproape ţărani. 

Moșierii se făleau cu producția lor. Când, pe timpul treeratuluu, 
se întâlneau Duminica la oraș, prima vorbă era: Cât faci la pogon? 
Firește, fiecare făcea ma1 bine ca vecinul și de aceea la seceră numărul 
pogoanelor de grâu era totdeauna mai mic decât îl arătaseră toamna 
la semănat. 

Plugarii mari semănau deobicei o tre'me din suprafața moșiei cu 
grâu. Câte odată ei treceau peste treime acolo unde, pământul fiind 
bun, se putea pune grâu după grâu, sau pe moșiile unde se ţineau oi, 
căci pășunatul pe pârloagă da putinţa unui asolament de doi ani. In 
partea de apus a țărei și îndeosebi în Oltenia, grâul se semăna la doi 
ani, după porumb. 

Pe lângă o producție bună, marii cultivatori de grâu urmăreau 
şi calitatea. Nu numai că grânele lor erau curate, fără corpuri străine 
dar cei care cultivau suprafețe mari ajunseseră să selecționeze un tip 
de grâu în raport cu felul pământului și condițiile climaterice ale re- 
giunei 1). Ei isbutiseră să creeze adevărate standarde, destul de con- 
stante și atât de caracteristice încât marii importatori străini, obici- 
nuiți ai grâului românesc, le cunoșteau și le desemnau după numele 
regiunei unde se cultivau și, dese ori, chiar după numele producătorului. 

„Nu odată mi s'a cerut, în preajma recoltei, de către firme im- 
portatoare din străinătate, să le rezerv grâul cutărui cultivator sau 
de pe cutare moșie”, spune d-l Prof. E. Brancovici. 

Aceste grâne selecţionate aveau caractere așa de constante încât 
misiții pricepuţi le identificau după probe, tot astfel cum gustătorii 
specialiști francezi fac cu vinul. D-l Prof. E. Brancovici istorisește cum 
prin anul 1908, era la Brăila un misit de cereale cu reputația de a 
cunoaște principalele tipuri de grâne de calitate din țară și de a le 
putea identifica. Pentru a-l pune la încercare, o dată la vremea re- 


1. „Puritatea și curăţenia cerealelor noastre, ajunsese, înainte de răsboi, exemplară. Grå- 
nele noast'e, în mediu, aveau 2—3 % corpuri străine şi cele sub 1% nu erau rare. Tot astfel greu- 
tatea hectolitrică, altădată la grâu de exemplu varia între 76—80 kg. la hecto., oarzele peste 60 
kg., ovăzurile 48—50 kg. 

„Acum avem grâul cu corpuri străine variind între ro—z0%, uneori şi mai mult chiar. Cât 
despre greutatea hectolitrică, ea a scăzut la grâu, afară de puţine excepțiuni, la 72 şi chiar la 70 
kg.—ba, ce e mai trist, în unii ani şi în majoritatea regiunilor s'au recoltat grâne sub 70 kg., 
chiar până la 60 kg. la hecto”, 

Prof, E. Brancovici. Problema cerealelor în România. Analele economice şi statistice 1934, 
No. 4—6 pag. 38. 

coltei, îi arătă o probă care provenea dintr'un sac pe care îl primise 
tocmai atunci. Proba de grâu, foarte frumoasă, era pusă într'o stra- 
chină fără nici o indicație. Misitul întoarce grâul în toate chipurile, îl 
examinează bine și după câtva timp de gândire, îi spune: e grâul cu- 
tărui mare cultivator din județul cutare. Controlând eticheta sacului 
se văzu că diagnosticul fusese pus exact. 

Cultura grâului era temeiul agriculturei mari. Toată povara bă- 
nească a exploatației cădea asupra grâului. Producţia lui trebuia să 
plătească arenda şi cheltuiala moșiei, astfel ca porumbul să rămâie 
câștig. Atunci anul era bun. Intinderea semănată cu grâu asigura și 
creditul. De aceea cultura grâului era aproape exclusivă. Afară de 
porumbul care îl dădeau în dijmă și ceva semănături de primăvară, 
moșierii semănau numai grâu. In regiunile cu populație deasă, acolo 
unde porumbul se putea cultiva pe suprafețe mari, ei cultivau numai 
grâu și porumb. Chiar și puțin ovăz care le trebuia pentru cai, mai 
degrabă îl cumpărau decât să-l cultive. l 

Grâul era cereala cea mai căutată. Cum începea treerul, misiții 
și negustorii porneau în cercetarea ariilor de treer. Cu trăsuri de birjă, 
trase de patru cai înhămaţi la rând, ei colindau județul în căutarea 
de partizi de grâu. Plugarii mari erau cei mai des cercetaţi. Nu trecea 
o zi, două, în vremea treerului să nu auzi clopotele trăsurilor care aduceau 
mușterii. Cumpărătorii de grâu erau de două feluri: misiţi care lucrau 
pe seama marilor negustori sau exportatori din Brăila și care nu cum- 
părau decât partizi mari și negustorii mai mici din oraș, care adunau 
grâne pentru a le revinde în partizi mari exportatorilor din Brăila. Ei 
speculau asupra mărfei și făceau de multe ori afaceri bune, cu deose- 
bire cei ce cumpărau dela plugarii mai mărunți. 

A specula asupra grânelor era o meserie rentabilă și titlul de „spe- 
culant” era atunci o cinste pe care micii negustori de cereale o reven- 
dicau cu mândrie. Intr'un act vechi de botez, martorii, mici negustori 
de cereale din sat, declară, fără sfială, profesiunea lor de „speculanţi“'. 

Se întâmpla însă câte odată, din princina secetei sau a ploilor 
prea multe, ca producţia grâului să fie mică. Moșierii nu-și pierdeau 
pentru aceasta cumpătul, dimpotrivă, ei își încordau atunci toate pu- 
terile pentru a semăna în toamnă o întindere mai mare, nădăjduind, 
prin aceasta, ca anul următor să-și poată acoperi paguba. Socoteala 
era bună, căci rare ori se întâmpla ca producția grâului să fie doi ani 
dearândul slabă. 

Atunci agricultorii puteau să mărească întinderea semănată, căci 
grâul era cerut. Piaţa primea orice cantitate. Bursele străine nu se în- 
fluențau dacă suprafața semănată cu grâu creștea în România sau 
aiurea. Azi însă rețeta plugăriei mari din trecut nu se mai poate aplica. 
Producția grâului în lume întrece consumația și sporirea culturilor, 
ori unde s'ar face, atrage scăderea prețului peste tot. 

Cultura grâului, înainte de expropriere, era așa de întinsă, încât, 
în unele locuri se întâmpla că prin potrivirea asolamentului a mai multor 
moșii, să pară exclusivă. In 1913 Societatea Naţională de Agricultură 
aduce în țară pe specialistul în selecție, Nilson Ehle, dela Svalov. El 
a fost plimbat pe moșiile din nordul județului Brăila și sudul județului 
R.-Sărat, călăuzit de Nicu Filipescu și George Lucasievici, președin- 
tele și vice-președintele societăței. Recolta se arăta foarte frumoasă. 
Grâul era mare cât omul. 'Trăsurile înaintau încet pe drumurile strâm- 
tate prin aplecarea grâului îngreuiat de spic. Cât vedeai cu ochii nu 
era decât grâu, o mare de spice care se legănau în valuri sub bătaia 
vântului ușor și cald. Nilson Ehle ridicat în picioare, în trăsură, în- 
mărmurit în fața imensităței lanurilor de grâu, repeta mereu: „Tout 
ça c'est du blé, tout ça c'est du blé”, 


www.dacoromanica.ro 


CAP. XXIV. 
CEREALELE DE PRIMĂVARĂ. 


Cerealele de primăvară, orz, ovăz, meiu, erau cultivate mai mult 
de învoiţi. Ei semănau cu mâna într'o singură arătură și treerau cu caii. 
Grâu nu puneau, fiindcă arendașul păstra pentru el locurile de grâu, 
dar şi fiindcă grâul cerea o cultură mai migăloasă, sămânța era mai 
scumpă și nu se putea treera bine cu caii. Orzoaică nu se semăna. 
Cei care au încercat nu au izbutit să producă calitatea cerută de fabricile 
de bere. 


Meiul se cultiva în vremea trecută foarte mult în Bărăgan. Chiar 
în timpul din urmă, cum treceai de Pogoane înainte spre răsărit, întâl- 
neai semănături multe de mei. Ele erau însă numai rămășița celor de 
odinioară. Atunci meiul era cea mai de seamă cultură a locuitorilor 
din stepă, căci le dădea hrana cea de toate zilele. 


Producţia lui era însă nesigură și din această pricină a fost repede 
înlocuit de porumb, care, deși cere muncă mai multă, e mai spornic. 

Meiul ne-a lăsat ca amintire, însă, cuvântul mălai. Aceasta dove- 
dește străvechea lui întrebuințare ca hrană în stepă. S'ar părea că 
Moldovenii nu lau cunoscut, căci ei zic în loc de mălai, făină de păpușoi. 

O cultură de primăvară nouă s'a introdus în plugăria noastră prin 
anul 1goo: mazărea. Aducerea ei se datorește unui negustor neamt : 
Hildebrand. El făcea contracte cu moșierii, dându-le sămânța. Cum 
prețul era bun și cultura ușoară, mazărea s'a întins repede și a de- 
venit, în scurtă vreme, obicinuită în asolamentul moșiilor mari. Moșierii 
observaseră și faptul că grâul semănat după mazăre producea mai bine. 

Prin introducerea în cultură a mazărei Hildebrand a făcut plu- 
găriei noastre un dar preţios. 

Cerealele de primăvară se semănau în porumbiște. Mulţi moșieri 
semănau pe ,„piele”, adică pe pământul nearat și în urmă acopereau 
sămânţa cu plugul. Ţăranii semănau pe pământul arat şi acopereau 
cu grapa. Semănăturile făcute în acest chip, răsăreau târziu și rămâ- 
neau rare când primăvara era secetoasă. 

Cerealele de primăvară se cultivau și în dijmă. Dijmuitul se făcea 
în clăi și dijmașul trebuia să care la mașină partea de dijmă a moșiei. 
Dijma se lua, fie din tot lanul o clae da, o clae nu, fie dela un cap 
sau mijlocul locului. Pentru aflarea numărului de snopi pe care învoitul 
trebuia să-i dea, logofătul dintr'o fugă de cal îi număra clăile şi în- 
mulțind numărul lor cu un coeficient variabil după proporţia dijmei, 
afla numărul snopilor datorați. Invoitul primea un bilet în care se 
arăta numărul total al snopilor pe care trebuia să-ı aducă la mașină. 
Acolo el număra tare snopii pe măsură ce îi svârlea pe mașină. Doi 
logofeţi, câte unul de fiecare parte a mașinei, controlau numărătoarea. 
Un altul, la colibă, ținea condica și când învoitul termina de descărcat 
carul, îi trecea în bilet numărul snopilor aduși. Operația se repeta 
până când învoitul isprăvea de adus toată dijma datorată. Când obli- 
gaţia de dijmă era îndeplinită, învoitul arătând biletul de predare 1o- 
gofătului la câmp, putea ridica partea lui. 

Am făcut, în copilărie, amândouă aceste treburi. Când veneam în 
vacanță stam ziua la mașină și primeam dijma. Mai târziu, când mă 
făcusem mai mare, tatăl meu mă trimetea să dijmuesc, Imi plăcea. 
Când la dijmuit, călare pe un cal vânăt, alergam în trap întins peste 
miriști, lumea era a mea. 

CAP. XXV. 
PORUMBUL. 


A doua plantă după grâu, ca însemnătate agricolă, era porumbul. 
Se semăna un porumb corcit, destul de greu, dar nu prea productiv, 
cunoscut sub numele de „porumb românesc”. Dela 1904 s'a semănat 
porumbul „dinte de cal”, mai ușor, dar mai productiv și foarte gustos 
la mâncare. Nu se făcea ogor pentru porumb, numai câte odată la 
porumbul cultivat în regie. Porumbul în dijmă se punea în miriște 
și se semăna cu mâna, în rânduri, pe urma plugului. Semănatul, în 
regiunea mea, se făcea în Aprilie. Semănatul mai timpuriu, din pricina 
răcelei, făcea sămânța să „,clocească”, adică să se strice, să nu mai în- 
colțească. Din observațiile mele semănatul făcut după 5 Aprilie, st. v. 
era sigur, sămânța nu mai era în primejdie să clocească, chiar dacă 
timpul era neprielnic. 

După semănat trebuia neapărat ruptă scoarța care se făcea în 
urma ploilor repezi care bat pământul. Dacă nu se trăgea îndată cu 
boroana de fier, scoarța se întărea și porumbul eșia rar. Indată ce 
porumbul se semăna, el trebuia păzit de ciori. Ciorile folosesc agricul- 
turii, căci se hrănesc pe lângă grăunțe cu insecte și omizi, dar când 
sunt prea multe atunci sunt o pacoste. In apropiere de apă, pe malul 
Călmățuiului, trăesc nenumărate cârduri de ciori. La timpul semăna- 
tului, îndeosebi al porumbului, ele se așează în stoluri de mii pe ară- 
tură și adună sămânța. Porumbul pus cu mașina suferă mai mult, 
fiind mai în față. Tot astfel când porumbul răsare. Atunci îl culeg după 
brazdă. 

Stricăciunile făcute de ciori erau mai simțite în vremea când se- 
mănăturile erau mai restrânse. Dela începutul plugăriei administrația 

a luat deseori măsuri pentru stârpirea lor. Măsurile nu au fost totdeauna 
cele mai potrivite. Se dădeau premii pentru ciorile omorâte, numai 
că administrațiile județelor nu se înțelegeau totdeauna asupra felului 
cum trebuiau aplicate. Astfel, se spunea, mai mult în glumă de sigur, 
că intrun an când se pornise stârpirea ciorilor, prefectura unui județ 
cerea picioarele cioarei, ca dovadă pentru plata premiului, pe când 
întrun judeţ vecin se cerea capul. Din această deosebire, un comerț 
intens de picioare și capete de ciori se stabilise la hotarul județelor. 

Pentru a păzi se- 
mănăturile de ciori se 
așează pe lan sperie- 
tori și se pun copii cari, 
prin diferite mijloace, 
fac sgomot pentru a 
le goni. Paza împo- 
triva ciorilor o făcea 
administrația moșiei, 
care, pentru despăgu- 
birea cheltuielilor fă- 
cute, lua la dijmuit 
o baniță de știuleți de fiecare învoit. Această dare se chema „ciorărit”. 

Pentru ca porumbul să dea o producție bună trebuia, în sistemul 
de muncă de atunci, ca primăvara să fie ploioasă. Ori câtă apă sar 
fi adunat în pământ în toamnă și ori câtă zăpadă ar fi căzut iarna, 
producţia porumbului era mică dacă primăvara era secetoasă. „Dacă 
nu plouă în Maiu, nu-i nădejde de mălai”, spune zicătoarea. Astăzi 
cu sistemul nou de cultură, seceta de primăvară și chiar de vară este 
învinsă. Porumbul poate da, ca grâul, o producție mijlocie numai cu 
umezeala strânsă în pământ toamna și iarna, chiar dacă primăvara și 
vara e secetă. 


Porumbare. Foto S. Comărzan, 


Cultura porumbului. 


Cea mai mare grijă a culturii porumbului era prășitul. El tre- 
buia făcut din vreme astfel ca buruenile să nu îi ia înainte. 
Porumbul neprășit la timp, stricat din sapă, îngălbenea și nu mai 
putea de o producție bună chiar dacă lar îi plouat „cu lapte”, cum 
se zicea. 

Porumbul se cultiva în dijmă. Moșierul da sămânța în schimb. 
Sămânţa se alegea. Se? tăia vârful și cotorul celor mai frumoși știuleți 
și se semăna numai Boabele din mijloc. Trebuia multă stăruință ca 
învoiții să respecte depărtarea de trei brazde între rânduri şi 50 cm. 
pe rând. Depărtare cu totul necesară pentru o bună producție de boabe, 
cu deosebire atunci când s'a schimbat sămânța, porumbul „dintele 
calului” având o creștere mai viguroasă și mai mare decât a porum- 
bului românesc. Țăranii țineau la coceni. Cu toate că ei cunoșteau zică- 
toarea „,desul umple fesul, rarul umple carul”, trebuia multă grijă 
pentru ca semănatul și răritul să se facă cum trebuie. Tot așa și cu 
prașila. La început se întrebuința foarte mult rarița. Multe porumburi 
țărănești erau lucrate cu rarița și o sapă pe rând, sau chiar numai 
cu rarița fără ajutor de sapă. A trebuit multă casnă să scot rarița din 
uz și să introduc o a doua prașilă cu sapa. 

Toată munca porumbului în dijmă era supravegheată ca şi când 
ar fi fost în regie și urmarea a fost întotdeauna o producţie mai bună. 
Când porumbul da în copt, lanurile erau păzite. Pândarii erau plătiţi 
de administrația moșiei, care pentru despăgubire lua dela fiecare în- 
voit o baniță de știuleţi de pogon. Această dare se numea „pândărit”. 

După cules se făcea controlul. Locul fiecărți învoit era cercetat 
spre a se vedea dacă nu au rămas știuleți neculeși. Pentru aceasta lo- 
gofătul, isprăvniceii și pândarii mergeau, în pânză, dela un capăt la 
cellalt al locului în căutarea știuleților rămași, iar învoitorii adunau 
pe cei scăpaţi la cules. Se aduga totdeauna o baniţă, două la pogon. 
In anii cu toamnă ploioasă porumbul era cercetat în porumbar. El 
era răvășit, „prefirat””, cum se zice în Oltenia, de două, trei ori pe 
iarnă pentru a se scoate din el știuleții stricați, care ar fi putut molipsi 
și pe cei buni. In regiune nu era obiceiul să se pună fasole prin porumb. 
Se punea numai dovleci și aceia puţini. 

Dijmuitul porumbului se făcea după ce se sfârșea cu semănatul 
grâulu și atunci când toți învoiții erau gata. Se dijmuia mai întâi 
cocenii, pe urmă se dijmuia porumbul. La dijmuit se făcea și răfuiala. 
Aceasta însemna că deși culesul porumbului începea la 1 Octombrie 
st. v. dijma nu putea să înceapă decât în Noembrie. Pentru curăţat 
și împărţit porumbul se făceau tabere. Pe 300—400 metri lungime, 
învoiții clădeau pe două sau mai multe rânduii, colibe de coceni, în 
care stăteau cu toți ai casei pe tot timpul culesului. In faţa fiecărei 
colibe era o grămadă mare de știuleți cu foi. Oamenii luau din ea 

porumbul, știulete cu știulete, îl curățau de foi și apoi îl svârleau 
într'o grămadă nouă de porumb curat. 

Curatul porumbului se făcea ziua de copii, iar seara după apusul 
soarelui, la lumina focurilor de cocen:, de toți ai casei, până noaptea 
târziu. Porumbul curățat era împărțit în grămezi, una, două, trei, 
cinci, după cum era dijma. Impărțeala trebuia să fie egală. Pentru 
aceasta, când făceau grămezile, învoiții puneau câte o baniţă în fiecare 
grămadă, la rând, până terminau. Odată porumbul împărțit, grăme- 
zile se acopereau bine cu coceni și tabăra rămânea în seama pândarilor 
și a câtorva învoiți întârziați. Ceilalți plecau și nu veneau decât la 
dijmuit. 

Pentru a fi dijmuit, învoitul trebuia să arate biletul de răfuială. 
Cei care rămâneau datori și nu se învoiau pentru muncă pe anul viitor, 
plăteau datoria cu porumb. Dijmuitul se făcea pe rând. El începea 
dela un cap al taberei și toți învoiții veneau cu carele spre a ajuta pe 
cei care se dijmuiau în —__—  — — 
ziua aceea. Trebuia ca 
toată dijma datorată 
de învoiții care se dij- 
muiau să se ridice deo- 
dată și să nu rămâie în 
tabără dinaintea colibei 
fiecăruia decât partea lui 
de porumb. In acest fel 
nu se putea dijmui decât 
10—15 învoiți pe zi, de 
aceea  dijmuitul ținea 
trei până la patru săp- Bătutul porumbului la Dâlga-I. Cămărășescu. 
tămâni. El se făcea mai 
ales în zilele cu îngheț, căci atunci căratul la curte, sau la sat, se 
putea face ușor, cu deosebire când locurile erau departe, ceeace este 
aproape regulă în câmpie. Căruțele încărcate cu dijmă porneau în 
convoi însoțite de un logofăt și de pândari. 

Azi, când sătenii sunt stăpâni, ei nu mai zăbovesc la câmp pentru 
a cura porumbul. Il duc cu foi acasă. In acest chip ei isprăvesc mai 
repede culesul, dar cu câtă casnă de multe ori. In toamnele ploioase 
pământul se desfundă și vai de bietele vite nevoite să tragă carele 
încărcate, pe drumuri în care roțile se înfundă de o palmă! Pe de 
8 


Foto Danabassi. 


Ç. Qaroflid — Agricultura veche, 

altă parte, această grabă de a culege, face că, de multe ori, ei duc 
acasă porumbul nu destul de copt, din care pricină se strică peste 
iarnă. 

In anul 1933, anul rece și ploios, porumbul nu era copt la sfârșitul 
lunei Octombrie. Autorităţile hotărîseră amânarea culesului. Țăranii 
însă nu ascultau. A trebuit ca pretorul să meargă prin sate pentru 
a-i face să înțeleagă. In unele părți a isbutit, în altele nu. Mi-aduc 
aminte când, într'o comună vecină, sub-prefectul le explica pericolul 
și pierderea pentru ei dacă strâng porumbul necopt. Țăranii tăceau, 
Le-am spus și eu câteva vorbe. In zadar. Tăcuți și încruntaţi, îi sim- 
ţeam hotăriîți să nu asculte poveţile noastre. In adevăr, a doua zi au 
ieșit cu toții la cules. A urmat ce se prevăzuse: în primăvară tot 
porumbul era stricat, se făcuse tizic. Țăranii însă nu păreau, sau mai 
bine zis, nu voiau să-și recunoască greșeala. Ca și când faptul era 
normal, ei îmi povesteau cum le stă porumbul. Iși făceau chiar o laudă : 
„să-l vezi pe al meu”, zicea unul, ca și când ar fi anunțat cine știe 
ce ispravă, „trebuie să-l tai cu sapa”. 


Foto Hariten, 


Ciurar, 

CAP. XXVI. 
RAPIŢA. 


Alte culturi nu se făceau pe suprafețe mari. Am încercat într'un timp 
să cultiv sfeclă de zahăr. Am renunțat repede. Cum predarea se făcea 
atunci la fabrică și cum vagoanele veneau târziu, jumătate din greutatea 
inițială a sfeclei scoasă din pământ se pierdea prin evaporarea apei. 

Rapiţa se cultiva multă în județele de răsărit. Cultura ei a fost 
descrisă magistral de d-l Rosetti Bălănescu în „Revue d’ Agriculture 
Pratique” şi nu voi reveni, cu deosebire că în regiunea mea se cultiva 
prea puţin. O condiţie esențială pentru reușită era ca miriștea în care 
se semăna rapiţa să fie bine arsă. Mai sigur părea unor agricultori 
din Ialomița semănatul în porumbiște, la sapa a doua. Cocenii strâng 
zăpada pe loc și apără rapița de ger. In acelaș timp, ei văzuseră că 
rapița din porumbiște era mai cruțată de viermi. 

Cultivatorii mari de rapiță erau îndeosebi moșierii din Bărăgan și 
cei din câmpia Dunărei. Cultura rapiței era atunci mai degrabă o lo- 
terie. Cei mai mulți o semănau într'o doară. Dacă se făcea, bine; dacă 
nu, o întorceau și puneau porumb. Din pricina nesiguranței recoltei cul- 
tura rapiței nu prea era răspândită. Proprietarii și arendașii mijlocii 
nu o iubeau. Procopie Cassotti, om socotit şi prudent, nici nu vrea să 
audă de ea. El n'a cultivat rapiță nici odată. Alţii dimpotrivă, mai 
îndrăzneți și mai jucători, semănau întinderi mari, mii de pogoane. Câte 
odată nemereau. Când recolta scăpa de ger și de gândaci ei aveau 
mari câștiguri. Unul din aceștia, pe o moșie din Romanați, semănase 
două mii de pogoane de rapiță, aproape jumătate moșia. A. avut noroc, 
recolta a scăpat de viermi, și de pe urma ei sa înbogățit. De atunci 
a rămas acestui moșier norocos numele de „,Gândac”, nume pe care 
Va purtat toată viața. 

CAP. XXVII. 
CONTABILITATEA. 


Care era contabilitatea exploatărilor agricole ? 

Registrele obligatorii, pe care orice întreprinzător agricol trebuia 
să le ție, erau: 

1. Registrul de partizi al învoiţilor în care se treceau debitul și 
creditul lor, adică, pământul luat în bani pentru arătură sau pășune, 
banii daţi în cursul anului, semințe, porumb pentru hrană, etc., iar la 
credit muncile făcute ; 


2. Registrul de partizi al personalului statornic în care se trecea 
la partida fiecăruia condițiile angajamentului, banii luaţi și tainul; 

3. Registrui de munci și de chirii în care se treceau pe nume și 
pe linii diferitele munci făcute de învoiţi. La socoteală se putea astfel 
lesne găsi și controla munca executată. Pentru muncile făcute, învoiții 
primeau o adeverinţă dintrun carnet cu cotor. Cu aceste bilete ei se 
descurcau la răfuială ; 

4. Registrul de magazie; 

5. Marile exploatări țineau un registru de casă și unele aveau con- 
tabilitate în partidă dublă, cu bilanț anual. 

Socoteala învoiților se făcea la dijma porumbului. Tinea aproape 
o lună. Socoteala era simplă. Se totaliza debitul și se scădea din credit, 
Fiecare învoit avea în debitul lui arenda islazului, banii primiți în cursul 
anului şi muncile datorate pentru pământ. In creditul lui munca fă- 
cută : ogor, arătură, semănat, seceră, cărat la gară, ctc. Cei mai mulți 
își echilibrau conturile, câțiva mai harnici avea, să ia bani și puțini 
rămâneau datori pentru anul următor. 

Rentabilitatea. 


Care era rentabilitatea marilor exploatări ? 

La 1896, când am început plugăria, arenda pământului de prima 
calitate în regiunea mea era de 30—32 lei ha., iar în 1914 ea se ridica 
la 40o—42 lei ha. venit curat. In Brăila și Ialomița arenda era mai 
mică cu aproape jumătate. Sunt unii economiști care susțin că agri- 
cultura nu rentează și că prin munca industrială un lucrător produce 
de cinci ori mai mult decât lucrătorul agricol. Acești economiști uită 
două lucruri, întâi că nu se poate industrie fără consumatori și că cei 
mai numeroși consumatori ai industriei sunt agricultorii, iar al doilea, 
că de o sută de ani agricultura europeană e în criză. 


Pe vremea lui Maltus, adică la sfârșitul secolului al 18-lea și în- 
ceputul celui al 19-lea, agricultura avea acceaşi rentabilitate ca și in- 
dustria. Iși plătea tot atât de bine lucrătorii și producea valori egale 
cu industria. Grâul se vindea atunci cu 20—25 lei aur hectolitrul, sau 
I40—150 lei aur chila mare. Prețul era bun, deoarece producția agri- 
colă acoperea cu sgârcenie consumația. Atunci noul continent nu cul- 
tiva grâu pentru export. In jurul anului 1830 s'a ivit prima criză euro- 
peană. Transportul ieftin al corăbiilor cu abur a adus grâul american 
în Europa. Scăderea prețurilor a fost generală. La noi grâul între anii 
1870 și 1890 valora 70—75 lei aur chila de 7 hecto, adică jumătate 
cât prețul dinainte. A doua criză, datorită tot supra-producției ame- 
ricane, s'a ivit după anul 1881 și a atins punctul culminant în anul 
1895, când prețul cerealelor a fost cel mai mic. Această nouă criză 
se datorește invenției mașinei de secerat-legat, care a dat putinţa noului 
continent să mărească foarte mult suprafeţele semănate cu grâu. La 
noi această a doua criză nu a fost deocamdată simțită. Leul avea 
atunci un agio care ascundea scăderea prețului mondial al grâului. 
Dar când în 1894, P. P. Carp făcu reforma monetară, introducând 
etalonul de aur, preţurile au scăzut deodată : grâul ajunse la mai puțin 
de 1.000 lei vagonul. Criza agricolă, mărită și prin recolta proastă din 
acel an, a silit pe mulți arendași să părăsească moșiile. In anul 1898 
ea devine mai puțin acută, căci prețurile încep să ctească 1). 


1. Reproduc după d-l I. C. Băicoianu, Studii Economice, pag. 202, două statistici de pre- 
ţuri, în Anglia şi la noi. ` 

Din cetirea lor se vede clar căderea prețului grâului la epocile arătate de mine, D-1 Băico- 
ianu publică statisticile fără să le comenteze, Iusemnările sunt ale mele, 

Lăsând la o parte variația mare a prețurilor datorită crizei mou- 
diale și judecând pe prețuri stabile și mijlocii, întreprinderile mari agri- 
cole aveau atunci o rentabilitate bună. Un arendaș socotea la cinci 
ani un an prost de secetă, unul bun și trei mijlocii. La grâu se calcula 
pe o producție de 1.200 kgr. la hectar, „chila și sămânța’, cum se 
zicea ; la porumb cam totatâta. Cu această producţie un arendaș putea 
să câștige în mijlociu 30—50% din valoarea arenzii pe care o plătea. 
La moșiile mari câștigul era mai mare, căci ele erau mai ieftine, ca- 
pitalul fiind rar și deci amatori pentru ele mai puţini. 


Creditul. 


Capitalul era scump. Dobânda curentă pentru afaceri sigure era 
de 18—24% pe an. Scontul Băncii Naţionale redusese pentru negustori 
dobânda, dar agricultorii plăteau încă tot mult. Prin anul 1900 dobânda 
împrumuturilor agricole scade repede. Se putea găsi bani pentru afa- 
ceri sigure cu 12—14%. Această ieftenire a capitalului se datora băn- 
cilor noi înființate cu capital german. In anul 1899, cunoscut an de 
recoltă proastă și de mare criză financiară, n'am putut realiza decât 
cu foarte mare greutate un mic împrumut pe lombard la Banca Naţio- 
nală, dar am găsit bani cu 13% la Banca ,„,Jesheck” din Brăila. Am 


Prima statistică. Preţul grâului în Anglia pe tone şi mărci. 
1816—1820: 364 M. 
1821—1830: 260 ,, prima criză agricolă europeană; 


1830—1875 : 250 M, 

1876—1880 : 206 ,, începutul celei de a doua criză agricolă; 
1881—1885 : 180 M. 

1886—1890 : 142 ,, 

1891 1895: 128,, punctul culminant al crizei agricole. 


A doua statistică. Preţul grâului la Brăila în lei pe suta de kilograme. 


1882—19,28 1888—14,50 
1883—18,75 1889—16,09 
1884—15,25 1890—16,00 
1885—15,30 1891—20,00 
1886—1 5,00 1894— 8,00 
1887—16,00 1896—10,00 


Din compiraţia acestor două statistici se vede lămurit că a doua criză agricolă care începe 
în Ocoident în anul 1880, nu are la noi nici o repercuţie asupra preţului grâului, deși noi îl vin- 
dzam acolo. Explicaţia acestui paradox e agiul. Când el dispare prin reforma lui P. P. Carp, prețul 
grâului.scade la jumătate. Prețul mai urcat al grâului în anul 1891, e un fapt local. El e datorit 
degerărei grâului şi deşi micșorărei producției, 

putut astfel face semănăturile și duce cheltuiala moșiilor până la re- 
colta nouă. 

In ultima decadă creditul în agricultură era foarte lesnicios. Numai 
cu contractul de arendă în mână, arendașii puteau găsi la bănci banii 
cu care să facă semănăturile de toamnă. In cursul anului se mărea 
în măsura suprafeței semănate, cu deosebire a grâului. 

Nu numai marii agricultori, dar și țăranii găseau cu ușurință credit 
la mici comisionari din orașele de provincie. „Mai ales cei îmbrăcaţi 
„cu şube blănite, căci arătau a fi chiaburi. Din această pricină şuba 
„blănită începu să aibă căutare și să circule. O îmbrăcau de ocazie, 
„cu ceva cinsteală și cei care numai chiaburi nu erau”, spune d-l Bran- 
covici. 

CAP. XXVIII. 
BILANŢUL AGRICULTURII MARI. 


Și acum un bilanț. Producţia agricolă a culturii mari era, înainte 
de expropriere, superioară producției micei proprietăți, deși muncile se 
făceau atunci tot cu țărani și în cea mai mare parte cu inventarul lor. 
Astăzi producţia agricolă a împroprietăriților e mai mică decât accea 
pe care ei o obțineau ca învoiți pe moșiile boerești. De ce? 1) 

Inventarul era atunci mai bun. Țăranii aveau boi, pe când, azi 
au cai mici și nevoiași. Organizația muncii era alta: țăranii harnici 
erau preferați. Cultura lor era îndrumată. Nu se pierdea nici o zi de 
lucru. Muncile erau făcute la timp și bine. Moșierii spuneau: „dacă 
vrea Dumnezeu, se face”, dar nu adăogau ca țăranii: „se face și în 
drum”. Sămânța, îndeosebi a grâului, era curată și mai bună. Perso- 
nalul de execuţie, ținut de scurt, își făcea datoria. 

In timpul din urmă, un ministru, care vrea să îndrepte plugăria 
țărănească prin legi, era mereu cu gândul la cei 40.000 de ,logofeți 
boerești”, agenții de execuție ai culturii mari. Vrea să-i reînființeze 
acum sub o altă formă pentru ca să îndrepte plugăria țărănească. Mi- 
nistrul nu știa însă că „,logofeţii boerești” își făceau datoria bine pentru 
că la rândul lor, erau controlați sever, control care niciodată nu va fi 
făcut de un funcționar altui funcționar. Dar, dacă „,logofeții boerești” 


I. Producţia ugcicolă mijlocie între anii 1909 și 1913 a fost, după statistica oficială : 


la proprietatea mare : la proprietatea mică : 
Grâul .., . . 13,7 chintale 12,0 chintale 
Porumbul. . . . 15,3 i 12,5 Sa 
Orzul . . a a 11,5 n 9,7 E 

erau ascultați de țărani, era că stăpânii pământului aveau la îndemână 
o sancțiune puternică pentru împlinirea ordinelor : țăranii, care nu-și 
făceau datoria, nu mai erau primiți în moșie. Poate vreun guvern să 
execute o astfel de sancțiune? Sancțiunea există. Eu am pus-o în legea 
agrară de la 1921, dar nimeni nu s'a încumetat să o aplice până azi. 


Fote Ştelian 


Oi la munte. 

CAP. XXIX. 
VIA. 


Plugăna mare nu mă mulțumea. Aveam, din pricina anilor de 
secetă, multă grijă. In 1004, când seceta fusese mai aspră, m'am gândit 
să plantez o vie, care să mă ajute când plugăria dă greș. Pe atunci 
filoxera nimicise viile și se începea pe ici, pe colo, replantarea lor cu 
vițe altoite. Era o problemă nouă, am studiat-o și când am ajuns să 
o înţeleg, m'am hotărît să plantez. 

Am căutat un loc potrivit mai întâi în deal. Nu am găsit, căci 
obișnuit cu proporţiile plugăriei mele, vream o suprafață mare astfel 
ca via să fie, în viitor, o treabă serioasă, tot atât de serioasă ca și 
moșia. M'am gândit atunci să plantez la câmp. Aveam de ales pe trei 
moșii. La Boţârlău, în jud. Putna, unde fusese vie, la Smeeni și Tin- 
teşti în jud. Buzău. Boţârlăul l-am dat de la început la o parte, căci 
cercetând observaţiile meteorologice am văzut că în regiune brumele 
târzii de toamnă și cele timpurii de primăvară sunt mai dese decât 
în Buzău. A rămas dar să aleg între moșiile Smeeni și Țintești. 

La Smeeni aveam locuința și acolo era și centrul administrației. 
Moșia Tinteşti era departe și avea o importanță mai mică. Din aceste 
motive ași fi fost îndemnat să plantez via pe moșia Smeeni. Observasem 
însă că la Ținteşti, copacii cresc încet și porumbul nu se face bine 
mai nici odată, că pământul se usucă repede și la sfârșitul primăverei 
se întărește ca fierul, astfel încât pășunele se pârlesc vara chiar în anii 
ploioși. Mi-am zis atunci : aici e pământ de vie, tare și uscat ca și când 
ar fi pietros. 

M'am hotărît dar să pun vie pe moșia 'intești și în IQI0 am în- 
ceput plantatul. Anul al treilea după plantare, când vița dă un mic 

rod, așteptam cu nerăbdare să văd dacă socoteala mea fusese bună. 
La cules, mustul a pornit să fiarbă cu atâta putere încât vasele se 
clătinau pe căpătâie şi spuma ieșea afară pe vrană. „Acesta nu-i vin 
prost” îmi spuse atunci vierul. Constatarea lui a fost adevărată, căci, 
în 1924, atunci când am început desfacerea cu amănuntul a vinului, 
am cucerit repede piața și am isbutit în scurtă vreme să-mi desfac 
toată producţia viei. 

Cred că pământul regiunei 'Ținteşti are însușiri deosebite” care îl 
fac prielnic pentru producerea vinului de calitate: După părerea mea 
factorul principal care determină calitatea vinului e pământul, în al 
doilea rând vine vița și numai în al treilea expoziţia. Oficialitatea nu 
împărtășește acest punct de vedere. Pentru cei mai mulți dintre spe- 
cialiștii noștri expoziția primează. Numai la deal, în regiunea de pod- 
gorii, se face vin de calitate, zic ei, căci numai acolo, din faptul încli- 
nării solului e căldură și lumină destulă, pentru ca strugurii să se coacă 
bine și apa ploilor să se scurgă repede astfel ca pământul să nu ţie 
prea multă umezeală. 

In partea de sud a ţării, pretutindeni în câmpie, e căldură și lu- 
mină destulă pentru ca strugurii să se coacă bine. Mai multă chiar 
decât în deal. La via din Tinteşti încep întotdeauna culesul cu două 
săptămâni înaintea viei Sărata pe care o am în deal într'o foarte bună 
regiune expusă la sud. Pe dealurile mai înalte, strugurii se coc și mai 
târziu și de multe ori rămân acri. Nu e de mirare. In podgorie, al 
cărei nume slav înseamnă sub munte, „podgore”, soarele apune cu 
două ceasuri mai devreme, decât la câmp. Umbra munților răpește 
astfel viilor din podgorie atât din căldură cât și din lumină. Inălțimea 
deasemenea micșorează căldura. La noi nu s'a cercetat condițiile atmo- 
sferice prielnice producerei vinului de calitate. Specialiștii, ca și viticul- 
torii practici, au prejudecata dealului. Consumatorii așișderea. Când beau 
un vin bun, ei spun, de regulă în semn de laudă : „Aceasta trebue să fie 
dintr'un vârf” ! De cele mai multe ori însă vârful produce un vin acru. 

Viile s'au plantat la deal, nu atât pentru căldură, cât de teama 
brumei și înghețului. La deal nu cade brumă și viile nu degeră decât 
foarte rar, astfel că în multe părți vițele nu se îngroapă, ci numai se 
mușuroesc. Pe de altă parte umezeala mai mică în deal, datorită scur- 
gerei mai repede a ploilor ușurează apărarea împotriva bolilor. Acestea 
aduc numai o ieftenire a cheltuielilor de cultură, dar nu au nici o 1n- 
fluență asupra calității vinului. 

Impotriva viilor din afara podgoriei se mai aduce și argumentul 
social : dealul nu-i bun decât pentru vie, acolo cultura ei e singurul 
mijloc de trai al populației. Afirmația nu e peste tot adevărată. Pă- 
mântul bun de vie în deal, e bun și pentru porumb, iar în părțile rele 
producția mică și vinul prost îngrijit nu sunt totdeauna un mijloc 
satisfăcător de trai. O vie de câmp care produce un vin de calitate 
și care se desface cu preț bun, poate fi un factor social real. La via 
din Tinteşti întrebuințez 28.000 zile de muncă pe an. Lucrătorii îi 
aduc din Olt, Argeș și 
Muscel. Ei nu găsesc 
muncă în podgoriile din 
apropiere sau când gă- 
sesc sunt plătiți prea 
puțin. 

Mai țin și un per- 
sonal permanent nu- 
meros: administrator, 
viticultor, trei logofeți 
pentru cultura viei, piv- 
nicer cu patru ajutoare. 

Foto tea Gama, PU îngrijitul vinului, 

Masa oamenilor la via Țintești. contabil, magaziner ȘI 

oameni la cai și la boi. 

Desfacerea vinului la București necesită iarăși un personal însemnat. 

Mai sunt și alte vii la câmp, bine cultivate și având desfacerea 
organizată. Fle sunt un factor social, căci întrebuințează lucrători mulți 
și mai bine plătiți decât în satul lor. 

Pământ bun pentru vie nu e peste tot în regiunea dealurilor. Do- 
vadă vinurile slabe, acre și fără gust pe care le produc multe podgorii 
cu toată buna expoziţie a solului. In câmpie însă pământ bun de vie 
se găsește foarte rar. In afară de Segarcea, Murfatlar și câteva vii 
din Bărăgan nu cunosc alte regiuni care să producă vin bun. Sunt 
multe vii plantate cu viță nobilă la câmp, dar din pricina structurii 
fizice a pământului care ține prea bine umezeala ploilor, vinul lor e 
ușor și fără tărie. Pământul reavăn, excelent pentru agricultură, nu 
priește viei. La Smeeni, bunăoară, e un pământ foarte bun pentru. 
plugărie și cu deosebire pentru porumb, dar nu e bun pentru vin. 
Odată cu plantarea viei la Ținţești, plantasem și la Smeeni două po- 

goane cu struguri de masă. Cum pepinieriştii de pe vremuri 
nu-și prea cunoșteau meseria, ei mi-au dat vițe pentru vin, în loc 
de vițe pentru struguri. Așa că întrun an am făcut vin. Vinul era 
însă acru și slab, 

Via dela Ţintești e într'o regiune de stepă, de ante-stepă mai bine 
zic. Cade numai 450 mm. ploaie în mijlociu pe an. E o regiune uscată 
și uscăciunea e încă mărită din pricina căldurei mari, a vânturilor dese 
și a structurii fizice a pământului. Astfel că în anii de secetă piereau. 
După câțiva ani dela plantare observasem că via se rărea așa de mult, 
încât într'un timp nu prea depărtat ar fi pierit aproape cu totul. M'am 
gândit atunci să o ud. Bănuiam că în 
adâncimea pământului din regiune e apă 
multă. Am pus două sonde, care la 20 
metri adâncime mi-au dat un debit de 30 
litri pe secundă, ceeace mi-a permis să ud 
toată via. Irigația o fac în lunile Iulie și 
August când vara e secetoasă și mai de- 
vreme în anii când seceta se arată din 
toamnă. De când am început să ud via, 
vița crește viguroasă și nu mai piere. Am 
isbutit astfel să o scap. 

Producția nu este însă ‘prea mare. Cu 
toată irigația, gunoitul și buna îngrijire 
nu ajung, niciodată, producția viilor din 
regiunea Odobesti sau Panciu. Ea nu trece 
de 250 decalitri în mijlociu la pogon. 
Calitatea vinului, buchetul și tăria lui 
alcoolică sunt însă superioare. Strugurii 
se coc devreme și de aceea vinul are grad 
bun chiar în anii reci. In 1933, când cele 
mai bune vii din podgorie au dat un vin care avea abia Q sau I0 
grade, tăria vinului meu a fost în mijlociu de 11Y, grade. 

Am observat atunci că strugurii cu un început de putrezire au 
dat, la analiză, un must cu o tărie alcoolică de un grad mai mare și 
cu o aciditate de un grad mai mică decât cei sănătoși. Coacerea stru- 
gurilor a fost și mai grăbită, de când, la îngrășarea viei, am întrebuințat, 
pe lângă gunoi şi superfosfat. Calitatea vinului meu poate să ţie și 
la faptul că mai întotdeauna și chiar în anii secetoși către sfârșitul 


Foto Ing. Al: Garollid. 
Irigația viei Țintești, 

culesului, strugurii sunt atinși de putreziciunea nobilă. Umezeala aerului 
din câmpie, sau provenită din bălțile care sunt în apropiere, favori- 
zează desvoltarea ciupercii. Din această pricină pe lângă foloase pot 


Toamna la cules. Reparatul, vaselor. 


avea însă și neplăceri. Culesul trebue început la timp și dus cu multă 
repezeală pentru ca în toamnele ploioase recolta să nu fie compromisă 
din pricina mucegaiului. 

CAP. XXX. 
PLUGĂRIA MARE. 


Plugăria mare a început la 1830, anul care a urmat tratatului 
dela Adrianopole şi s'a terminat la 1018 când exproprierea i-a pus 
capăt. In tot acest timp agricultura a fost industria noastră de căpe- 
tenie. Progresul economic, social și cultural al ţării s'a rezemat numai 
pe ea. Inlocuirea bordeelor prin case ridicate, desvoltarea orașelor, 
organizarea modernă a Statului, armata, răspândirea învățământului, 
ridicarea burgheziei, progresul comerțului și chiar înființarea industriei 
nu s'au putu înfăptui decât cu ajutorul bogățiilor pe care munca ţă- 
ranilor, organizată și îndrumată de spiritul întreprinzător al plugarilor 
mari, le-au scos din pământ. 


* 
+ + 


Ca să fii agricultor nu e ușor. Plugăria e o meserie grea, căci nu 
merge după tipic ca industria. Lucrările ei sunt felurite și nu sunt 
aceleași în cursul unui an, nici anii nu sunt toţi la fel. In plugărie e 
ca la răsboi, trebue să urmărești mereu acțiunea inamicului. Inamicul 
ẹ vremea. In fiecare zi ești silit să potrivești treburile plugărești după 
schimbările timpului, fără să te bizui prea mult pe ceea ce a fostanul 
trecut. Pentru adaptarea continuă la împrejurări mereu schimbate ai 
nevoe de o intuiție pe care nu o poți căpăta decât prin multă practică. 

In clima atât de schimbătoare a stepei această însușire e neapărat 
necesară. Nici un plugar din regiunile ploioase nu poate isbuti în 
Bărăgan. Toți, care au încercat, au pierdut. Acolo, unde plouă la săp- 
tămână, plugarul poate să facă munca după calendar, să lucreze mai 
încet, poate chiar să facă greșeli. Ploaia care vine neapărat drege tot, 

In Bărăgan nu poți să spui, când ai întârziat cu ogorul, cu semănatul 
sau când ai bolovani prea mari în arătură : lasă că vine o ploaie și 
îndreptez. Trebue să lucrezi iute și bine, ca și când n'ar mai ploua 
nici odată. 

Din această sforțare a minței, pentru a ghici împrejurările schim- 
bătoare ale vremei, se trage poate voiciunea spiritului și darul de ob- 
servaţie al plugarului din stepă. De aci poate vine și resemnarea lor. 
Clima neînduplecată îi face fataliști. 

Plugăria e o meserie riscată. Averea strânsă încet și cu trudă, 
rodul muncei plugarului stau întinse pe câmp. Gerul, seceta sau ploaia, 
piatra și bolile pândesc munca și agoniseala pe care el o bagă în fie- 
care an în pământ. Riscul e așa de mare și salturile recoltei sunt atât 
de dese încât de multe ori ți se pare că joci la noroc. Odată, — era 
după seceta mare din 1909 — , prietenii mă îndemnau, în noaptea a- 
nului nou, să-mi încerc, cum e datina, norocul la cărți. Pe atunci, în 
provincie, jocul de cărți era în toi. „Mai joc de noroc ce e plugăria”, 
le spun eu. „Am semănat două mii de pogoane de grâu. Joc pe un 
singur tablou. Anul trecut am făcut bac, abia mi-am scos sămânța. 
Acum am îndoit miza și nădăjduesc ca anul viitor, la recoltă, să trag 
măcar opt, ca să-mi scot paguba și chiar să câștig”. Nu era 
o vorbă deșartă. Cu plugăria întinsă de atunci, un an bun te punea 
în picioare. 


Seceta. 


Plugăria e o muncă trudită căci plugarul e veșnic în luptă cu 
firea. Când grâul a scăpat de ger și semănăturile au început să crească, 
toată nădejdea plugarilor stă în mersul recoltei. Ta fiecare trei, patru 
zile e1 cercetează câmpul. Grâul e frumos negru-verde, e înfrățit, e 
mare, îl bate vântul, sau dimpotrivă, a ieșit rar din iarnă, e mic și 
gălbui. Ce bună ar fi o ploaie! Plugarii se frământă. Acum e vremea 
când se hotărăște recolta, acum începe și grija care nu-i părăsește până 
toamna : seceta. La Paști, când se întâlnesc în oraș, cea dintâi vorbă 
e: te-a plouat? Când ploaia întârzie ei iscodesc mereu cerul, doar ori 
vedea venind norii care să le aducă ploaia mântuitoare. 

Seceta e cei mai mare dușman al plugarilor. Cât de frumos să 
iasă grâul din iarnă, cât de bine să fi răsărit semănăturile de primă- 
vară, dacă în Aprilie și Maiu nu plouă, recolta e proastă. 

Seceta se arată din vreme, cum dai în primăvară. Zilele lum- 
noase, vânturoase, căldura timpurie, vestesc venirea ei. Plouă puţin 
și rar. Bucatele de primăvară întârzie cu răsărirea, încât, după semănat, 
abia ici, colo, pe pământul negru, se văd fire pipernicite de orz sau ovăz. 

Cu cât mergi spre vară, căldura crește și lipsa ploii îndestulătoare 
se simte tot mai mult. Grâul suferă. In timpul căldurei el își strânge 
foile pe lângă pai și verdele plăcut al câmpului devine atunci vânăt. 
Dacă ploaia întârzie, el se ochiește. Petece uscate, arse, apar pe lo- 
curile mai grase, acolo unde vegetaţia era mai frumoasă. Porumbul 
simte și el uscăciunea. I se răsucesc foile, și când, pe la mijlocul zilei, 
arșița se întețește, firul lui moleșit se apleacă pe mușuroi. E aproape 
pierdut. Numai noaptea se mai înviorează. Semănăturile de primă- 
vară sunt rare și mici. 

Pe pășunile pârlite de secetă vitele sbiară. Multe mor din pricina 
pământului pe care lau înghiţit spre a-și potoli foamea. Căldura e înă- 
bușitoare, pe drum praful e de o palmă și vântul cald și uscat dinspre 
miază-zi, „sărăcilă” cum i se zice, îl ridică în vârtejuri care întunecă 
văzduhul. 

Uneori cerul se acoperă de nori, ai zice că ploaia stă să cadă, dar 
vântul, care bate necontenit, îi risipește repede. Semnele de ploaie au 
fost numai o amăgire. Arşiţa e acum din ce în ce mai mare; nici rouă 
nu mai cade. Uscăciunea pătrunde adânc în pământ, bucatele abia 
își mai țin viaţa și inima plugarului se strânge tot mai mult. Chiar 
dacă atunci vine ploaia, recolta e proastă. 

Când seceta începe din toamnă primejdia e și mai mare. Recolta 
e pierdută, și de multe ori pământul nu dă nici măcar sămânţa care 
ai pus-o. In anul 1899, abia am putut obține sămânța la grâu, iar 
ovăz și porumb am făcut prea puțin. Anul 1918 a fost cel mai cum- 
plit an de secetă pe care lam apucat. La Smeeni am recoltat numai 
jumătate din sămânță la grâu și doi, trei saci de porumb la pogon. 
La TȚinteşti nu am cules nimic, nici măcar un fir de pai. Tot a 
fost ars. Când, după răsboi, m'am întors acasă, am găsit pământul 
negru, fără un fir de iarbă, iar vița abia crescută de un metru. Atât 
de mare fusese seceta. 

Plugarii se tem de secetă. Nici măcar cuvântul nu vor să-l audă. 
Odată, într'un an, când ploaia mult dorită întârzia să vie, discutam 
cu câțiva vecini treburi plugărești. Era vremea prășitului. „Porumbul 
se prășește mai bine pe secetă”, zic eu. Constatarea era adevărată, însă 


C. Garotild — Agricultura veche. 9 

exprimarea depășise ideia. Trebuia să zic, pe uscăciune. La cuvântul 
secetă, fețele se întunecară și toți au tăcut. 

Chiar dacă anul e bun și câmpul se vede încărcat de recoltă, plu- 
garului nu-i vine să-l admire. Ji e parcă frică să se bucure de prive- 
liștea pe care i-o înfățișează recolta frumoasă. Se teme să nu fie amăgit, 
căci știe că bruma, furtunile sau piatra pot să-i zădărnicească repede 
bucuria. i 

De aceea ca să fii agricultor mai trebue, pe lângă imboldul câș- 
tigului, să-ți placă meseria, să o iubeşti. In plugărie nu poţi, ca într'o 
slujbă, să lucrezi numai câteva ore de birou și să crezi că ţi-ai făcut 
datoria. Trebue să i te dai cu totul. Ziua și noaptea să fii cu gândul 
la treburile ei. Numai așa isbutești. Dragostea meseriei, dorința câș- 
tigului, mulțumirea care ţi-o dă conducerea nu sunt însă îndeajuns 
ca să te facă plugar. Trebue să-ți placă țara. Să iubeşti natura și să 
nu-ți fie teamă de singurătate. Trebue să ai și respectul muncii. Să 
o faci bine și cu grije. Relele care îți vin dela Dumnezeu le înduri, te 
resemnezi, cele însă pe cari ți le faci singur, din lene sau nepricepere, 
să ți le aduci aminte mereu, chiar dacă te supără, pentru ca să nu 
le mai repeți. 


* 
* * 


Dar cu toate necazurile pe care ți le dă, meseria de agricultor te 
prinde repede, căci priveliștea mereu schimbată a câmpului și înlăn- 
țuirea continuă a muncilor te face să le uiţi. 

Când, după lunile de zăpadă și ger, soarele începe să încălzească 
și austrul sbicește pământul, a venit timpul semănatului. Țăranii ies 
la arat. Cât vezi cu ochii câmpul e plin de oameni și vite. Sute de 
pluguri taie brazde noi în pământul umed, întorcând scoarța aspră 
și uscată a pământului bătut de zăpadă sau prăfuit de ger. Câmpia 
răsună de strigătele, cu care plugarii își îndeamnă vitele, în aer se 
simte mirosul pământului proaspăt arat, lanurile se înegresc și în scurtă 
vreme câmpul e numai țărână afânată și reavănă care așteaptă să- 
mânţa. 

Peste tot, oamenii și vitele, ieșiți din amorțeala iernii, muncesc 
din zor. Unii ară, alții svârlă sămânța pe care o acoperă iute ceicare 
vin în urma lor cu grăpile. Priveliștea e încântătoare. O bucurie ne- 
lămurită te cuprinde, te simți mulțimut. Parcă și omul, odată cu pri- 
măvara, începe o viață nouă. 

Când vine vremea prașilei și a secerei, câmpul se umple iarăși de 
oameni. Cămășile albe ale bărbaților și îmbrăcămintea colorată a fe- 
meilor împestrițează verdele închis al porumbului și rup monotonia 
galbenă a grâului copt. Câmpul trăește. Din zori și până în noapte 
oamenii muncesc cu încordare, peste tot auzi țăncănitul secerătorilor 
și al sapelor. In câteva zile priveliștea e schimbată. Te minunezi cum 
s'a putut, în așa scurtă vreme, culca la pământ și clădi în jumătăţi 
lanurile nesfârșite de grâu și curăța de burueni întinderi tot atât de 
mari de porumb. Satele în Bărăgan sunt rare, ascunse în văi și călă- 
torii care îl străbat cu trenul, nu le văd, de aceia ei se întreabă mirați 
de unde au ieșit oamenii care au putut săvârși atât de repede o muncă 
așa de mare. Ei nu știu că moșierii au adus pentru munca hotărîtoare 
a anului sate întregi din munți și au pus în mișcare multe și iscusite 
scule. 

Câmpul, după seceră, acoperit cu jumătăți așezate în rânduri drepte 
și deopotrivă depărtate unele de altele, pare îmbrăcat. Rânduiala pusă 
de mâna omului îl face mai atrăgător, dar când după treer s'a golit 
de clăi și pe miriștea uscată nu se văd decât turme răslețe de oi, el 
pare pustiu și trist. Câmpul fără recoltă, sau fără viața care i-o dă 
munca, e mort. 

Treerul e o muncă plicticoasă, totdeauna aceeași, fără frumusețe 
și numai de socoteli. In arie, mașinile cu mulțimea muncitorilor din 
jurul lor, umpleau văzduhul de sgomot, strigăte și praf; iar din toată 
această larmă răsbea din când în când vocea logofătului care își îndemna 
coșarii : „bagă mă”. 

Vuetul batozei te sculà de dimineaţă. In timpul zilei auzul lui 
îți lua grija care te urmărea mereu: merge batoza? Când se întâmpla 
ca mașina să se strice, mulțimea oamenilor care trebuiau ținuți pe 
mâncare, carele încărcate care așteptau, vremea pierdută și muncile 
moșiei încurcate, însemnau o mare pagubă. De aceea, când mergeai 
după alte treburi, trăgeai mereu cu urechea să auzi vuetul batozei. 
Când îl auzeai, te linișteai.. Maşina mergea. Vuetul batoze: e cântecul 
plăcut pe care plugarul îl ascultă cu bucurie și dorește să nu mai înce- 
teze, căci îi arată belșugul recoltei. 

Când treerul se isprăvea, armanul și curtea lipsite de forfoteala 
oamenilor și a carelor, fără sgomotul mașinilor păreau pustii. N'aveai 
însă vreme să ți se urască căci odată cu treerul, începuse și ogorul. 
Câmpul din nou era plin de pluguri care înnegreau pământul. In lu- 

mina mai dulce a sfârșitul verei priveliștea e minunată. Pe tot întinsul 
șesului se vedeau petele albe ale boilor și răsunau strigătele cu care 
plugarii îi îndemnau să tragă : „hop, hop, hop, hop. Cea bolocan !” Din 
când în când scârțâitul unui plug neuns, dă o notă ascuțită în acest 
concert plugăresc. 

Venea apoi semănatul, munca cea mai plăcută, căci se făcea fără 
zăduf și fără praf, dar și fără grijă. Dimpotrivă, cu bucurie, căci semă- 
natul grâului e o muncă totdeauna plină de nădejde. Chiar dacă anul 
fusese rău, dacă erai necăjit, cum venea vremea semănatului uitai 
tot. Nădejdea recoltei viitoare te amăgea. Atunci e şi timpul cel mai 
frumos al anului. 

Urma apoi culesul porumbului și dijmuitul. Vremea se sbârlea. 
larna începea să-și arate colții. Ploi mărunte și reci, zăpada sau gerul 
uscat înlocuiau căldura dulce a toamnei. Plugarii erau însă acum mul- 
țumiți căci sufletul lor era acum împăcat. Sbuciumul care îi muncise 
tot anul se sfârșise. Işi vedeau visul cu ochii, bucatele erau strânse. 
Nu se mai temeau de vreo amăgire. Liniştea lor sufletească ținea 
până în primăvară, când grija recoltei începea din nou. 

Plugarii iubeau viața lor plină de necazuri și griji, căci dragostea 
meseriei, plăcerea de a conduce și multumirea de a stăpâni îi făceau 
să le uite. Mânațı de dorința aprigă de a-și mări puterea și spori averea, 
ei își impuneau privații pe care însă nu le simțeau, căci mângâindu-și 
mereu himera lor: stăpânirea de pământ, de cât mai mult pământ, 
își trăiau viața ca într'un vis. 


x 
* * 


Priveliștea mereu schimbată a treburilor plugăreşti te făcea să uiţi 
scurgerea zilelor și munca nu-ți dădea răgaz să ți se urască. Fiecare 
zi aducea o „preocupare nouă. Numai duminicile și sărbătorile, când 
munca înceta, simțeai lungimea timpului. 

Când venca însă iarna și pământul îngheţa, zilele, deși scurte, 
treceau încet. Plugarii simțeau greutatea lor. Gospodăritul curţii și 
îngrijirea vitelor nu le era deajuns. Porneau atunci pe la vecini. Săniile 
trase de cai cu zurgălăi îi duceau repede dela o moșie la alta. Pe pârtia 
lucioasă și netedă ca în palmă ele lunecau ușor și în liniștea tăcută 
a câmpiei înzăpezite nu se auzea decât sunetul limpede al clopoţeilor 
Și vocea vizitiului care își îndemna caii. Vântul rece și tăios îţi ardea 
obrajii, gerul te pătrundea și când retegit de frig soseai la conacul 

vecinului, casa bine încălzită ți se părea un rai. Vorbele ce le schimbai 
acolo îţi ajungea o săptămână. 

Iarna trecea. 'Taifasuri cu gospodarii satului, botezuri sau cununii 
îţi umplea timpul. Mai era și cititul. Tehnica agricolă am învățat-o 
în serile lungi de iarnă, când, stând la gura sotei, citeam cu patimă 
cărți franceze de agricultură. 

Dealtminteri la conacele moșiilor erau totdeauna mosafini. In vremea 
de atunci viligiatura era recunoscută. Orășenii petreceau pe la moșiile 
neamurilor sau prietenilor. Cei din generația mea își aduc aminte cu plă- 
cere de timpul copilăriei lor trăite la țară, când, împreună cu mulți 
tovarăși de joc, ei învățau arta călăriei pe deșelate și meșteșugul mâna- 
tului cailor. 


Clăi de grâu, 

CAP. XXXI. 
ARENDĂSIA. 


Moșiile erau mari. Unele din ele cât un principat. Moșia Maco- 
veiu din Buzău avea 35.000 de pogoane. In Ialomița-și Brăila erau 
moșii și mai mari: Domeniul Brăilei, Jigălia, Vizirul, Cocargea, etc. 
O moșie de cinci, șase mii de pogoane se chema o sfoară de moșie. 
Moșii mari erau însă puțint. Cele mai multe aveau între 2.000 și 3.000 
de pogoane. Plugăria mare nu o făceau proprietarii, căci, cu puţine ex- 
cepții, moșiile mari se arendau. Arendașii însă nu se mulțumeau numai 
cu o moșie. Fi luau în arendă tot ce puteau găsi împrejur. „„Aci poți 
să te întinzi”, îmi lăuda odată o moșie misitul care mi-o propunea. 
Cei îndrăzneţi și cu mijloace luau moșii și în alte judeţe. Aveau oameni 
de încredere pe care îi puncau la parte. Erau arendași care cultivau 
cinci zeci până la o sută de mii de pogoane. Recoltau mii de vagoane 
de cereale. Exploatările lor erau adevărate fabrici de grâu. Unul din 
ei, care ținea în arendă moșia Bordeiul-Verde din Brăila, pentru a-și 
duce mai repede recolta la gară, construise o cale de fier îngustă, lungă 
de 20 km. Alții aveau la moșii magazii mari de lemn și unii chiar si- 
lozuri de beton, cum făcuse Cincu, mare proprietar, în Tecuci. 

Moșiile se arendau de regulă pe cinci ani. Intrarea în moșie se 
făcea primăvara, la Sfântul Gheorghe. Arendașul nou avea însă dreptul 
de a semăna grâul de toamnă, pe locurile libere. Această nepotrivire 
între semănatul grâului și începerea contractului pricinuia de multe ori 
neajunsuri arendașului care intra în moșie. Nepotrivirea provenea din 
faptul că începerea perioadei de arendă se stabilise în trecut, atunci 
când pe moșii se creșteau numai vite. Cu începerea pășunatului începea 
și contractul de arendă. 

Mai târziu, când plugăria a înlocuit creșterea vitelor, semănatul 
făcându-se numai primăvara și câmpul fiind atunci gol, arendașul nou 
putea să lucreze nestingherit. Astfel s'a înrădăcinat obiceiul ca aren- 
darea moșiilor să înceapă la Sfântul Gheorghe. Obicei care s'a menținut 
și atunci când a început cultura grâului de toamnă și când practica 
ogoarelor s'a răspândit. 

Arendarea moșiilor se făcea prin licitație pentru moșiile Statului 
și ale Eforiei și prin intermediari pentru moșiile particulare. In fiecare 
oraș erau misiți de moșii. Ei cunoșteau toate moșiile din județ și ju- 
deţele vecine, știau suprafața lor, data expirărei contractelor de arendă 
şi iscodeau arendașii, ademenindu-i să-și mărească afacerile. Concen- 
trarea cultivărei moșiilor prin arendare era atunci un fenomen general. 
In scrierile mele am arătat, după date statistice, că mijlocia exploa- 
tărilor agricole mari era mai ridicată decât a proprietăților. Aceasta 
însemna că nu mărimea proprietăților a creeat exploatarea arendășească 
mare, ci invers, putinţa acestei exploatări a menținut latifundiile. 

In vremea din urmă se organizaseră adevărate trusturi de aren- 
daşi. Oameni îndrăzneți acaparau moșiile din județ și din județele în- 
vecinate. Trustul arendășesc al fraţilor Fischer stăpânea o treime din 
moşiile Moldovei. In Muntenia și Oltenia erau trusturi la fel. 

Fenomenul nu era sănătos. Plugărie bună nu se putea face pe 
suprafețe atât de mari, controlul deasemenea era greu. De aceea cele 
mai multe trusturi arendășești nu au isbutit. Ele au îngreuiat însă 
condițiile de muncă ale țăranilor prin monopolul de fapt pe care îl 
aveau asupra pământului. Atunci printr'o lege sa limitat întinderea 
care putea fi luată cu arendă. 


+ 
* * 


Desvoltarea arendășitului a fost mult ajutată de ieftenirea capita- 
lului. In deceniul dinaintea exproprierei băncile împrumutau cu uşu- 
tință bani pentru exploatarea moșiilor. Când capitalul era scump aren- 
dașii formau o clasă restrânsă, cu pretenții de boerie. Cu ieftenirea 
banilor, ei sau înmulțit. Oameni noi au ieșit la iveală. Urmarea a 
fost scumpirea moșiilor. Inainte, pentru arendarea unei moșii, abia se 
găseau doi, trei amatori. Când era vorba de o moșie mare sau o moșie 
de cumpărat, erau și mai puțini. Pentru moșiile mari rar se găseau 
cumpărători în localitate. Numai câțiva oameni bogați din București 
sau Craiova le puteau cumpăra. De multe ori ei erau rugați să cumpere 
şi când se hotărau, păreau să facă un hatâr. 

Cu ieftenirea banului și înmulțirea creditului prețul moșiilor s'a 
urcat, deoarece concurența arendașilor a mărit arenda. Mărirea aren- 
zilor a avut un efect social rău, căci ea nu rezulta dintr'un preț mai 
bun al cerealelor, nici nu era îndreptățită printr'o producție mai mare. 
Sporul arenzilor era datorit numai ridicărei învoielilor. Arenda pe care 
arendașul o dădea mai mult proprietarului, el o scotea dela țăranii 
învoiți pe moșie. Cu chipul acesta și pe măsură ce populația se îndesea, 
prestațiile pe care sătenii le făceau în schimbul pământului pe care îl 
obțineau dela arendaș, erau din an în an mai numeroase. Invoielile 
agricole deveniseră astfel, în multe părți ale țării, foarte grele, căci 
resfeturile care se adăogau dijmei făceau ca partea ţăranului de pro- 
ducție să fie de multe ori numai o treime. Deasemenea plata pentru 
ierbăritul vitelor se mărise. 

Intr'un timp situația ajunsese de nesuferit, cu deosebire în jude- 
țele cu populație deasă. Țăranii erau turburaţi și începuseră să se agite. 
In primăvara anului 1907 răscoala a început. Mai întâi în nordul Mol- 
dovei, pe moșia Flămânzi, exploatată de trustul Fischer și pe urmă 
s'a întins în toată țara. Ea a fost mai violentă în vestul Munteniei 
și în Oltenia, unde a fost nevoie de măsuri energice pentru a o potoli. 

De pe urma acestor turburări se creiase atunci la orașe un curent 
de opinie potrivnic proprietarilor de moșii și cu deosebire arendașilor. 
Tot ce plugarii mari făcuseră în trecut pentru economia țării, se 
uitase. Nu se vedeau acum decât neajunsurile regimului. Pentru a curma 
starea încordată dintre proprietari, arendași și muncitori, Ion I. C. Bră- 
tianu, a întocmit în 1908 o lege a învoielilor agricole prin care se re- 
glementa raportul dintre moșieri și țărani. Legea stabilea maximul în- 
găduit de arendă și dijmă, precum și prețul minimal al muncii. Legea 
însă, dacă a produs în multe părți o ușurare a învoielilor, nu a dat 
peste tot roadele așteptate. In regiunile cu populație deasă nevoia de 
pământ era așa de mare încât țăranii primeau condiţii de învoială ri- 
dicate, fără să ceară aplicarea legii. 

Aceste legiuiri nau mulțumit însă pe nimeni. Lumea, îndeosebi 
la orașe, era tot agitată. Problema agrară se discuta mereu și totdeauna 
cu aprindere. Din aceste frământări a pornit ideia exproprierei. Reforma 
era necesară. Am fost poate cel dintâi care am arătat, în scrierile mele 
din 1908, că desființarea latifundiilor e singura soluţie a problemei. 
Nu mi-am închipuit însă că exproprierea moșiilor se putea face cu atâta 
ușurință, fără a ține seamă de latura economică a problemei. Și în 

occident viața muncitorilor a avut scăderi. Insă nici un om politic 
nu sa gândit, acolo, să împartă fabricile sau minele. Toți și-au dat 
seama că aceasta ar însemna desființarea industriei. Soarta lucrători- 
lor a putut fi îmbunătățită prin alte mijloace. La noi, exproprierea 
radicale a moșiilor trebuia făcută într'o proporție care să cruțe pro- 
prietatea mare a cărei cultură este necesară economiei ţărei și pro- 
gresului agricol ; iar pământul expropriat nu trebuia împărțit numai decât 
țăranilor, ci arendat pe un timp destul de lung pentru ca cei vrednici 
să se poată alege. 


Creșterea vitelor. 


Plugăria mare din trecut nu însemna numai cultură de cereale. 
Creșterea vitelor interesa deopotrivă pe moșieri. Fiecare din ei aveau 
cirezi de vite, îndeosebi cei care posedau pășuni de baltă. Chiar her- 
gheliile de cai se mai vedeau încă pe unele moșii. 

Creșterea cea mai răspândită în partea de răsărit a țărei era, însă, 
a oilor. Toți moșierii aveau câte o turmă, iar plugarii mari din Brăila 
și Ialomița aveau mai multe. Erau, printre ei, unii care aveau 10.000— 
20.000 de oi, ca frații Seceleanu, Pană, Petcu, Eremia, frații Apostolu 
și alţii. Pentru pășunatul de vară, văratul oilor cum se zice, ei arendau 
sau avea în stăpânire munți unde își duceau oile în Iunie, după tun- 
soarea lânei și le țineau până la începutul toamnei, la Sfânta Maria 
mică, când le porneau la vale spre moșii. La câmp ei nu țineau pe 
vară decât o parte din mânzări, adică, numai oile care dădeau laptele 
pentru făcutul brânzei ce trebuia pentru consumația moșiilor. 

Ducerea şi scoborârea dela munte a oilor se făcea deobicei pe jos. 
Pe drumul dela Ploești la Buzău întâlneai, primăvara și toamna, câr- 
duri numeroase de oi, care se duceau la munte sau se întorceau la 
baltă, însoțite de ciobani, câini și măgăruși care purtau pe ei calaba- 
lâcul stânei și al ciobanilor. Pentru trecerea mai lesnicioasă a turmelor 
prin Ploești, era la marginea orașului un drum, zis, „al oilor”, care 
ocolea orașul și scurta calea. Pe acest drum au trecut veacuri dearândul 
turmele de oi care se duceau sau scoborau din munți la câmpie. Drumul 
oilor a rămas. Acum însă e stradă pavată și poate poartă un nume 
mai simandicos. Oile mai trec pe el și azi, dar mai puţine. 

Turmele de gi ale crescătorilor mari erau așa de numeroase și 
ciobanii care le îngrijeau atât de mulți, încât stăpânii nu-i putea cu- 

noaște pe toți. Ciobanii și ei, trăind singuratici, vara la munte, toamna 
ia baltă și iarna pe lângă armanele depărtate, nu-și prea cunoșteau 
nici ei stăpânul. Nae Seceleanu, mare crescător de oi, își ducea deobicei 
oile pe munţii din jurul Sinaiei. Odată, în Sinaia, el vede un cioban călare 
pe măgăruș. „Asta trebue să fie dela mine”, își zice el, și cum avea 
o vorbă de trimis la stână, îl chiamă : „Ai să spui baciului așa și așa..., 
eu sunt Seceleanu”. „Ba. Aia-i vorbă”, îi răspunse ciobanul și întor- 
cându-i spatele își văzu mai departe de drum. Altă dată, într'un oraș 
de peste munţi, un cioban e întrebat cine îi e stăpânul: „Știar dracu”, 
răspunse el scurt în graiul lui ardelenesc. El nu cunoștea decât scutarul, 
din mâna căruia își lua simbria. 


Târgul Drăgaicei. 


Vitele pe care plugarii le creșteau erau aduse spre vânzare la târ- 
guri. Cel mai mare și mai cercetat în regiunea de răsărit a țărei era, 
pe acea vreme, „Târgul Drăgaicei”. El se ţine și acum la marginea 
orașului Buzău, lângă bariera Ploeștilor. Incepe la ro Iunie și se sfâr- 
“sește la 24, la ziua Drăgaicei, sărbătoare pe care țăranii o ţin cu sfin- 
tenie, deși nu e trecută în calendar. De ziua aceea ei sunt toţi la târg, 
ori care ar fi atunci treaba câmpului. 

Târgul începe mai întâi cu vitele, îndeosebi boi și cai și ține o 
săptămână. Pe urmă vine târgul de mărfuri însoțit de jocurile și pe- 
trecerile obicinuite de bâlci. 

Târgul Drăgaicei era vestit în toată țara. Când lam apucat, el 
își mai păstrase încă din faima lui trecută, de atunci când aprovi- 
ziona cu mărfuri, pentru un an întreg, tot ţinutul și era locul de des- 
facere a vitelor din județele apropiate. Am apucat în copilărie vremea 
când marii negustori din București, Brăila și Ploești, aduceau toate 
felurile de mărfuri în târgul Drăgaicei. Ei le vindeau în prăvălii, un 
fel de barace de scânduri acoperite cu tablă, așezate pe două rânduri 
dealungul străzii principale a târgului. Găseai atunci în târg, tot ce 
aveai nevoe, până și jucării. Prima mea jucărie mecanică, un tren care 
mergea singur pe șine, mi-a cumpărat-o tata din Drăgaică. 

Târgul de mărfuri a scăzut însă din an în an până ce s'a desființat 
aproape cu totul. Cel de vite a rămas. Mai se ține și acum, dar e mai 
puțin cercetat ca altă dată. 

In trecut, în timpul târgului, șesul care se întinde la marginea din- 
spre miază-zi a orașului era plin de boi, vaci și cu deosebire de cai. 

Boii aduși spre vânzare, căniți cu roșu în frunte, erau ţinuţi în ocoale, 
iar caii stăteau în saivane sau afară, legaţi la conovăţ. A 

Odată cu caii veneau și stăpânii lor. Ei se adăposteau în căruțe 
cu coviltir, iar unii mai simandicoși își făceau colibe acoperite cu paie 
și așternute cu fân peste care puneau, pentru dormit, pături sau sal- 
tele. Câţiva ani dearândul am văzut pe un Catargiu, mare proprietar 


In târg de vite. Foto Stelian. 


și crescător în județul Tecuci, venind cu cazi spre a-i vinde în Dră- 
gaică. El sta, pe tot timpul târgului, ca și ceilalți negustori, în colibă. 

In zilele de târg tot șesul din apropierea. orașului era plin de caii 
pe care giambașii îi împerecheau și îi încercau: unii călare, iar alții 
în căruțe mânând în picioare caii înhămați câte doi. Incotro te în- 
torceai vedeai numai cai fugind în trap întins și trăgând căruțele care 
hodorogeau de-ți lua auzul. Mușterii priveau cursele care se dădeau în 
cinstea lor și cei mai pricepuţi se suiau chiar în căruțe și mânau sin- 
guri. Insă, cu toată priceperea lor, erau de multe ori păcăliți, căci 

vânzarea se făcea deobicei prin geambași. Aceștia erau meșteri în fă- 
țuirea cailor și lecuirea vremelnică a celor cu cusur. Intrun ati cum- 
părăseam din Drăgaica o pereche de cai vineți, bine legaţi și iuți, la 
mers, Ii încercasem doar în târg. Dar după ce i-am adus acasă și am 


vrut peste două zile să plec la moșie, ei nu porneau din loc. Rămă- 
seseră nemișcați cu tot îndemnul vizitiului. Aveau o meteahnă cuno- 


Foto Stelian. 


Căutatul cailor. 


scută, pe care însă meșteșugul giambășesc o ascunsese în târg. Nu am 
putut face treabă cu ei decât împerechindu-i cu alții. 

Târgul Drăgaicei da multă animaţie orașului. Lume străină for- 
fotea în toate părțile. Birji, căruțe și brișci, iar în anii din urmă tram- 
care, duceau și aduceau vizitatorii la târg. Seara, pe răcoare, lumea 
bună în trăsuri de casă, venea să vadă târgul, să petreacă și să guste 
înghețată sau prăjituri care li se păreau mai gustoase în sgomotul, 
praful și mirosul din bâlci. 

CAP. XXXII. 
CREȘTEREA VITELOR IN TRECUT. 


Crescătoriile pe care le-am apucat nu erau decât umbra celor dina- 
inte. Atunci, pela începutul secolului trecut, când plugăritul nu se în- 
tinsese încă, creșterea vitelor era aproape singurul mijloc de exploa- 
tare al moșiilor mari. Agricultură se făcea puțină și numai prin învoieli 
cu ţăranii. Dijma era din zece, una, iar grăunțele și paiele recoltate 
erau întrebuințate mai mult pentru hrana vitelor. 

Călătorii străini care ne-au vizitat pe vremuri sunt mirați de starea 
înapoiată a plugării. In schimb ei admiră creșterea vitelor. La 1820 
scrie Wilkinson „numai a șasea parte din vastele și mănoasele câmpii 
ale țării e cultivată”. Intr'un timp mai apropiat, la 1859, Neugebauer 
spune că abia a noua parte din pământ se cultiva, restul fiind între- 
buințat la pășunatul vitelor. „Aci se poate călători mai multe ceasuri, 
„fără a da de alceva decât de stepe pustii, acoperite cu pășunile cele 
„mai bogate, pe care se văd țurmele cele mai frumoase care stau păs- 
„când în iarba până la burtă. La vederea omului ele își ridică capetele 
„împodobite cu coarne frumoase asemenea cerbilor și o iau la fugă, 
„dacă nu năvălesc asupra lui”. RI aa a 

Moșiile se exploatau pe specialități de creștere. Unele pentru oi, 
altele pentru vite cornute sau cai. Câtă însemnătate avea în trecut 
creșterea vitelor, precum și grija cu care se administrau, se vede din 
însemnările lui Constantin Vodă Brâncoveanu. Domnul mergea de 
Paști la moșia sa Obilești din hotarul Bărăganului, să privigheze singur ră- 
vășeala oilor, adică numărătoarea și rânduiala cârdurilor pentru pășunat. 

Un călător străin, Meleghi, observa în 1828 : „Cel mai mare comerț 
„al Moldovei îl constitue vitele. Boerii cari administrează singuri mo- 

„şiile, precum și arendașii se ocupau foarte mult de creșterea vitelor. 
„Fiecare are turme mari de boi, de cai, de oi. Se exporta în Germania 
„și Austria un mare număr de vite cornute. Mii de cai se cumpăra 
„pentru armata acestor două țări. Oile se vând în Turcia, lâna și 
„pieile de miei se exportă pentru fabricile din Austria și Germania”. 

Cu privire la exportul de vite Wilkinson spune : „In fiecare an 
„se trimit la Constantinopol 250.000 berbeci și 3.000 de cai, iar în 
„provinciile din apropiere, în afară de un mare număr din aceste două 
„specii și boi care sunt vânduți cu mari câștiguri.”. 


Oile. 


Crescătoriile de oi erau cele mai numeroase. Oile erau bine în- 
grijite. Pe lângă fânețe și pășuni întinse, crescătorii mai semănau și 
mei care se dădea primăvara, netreerat. Oile astfel hrănite erau mai 
mari ca cele de azi și dădeau lână mai multă. Lâna era atunci cel 
mai de seamă produs căci avea preț și se putea transporta ușor. Ea 

se cumpăra de fa- 
bricile de postav din 
împărăția vecină prin 
reprezentanții lor din 
țară. Aceștia arvu- 
neau lâna încă dela 
Crăciun. 

După lână venea 
laptele. Din el se fă- 
cea cașcaval, iar cu 
grăsimea care rezulta 
din fierberea casca- 

“valului se făcea unt 

Plecarea oilor la munte. Foto Seceleanu, de oaie. Atât cașca- 

valul cât şi untul de 

oaie se exportau la Constantinopole. Tot acolo se desfăceau și batalii. 

Oile bătrâne și betege se tăiau la zalhana. Din ele se făcea pastramă 
care se vindea în Turcia. 

Toate vitele se tăiau la zalhana. Fiecare oraș avea zalhanaua lui, așe- 
„zată pe lângă o apă curgătoare și înconjurată cu zid. Până deunăzi se mai 
vedeau la Colentina, ruinele zidului care înconjura zalhanaua orașului, 

nemad 
Cei mai mulți dintre crescătorii de oi erau ardeleni din regiunile 


Sibiului și Brașovului „Ţuţuenii” și „„Mocanii” cum li se spune. Ei 
țineau oile vara pe pășunile de munte, iar toamna scoborau la câmpie 
şi iernau pe moșiile mari unde găseau paie și coceni sau în baltă unde 
oile pășteau, pe zăpadă, ierburile înalte sau erau hrănite cu muguri 
dela ramurile de salcie pe care ciobanii Íe apleacă ca să le poată roade. 
Primăvara, până la plecarea la munte, oile lor pășteau pe pârloage 
sau pe locurile pe care se punea mai târziu porumb. Mulți din ardelenii 
care au venit cu dile în Brăila, Ialomița și Dobrogea au rămas acolo 
și au pus în cultură moșiile care până atunci erau numai pășuni. 

O dovadă de mulțimea turmelor de oi în aceste părţi, chiar în 
timpuri mai apropiate, sunt rampele pentru urcat animalele mici în 
vagoanele cu cat, care se văd la toate gările pe linia Buzău-Brăila. 


Caii. 


După oi, cea mai rentabilă întreprindere a plugăriei trecute era 
creșterea cailor. Caii erau căutați pentru trebuințele militare aleftim- 
pului și pentru transport. 7 

Pentru creșterea lor, era nevoie, ca și pentru oi, de mari supra- 
fețe. Se zicea că pentru 
o herghelie trebuia atâta 
întindere încât caii să 
poată alerga în voe timp 
de o zi întreagă. Caii 
nu se creșteau la grajd, 
ci în libertate. Ei stă- 
teau afară ziua și noap- 
tea, vara și iarna. Nu- 
mai pe vreme de viscol 
erau adăpostiți în saiele 
sau perdele 1). Ei se țineau tot timpul la pășune și se hrăneau cu ier- 
burile crescute pe ele. Pirul era iarba cea mai căutată de cai și de oi. 
Când zăpada, nu prea mare, acoperea pământul caii erau scoși și 
atunci la câmp. Ei curățau cu copita stratul subțire de zăpadă și 


Herghelia D. Hariton-Sălciile. 


I. Saielele sunt grajduri lungi, deschise la un capăt, făcute din lemn și acoperite cu stuf 
sau paie. Perdelele sunt adăposturi semicirculare făcute din stuf înalt și așezate cu partea închisă 
în bătaia crivățului şi cu deschizătura spre sud. 

mâncau iarba uscată care fusese cruțată, în acest scop, de păscut. Pe 
vreme rea li se dădea în saiele, fân și paie de orz. : 

Felul cum se administrau pe atunci hergheliile de cai ni la po- 
vestit Alex. Apostolu, care a apucat, în copilărie, crescătoria de cai 
a tatălui său, Teodor Apostolu, mare proprietar și arendaș în județul 
R.-Sărat. El avea prin anii 1870 patru herghelii de câte 300—400 de 
cai fiecare. Hergheliile erau deosebite, după păr : herghelia sură, murgă, 
neagră și roibă. Ca reproducători aducea armăsari arabi și turcomani. 
Fiecare herghelie era în seama unui vătaf hergheligiu cu trei ajutoare. 
Moșia era împărțită în atâtea părți câte herghelii erau, căci nu era 
voie să se amestece la pășune o herghelie cu alta. 

Fiecare crescător avea semnul lui cu care își înfiera caii. „Dan- 
gaua” cum se numea semnul, era o literă sau o figură geometrică fă- 
cută din fier pe care o înroșea în foc și o aplica așa pe pulpa calului. 
Părul și pielea se pârleau și calul era astfel marcat cu pecetea stăpâ- 
nului pentru toată viața. „Dangaua” pusă în chip de dovadă a pro- 
prietăței, nu împiedeca, însă, prea mult furtul de cai. 

Venitul hergheliei îl dădea cu deosebire închirierea cailor la pro- 
prietari și arendași pentru treer. In acest scop se alegea mai întâi fruntea 
hergheliei, cai de măsură mare, sănătoși și fără cusururi. Ei erau 
vânduți pentru export. După aceea fiecare herghelie se împărțea în trei 
sau patru herghelii mai mici, de câte 8o—roo de cai care se închiriau 
astfel pentru treerat. 

Din herghelii se mai alegeau de două, trei ori pe an caii de 4—5 
ani care, duși la târgurile din Buzău, Călărași, Râmnic și Focșani, 
erau vânduți întreprinzătorilor poștei. Vânzarea se făcea cu ridicata, 
fără alegere. Prețul se plătea în galbeni de aur. După târguială vân- 
zătorul lua desaga cu bani și herghelia pleca la poșta arătată de cum- 
părător. 

Caii se prindea din herghelie cu arcanul. Cei pentru trăsură se 
învățau la ham cu cai mai bătrâni, deprinși. Erau puși mai întâi la 
căruțe grele, încărcate, pentru a-i deprinde cu hamul și cu trasul. De 
multe ori ca să tragă mai greu erau băgați prin arătură. Când se cu- 
mințeau erau puși la lucru mai ușor, la trăsură sau poștalion. 

Crescători de cai erau mulți. Fiecare avea o preferință. Costache 
Stamu, mare arendaș în Brăila, avea o herghelie de cai „Izabeli” gal- 
beni, cu coada, coama și spinarea albă. Alecu Mareş, făcuse o her- 
ghelie de cai bălțaţi. Hergheliile lui Hagi Mosco dela Cocargea, a lui 

Neculai Sandu Popa din Ialomiţa, a Căpitanului Pană dela Scărlă- 
tești, a lui Petre Pană și Eremia din Brăila, erau vestite. 

Crescătoria Vistieruiui Ion Hagi-Mosco era renumită nu numai în 
țările vecine, dar, chiar mai departe. Friederic: cel Mare, astfel după 
“cum ne spune d-l Gene- 
ral Stavrescu în Hipolo- 
gia sa, cumpăra cai pen- 
tru regimentul său de 
Ulani de Gardă din her- 
ghelia lui Hagi Mosco. 
Această crescătorie re- 
numită a fost dusă mai 
departe de Căminarul 
Ștefan Hagi Mosco și de 
fiul lui Nicu Hagi Mosco. 
Cu prilejul venirei în 
țară a unui prinț din Iferghelic la păscut. Foto S; Cotrârzan. 
familia Bonaparte, po- 
ștalionul lui Nicu Mosco la adus dela Giurgiu la București. Caii și 
poștalionul a stârnit admirația prințului. 

Crescătoriile mari de cai au dispărut odată cu introducerea mași- 
nilor de treer și a drumului de fier. 


Poșta. 


Poșta era în vremea trecută singurul mijlocul de a călători atât 
pentru particulari, cât mai ales pentru administrația Statului. Căruța 
de poștă, olacul cum i se spunea, era mică, strâmtă și toată din lemn. 
Caii înhămaţi câte patru sau mai mulți, erau mânați deacălare. Cu 
chiote și pocnituri de bici, surugii duceau olacul în goana mare, pe 
nerăsuflate, dela o poștă la alta. Acolo caii erau schimbaţi cu alții 
odihniți și apoi repede, fără întârziere, cu acelaș alai o porneau înainte. 
Cărucioara de poştă nu avea arcuri și nici măcar leagăn 1). Sdrun- 
cinul era așa de tare încât călătorii, nu încăpeau decât doi, erau legaţi 
spre a nu fi svârliți în timpul mersului. 


1. Jeagăn se numește o bancă cu saltea de piele pusă în curmezișul cărnței şi legată cu 
două curele de o parte și de alta a dricului, 
10 

Iată cum descrie cărucioara de poștă prințul Anatol Demidof, care 
în anul 1837 a făcut o călătorie prin țară venind dela Paris şi mergând 


la Odesa : 


„„Olacele se alcătuesc dintr'un fel de uluc mic de scânduri de lemn 


Surugiu din Muntenia la 1860. 


Gravură pe lemn, după D. Lancelot. 


(Colecţia Adrian Corbu) 


„așezat pe patru roate, mai mult sau 
„mai puțin rotunde și din două osii din 
„acelaș material, fără un cui, fără o 
„Singură bucăţică de fier, Această ladă, 
„umplută din belșug cu fân, aproape 
„totdeauna mucegăit, poate să pri- 
„mească un singur călător, arareori doi. 
„Bietul de el, așezat pe vine, nefiind 
„tezemat pe nimic, despica spațiul agă- 
„țându-se de marginile grosolanei căruțe 
„ca și un călăreț neînvățat care se ține 
„de coama calului înfuriat”. 

Olacele au fost până la începutul 
secolului trecut singurul mijloc de tran- 
sport public. Dar el era rezervat Domniei 
și boierilor mari. Oamenii de rând erau 
nevoiți să călătorească cu mijloacele lor 
proprii. Alexandru Ipsilante organizează, 
pentru prima oară, poștele române pen- 
tru public. 


Intreprinderea poștei era un monopol care se arenda. Intreprin- 
zătorul era obligat să aibă întotdeauna cai de schimb pentru mersul 


poștei. El trebuia să 
țină în bună stare căru- 
țele precum și conacele 
de poștă, unde se adă- 
posteau călătorii, care 
poposeau noaptea sau 
cari trebuiau să aștepte 
caii de schimb. Aștep- 
tare de multe ori lungă, 
căci trimișii  Domniei 
sau ai 'Țarigradului a- 


„„Poștă”" în Muntenia la 1844. 


veau totdeauna precădere la schimbul cailor. Conacele poștei erau aşc- 

Trăsura prințului Demidoff, trecând Buzăul la 17 Iulie 1837. 


Intoarcere dela târgul Drăgaica-Buzău, — Preziosi. Foto Stelian. 

zate cam la 20 Km. unul de altul. Numirea le vine dela unitatea de 
lungime de atunci: poșta 1). Conacele de poștă precum și caii lor se 
administrau de căpitanul de poștă. Plata călătoriei era de zece bani 
de ceas și de cal întrebuințat. 


Ce erau drumurile și cum se făcea călătoria pe vremea diligenței 
nc-o spune prințul Demidof în 1nemoriile sale: „„Nemărginita câmpie 
care se întinde între Giurgiu și Bucureşti, este adesea întretăiată de 
ponoare destul de adânci, cari, când plouă, se fac niște băltoace 
foarte primejdioase pentru călători. De multe ori eram aproape să 
rămânem înămoliți în smârcurile pline de noroi, peste care drumul 
nu se sprijină decât pe câteva crăci de arbori aruncate deacurme- 
zișul”. Şi mai departe: ,Cu greu puteam ști încotro eram duși: 
tot ce puteam spune e că ne îndreptam spre nord, dar nici o altă 
indicație nu putea să ne arate drumul ce duce spre Capitală. Dru- 
murile prin aceste pustiuri sunt tot atât de nesigure ca și oamenii 
care le străbat. Spaţiul e larg, smârcuri din belșug și țăranul alege 
după plac între pământul gol și cel acoperit peste tot cu iarbă. Nu 
numai odată dădurăm prin gropi în care caii se înfundau trăgând 
și căruțele grele după ei”. 

Mai târziu, la 1841, Ion Ghica descrie astfel începutul unei călă- 
torii dela București la Iaşi: „La barieră se isprăvise caldarâmul și o 
luăm pe șleau cu roatele în noroi până la buccea, caii la pas și surugii 
croindu-le cu bicele la dungi beșicate pe spinare. După patru ore de 
răcnite și înjurături, cruci și răscruci, sfinți și evanghelii, pe la opt 
seara intrăm în curtea poștei dela Sindrilita : picioarele cailor poc- 
neau de câte ori ieșeau din'noroiul gros, cleios și adânc. Făcusem 23 
kilometri”. Și mai departe: „Peste noapte începuse un vânt rece și 
noroiul se învârtoșea strângându-se de frig, încât încet, încet se făcuse 
tare ca fierul, formând o cale sdruncinată : roatele săreau din hop 
în hop, aruncându-mă la fiecare pas al cailor dintr'un colț într'altul 
al trăsurei. Până la jumătatea poştei Mărginenii, am mers cum am 
mers, dar acolo dând întrun făgaș adânc, înghețat, m'am pome- 
nit cu trăsura întrun peş. Se rupsese osia și. rămăsese în trei 
roate”. | 


sanaa NI EA SD NA o a, 


1. O poştă avea 10.000 de stânjeni. 

Tamaslâcurile. 


Creșterea vitelor cornute era deasemenea răspândită pe moșiile 
mari. In toată câmpia de răsărit, unde plugul nu a pătruns decât 
târziu, se creșteau cirezi numeroase de vite. Apropierea bălței ajuta 
mult crescătoriile. 

Vacile se țineau mai mult pentru viței, de aceea ele se mulgeau 
numai odată pe zi, dimi- 
neața și de cele mai 

| multe ori nu se mulgeau 
de loc. Viţeii umblau 
toată ziua cu mamele 
lor. Bine hrăniţi, ei creș- 
teau legați și înalți 1). 
La patru ani împliniți 
se alegeau juncanii cei 
mai frumoși care se vin- 
deau, ceilalți se opreau 
pentru  împrospătarea, 
în fiecare an, a boilor 
'Tamaslăc, Foto Secam de jug. Boii și vacile 
bătrâne, precum și tine- 
retul care nu avea forma cerută se desfăceau la căsăpii. Din laptele de 
vacă se făcea un cașcaval, mai puţin gros și gustos ca cel de oaie, dar 
care totuși se căutape piața Constantinopolului. Vitele cornute se creș- 
teau mai mult afară. Vacile fătătoare, mai plăpânde, se țineau în sai- 
vane și li se dădea o hrană mai bună. Vacile sterpe și boii iernau 
numai la adăpostul perdelelor. O cireadă de 200 de vaci mulgătoare 
era socotită ca o exploatație mijlocie ?). 

Ținerea vitelor afară, care atunci era regulă, se practică și azi în 
unele părți ale Moldovei. La un adăpost natural, deal sau pădure, 
vitele iernează afară, cu oarecari riscuri însă, de aceea adesea ori prin 


1. Neugebaner scrie la 1859. „Aci vițelul tânăr învață să-și găsească alături de mama sa 
hrana cea mai plăcută şi deoarece laptele nu e luat prin mulgere, el creşte în primul an aşa de 
mare şi de gras ca şi când ar fi de trei ani. Prin această hrană își capătă puterea dea sta pe 
viitor sub cerul liber în orice timp al anului”. din I. C. Băicoianu, Studii Economice, pag. 201, 

2. Datele privitoare la creșterea vitelor în trecut le dețin dela Al. Apcstolu, mare agricul- 
tor. El moştenise împreună cu fratele său Mitică moșia Gurgueţi în jud. Râmnic. Pe urmă ei lna- - 
seră în arendă moșii mari în Jalomița : Jigălia, Mărculești, ete. Amândoi erau plugari şi crescători 
desăvârșiți, 

cirezile moldovenești, se văd boi cu coadă scurtată de pe urma dege- 
ratului jarna. 
Crescătoriile mari de vite au fost treptat desființate pe măsură ce 


Tamaslâc; Răsuceni-Vlașca. Fotc lacovache A. Noita, 


agricultura se desvolta. A contribuit la această schimbare și pierderea 
debușeului de export în Impărăția Austro-Ungară. De unde în anii 
1877—79 se exporta în 
mijlociu 44.121 capete 
de vite mari 173.984, 
oi și 104.286 porci, acest 
export scade în anii 
1883—85 la 4.650 capete 
de vite mari, 59.901 oi și 
84.526 porci. Mai mult 
încă, în anii 1889—91 
exportul porcilor era nu- 
mai de 8.016 capete. „Un 
dezastru mai mare nici 
că se putea”, spune 
d-l I. C. Băicoianu, din lucrarea căruia am luat cifrele de mai sus 1). 


Crescătorie de porci în baltă., Toto Seceleanu, 


Ţ. I. Ç. Băicoianu, Studii Economice, pag. 126, 

CAP. XXXIII. 
INDRUMĂTORII AGRICULTUREI. 


Acum câteva cuvinte despre îndrumătorii agriculturii mari din 
secolul trecut, acei cărora le datorăm tot progresul economic pe care 
țara la realizat în acel timp. Unii erau proprietari, alții, cei mai mulți, 
arendasi. Două mii de pogoane proprietate era unitatea minimă pentru 
a intra în protipendadă, adică spre a fi socotit mare agricultor. O moșie 
de 1.000 pogoane se chema o moșioară. Un mare arendaș de pe vre- 
muri, care ținea mai multe moșii mari, numea o proprietate de 500 ha. 
pe care o avea în județul Buzău : „moşie de om sărac”. A fi proprietar 
de moșie era pe atunci o mare cinste. Agricultorii mari se bucurau de 
o stimă deosebită. Erau priviți cu aceiași considerație care se dădea 
în occident marilor industriași și bancheri. 


Proprietarii. 


Agricultori mai de seamă care au contribuit la progresul agricol 
au fost mulți. Printre proprietari amintesc pe Iancu Marghiloman, cel 
mai mare plugar al vremei de atunci, pe Suțu, pe Playno, Gh. Bagdat 
și Grădișteanu, toți cu moșii mari în Râmnicul-Sărat. In Brăila erau : 
prințul Gh. Stirbey la Bertești, Nicu Filipescu la Filipești, Gh. Petcu 
la Cioara, frații Cavadia la Zăvoaia, Gh. Eremie la Stăncuţa, Gh. Lu- 
casievici la Urleasca, etc. In Ialomița : Petre Pană la Pănești, Costake 
Chiriacescu la Perieți, Sava Șomănescu la Ciulnița, A. Sighireanu, Că- 
mărășescu, Perlea și alții. Amintesc deasemenea pe D. Hariton la Sălcij 
în Prahova, pe C. Robescu cu moșii în Buzău, Râmnic și Putna, pe 
Niculae Filitis în Ilfov. Pe Procopie Cassgti, de care am mai vorbit, 

dar cu deosebire ţrebue să amințesc pe Gheorghe Gr, Çanțacuzino, 
fost prim-minisțru și cel mai mare propriețar rural de ațuncı, El sță- 
pânea 82,481 de ha, Toațe moșiile lui, culțivațe în regie, erau un model 
penţru vecini, In judeţele Ilfov, Prahova și Ialomița el avea moșii 
care se țineau lanț pe malul sțâng al râului până la Dunăre, De aceea, 
fiul său Grigore, fost minisţru, îmi puţea spune cu mulță simpliciţaţe 
în Februarie 1919, că a mers la "Țândărei, o moșie pe care o avea pe 
malul Ialomiţei, lângă Dunăre, In vremea aceea, după răsboi, căile 
ferațe erau cu ţoţul desorganizaţe, Trenuri erau puține și ţicsiţe, Un 
drum până la Ploeșţi nu se puţea face, penţru cine nu avea pumni 
sdraveni, decâţ cu vagonul de dormiţ, Dar penţru aceasţa trebuia să 
te înscrii din vreme și să așţepți două spăţămâni până să-ți vie rândul, 
Dealţminţeri pe linia 'Jândărei, nu circulau vagoane cu paţuri și nu 
Șțiu dacă aţunci circulau chiar ţrenuri, A merge la ândărei, la 150 
km, depărțare de Bucureșţi, mi se părea ceva de necrezuţ, La nedu- 
merirea mea el îmi răspunse foarțe naţural | „Am mers cu ţrăsura din 
moșie în moșie!!, 

Un proprieţar mare care ţrebue cu deosebire aminţiţ e Daţcu- 
lescu, El făcea pe moșia sa Galbenul din Jud. R,-Săraţ agriculţură 
rațională, Avea școală de pomi, culţiva flori, creșțea păsări alese, vaci 
de Schwițera și cai de rasă, acum 50 de ani, înţr'o vreme când mo- 
șierii mari nu se gândeau decâţ la grâu și porumb, Penţru deștep- 
țarea plugarilor, el scoțea, pe chelţuiala sa, o revisţă | „,Gazeţa Să- 
țeanului'!, pe care o răspândise în ţoaţă țara, A fosţ un precursor 
și un păţimaș al plugăriei, căreia i-a daţ viața și averea, căci a muriţ 
sărac de pe urma încercărilor și propagandei sale agricole, N'a avuţ 
nici mângâerea să fie înțeles de conțimporanii săi, Esţe și azi necu- 
noscuţ, căci nimeni în orașul său naţal mu s'a gândiţ să-i perpeţueze 
aminţirea, 

Alexandru Marghiloman, omul de sţaţ cunoscuţ, era un plugar 
desăvârșiţ, El înființase la Buzău cea mai frumoasă crescăţorie de cai 
de sânge | „Herghelia Albaţros", Penţru conducerea ei și anţrenarea 
cailor el adusese specialișți din Anglia, de aceea caii lui erau cei mai 
vestiți și câșțigau cele mai mulţe premii la alergările dela Băneasa, 
El însuși era foarţe pricepuţ, dar nu admiţea decâţ cai „pur sânge”, 
In Moldova în 1918, în trecere pe la Baia, moșia lui Alexandru Çan- 
țacuzino-Pașcanul, văzusem crescăţoria lui de „perșeroni””, cai de muncă, 
Când m'am dus la Marghiloman, aţunci prim-minisţru, să-i fac, ca mi- 

nistru al agriculturii, raportul, i-am arătat și admirația mea pentru 
frumoasa înfăptuire a lui Pașcanu. Marghiloman m'a ascultat și când 
am terminat, îmi spune : 
„ăștia nu sunt cai, sunt 
boi”. N'avea dreptate. 
Atât „„perşeronii”, cât 
și caii „pur sânge” sunt 
frumoși, fiecare în fe- 
lul lor. 

Printre marile ex- 
ploatații care au con- 
tribuit la progresul agri- 
culturii, Domeniile Co- 
roanei stau în frunte. 
Sub conducerea lui Ka- 
linderu, fost  prim-pre- 
şedinte al Curţii de Casaţie și administrate de 'specialiști, ele au in- 
trodus metodele agriculturii raționale și au făcut începutul indus- 
trializării și comercializării agriculturii la noi. 

Pe atunci, un proprietar socotea o înjosire să-și desfacă produsele 
cu amănuntul. Aceasta 
era treaba negustorilor, 
o clasă inferioară lor. 
Boerii nu puteau vinde 
decât cu ridicata. Ad- 
ministrația Domeniilor 
Coroanei a făcut o re- 
voluție când a deschis 
prăvălie în București 
pentru a vinde brânză, 
unt, fructe și vin. Toți 
bârfeau, dar în scurtă 


„Zori de zi”, armăsar proprictatea : A. Marghiloman. 


TE te Foto Daimbeck. 
vreme, Brătianu, Gh. Grup de mânzi; Herghelia Albatros. 


Cantacuzino, Bagdat 

primul președinte al Curții de Casaţie și alții au urmat exemplul des- 
chizând prăvălii pentru vânzarea produselor lor, îndeosebi vin. Tot 
Domeniilor Coroanei se datorește și răspândirea stilului național în 
construcția conacelor de ţară, 

Mulţi dintre proprietarii vechi iubeau pătimaș pământul. Din pri- 
cina acestei dragoste, mai mult decât pentru câștig, ei jertfeau pentru 
îmbunătățirea moșiei lor toate celelalte plăceri ale vieței. Odată, la 
Buftea, prințul Barbu Știrbey, pe care îl felicitam pentru însemnatele 
învestiri agricole și industriale pe care le făcuse, mi-a răspuns cu sim- 
plicitate : „le-am făcut ca să-mi înfrumusețez moșia”, 

Toţi acești proprietari se numărau printre cei mai mari cultivatori 
de grâu. Făceau cultură 
rațională, aveau pluguri 
cu aburi, mai târziu trac- 
toare, câte I0—I2 gar- 
nituri de treer, mai multe „ 
duzini de secerătoare-legă- 
toare, ateliere de fierărie, 1 
de strugărie și de lemnărie. 
Gheorghe Gr. Cantacuzino Stie teiul 
avea la Căzănești chiar o Plug -cu aburi. 
turnătorie de fontă. Aveau | 
herghelii de cai : „de Don” ca fraţii Seceleanu, „anglo-arabi” ca frații 
Apostolu, „,perșeroni” ca Pașcanu. 'Țineau în baltă tamaslâcuri mari de 
vite şi aveau oi cu zecile de mii, pentru văratul cărora arendau sau 
posedau munți în județele Prahova și Buzău. Erau în fruntea pro- 
gresului agricol și nu cruțau nici o jertfă pentru aceasta, Fraţii Sece- 
leanu, la moșia lor Mărculești din Ialomița, au făcut cea mai siste- 
matică irigație din țara veche. Aproape 500 ha. sunt udate prin două 
turbine purtate de apa Ialomiței. Acum se face acolo cea mai întinsă 
cultură de orez din țară, după Banloc. 


Arendași. 


Arendașii mari erau îndeosebi pe moșiile Statului. Statul poseda, 
după secularizarea moșiilor mânăstirești de către Vodă-Cuza, un mare 
domeniu. Împreună cu moșiile Eforiei Spitalelor, acest domeniu în- 
semna aproape o pătrime din pământul țării. Statul îl administra, 
„arendându-l. Arendarea se făcea prin licitație publică. Timpul licita- 
tiei era un eveniment agricol și financiar care punea în fierbere moșierii, 
oamenii de afaceri și bancherii. De atunci, din cauza acestei faime, 
Ministerul Agriculturii a rămas cu titulatura de Minister al Domeniilor 

până azi, deși Statul nu mai are domeniu agricol. Arenda pe care Mi- 
nisterul o încasa dela arendașii săi însemna o sumă mare în buget. 
. Aceștia, măguliți de importanța care li se dădea din acest motiv, spu- 
neau cu o mândrie desigur exagerată : „noi plătim impozitele”. 

Rolul economic de căpetenie pe care arendașii îl aveau în agri- 
cultura țării, le crease o situație socială ridicată. In provincie, ei erau 
în societate egalii urmașilor vechei clase boerești și legăturile de familie 
între aceste clase sociale erau foarte dese, ceeace nu se întâmpla cu 
negustorii, cari, oricât de bogați, nu erau primiți în societate. Dealt- 
minteri mulți dintre arendași erau boerinași, având câte o moșioară 
care nu le satisfăcea ambiția, alții, fii de boerinași prea mulți în casă. 
Iancu Marghiloman, cel mai mare arendaș al vremei, tatăl lui Alexandru 
Marghiloman, cunoscutul om de stat, era dintr'o familie de boeri mici, 
proprietari în comuna Verneşti, jud. Buzău. 

Arendașii, mai mult ca proprietarii, au fost pionierii agriculturii 
noastre. Fi locuiau la ţară iarna și vara și nu aveau altă distracție decât 
petrecerile printre vecini și în tinerețe poștalionul cu patru cai înain- 
taşi și surugiu. Invăţătura agricolă și-o făceau lucrând ca ucenici și 
pe urmă ca tovarăși pe moșia tatălui, a unui frate mai mare sau a 
unui unchi. Strângând ban lângă ban, ei porneau la arendășie pe soco- 
teală proprie atunci când aveau capitalul necesar. Muncitori și economi, 
mânaţi de patima de a stăpâni pământ, ei ajungeau de multe ori să 
cumpere moșia pe care o cultivau. Nu reușeau toți. Cei care se în- 
tindeau peste puterile lor, cei care nu țineau de scurt treaba, se mutau 
la oraș prea curând, sau acei pe care îi amăgea luxul sau jocul de cărți, 
intrau în datorii, sărăceau și erau repede ruinați. Practica plugăriei la 
noi, din cauza producției atât de schimbătoare, cerea pentru a isbuti 
o cumpănire în viață, care nu se poate dobândi decât printr'o mare 
stăpânire de sine. 

Jocul de cărți a fost o boală care cuprinsese pe vremuri toată 
societatea. El a măcinat multe averi. In deprinderi de lux și joc de 
cărți mulți boeri și-au pierdut moșiile. Arendașii, cu toate că știau greu- 
tatea cu care se câștiga banii, cădeau și ei în ispită. Poate că prac- 
tica riscată a meseriei lor îi făcea să alunece mai ușor la Jocuri de noroc. 
In clubul din oraș se juca toată iarna cu mii și zeci de mii de lei. 
Mulți își pierdeau cumpătul și dădeau patimei toată agoniseala anului 
și câte odată mai mult. Dar chiar ca jucători ei nu-și pierdeau deprin- 
derile gospodărești. Iișiți dela club, unde svârliseră banii fără socoteală, 

ei deveneau iarăși economi și chiar sgârciți atunci când era vorba de 
afaceri. Un mare arendaș, care a lăsat o avere frumoasă, era jucător 
pătimaș, dar când dimineața, eșind dela club, se oprea în piață să târ- 
guiască, el se tocmea pentru un gologan. 

Pe la mijlocul secolului trecut, mulți arendași erau originari din 
Grecia, îndeosebi din Macedonia. Am cunoscut în copilăsie pe unul 
din ei, Tonciu, macedonean de origină, care ținea în arendă toate mo- 
șiile de pe malul stâng al Ialomiţei, între Urziceni și Slobozia. Cunoscuţii 
îi spuneau „arhonda”, adică prințul. La curtea lui din Grindași se 
întâlneau toți agricultorii mari din Ialomița și Buzău. inea casă de- 
schisă. Din această splendoare nu a mai rămas însă nimic, căci la bă- 
trânețe, sărăcit, el trăia în Bucureşti din mila prietenilor. 

Mai târziu, îndeosebi în județele din răsăritul țării și în Dobrogea, 
au venit ardelenii, „„mocanii” cum li se ziceau. Scoborâţi cu turmele 
la vale ei rămâneau aci și deveneau agricultori, fără însă să-și pără- 
sească cu totul meseria ancestrală : oeritul. 

Printre arendașii mari erau : frații Seceleanu, Apostolu și Panas ; 
Toma Petcu, Alex. Săulescu, Col. Solacolu, Aloman, Pană, Popeea, 
Anton Enescu, Panait Panas, Găitan, Gologan, Cicei, Danabassi, care 
a încercat cultura bumbacului prin anul 1870, Perlea și alții. 

Toți acești arendași țineau mai multe moșii cu suprafețe de cul- 
tură de peste zece mii de pogoane. Cu toată greutatea și grija pe care 
le-o da plugăria, unii din ei nu se mulțumeau cu întreprinderile lor 
agricole. Incercau și altele. Frații Seceleanu, bunăoară, deși erau pro- 
prietarii unei moșii de 12.000 pogoane, ,„Mărculești”, deși ţineau în 
arendă peste o sută de mii de pogoane, aveau 30—40.000 de oi, her- 
ghelii de cai, câteva mii de vaci și porci în baltă, nu erau satisfăcuți. 
Firi de întreprinzători în stil american, ei s'au băgat în exploatații de 
petrol, aveau schele la Câmpina și Buștenari și au încercat și alte ne- 
gustorii. 

Arendașii mari nu se codeau să cheltuiască pentru îmbunătățirea 
moșiilor pe care le stăpâneau vremelnic. Construiau magazii, pătule, 
chiar case de locuit. Unul dintre aceștia, Ion I. Popeea, care a ţinut 
în arendă dela 1003 la 1913 moșia Luciu-Giurgeni a Eforiei Spitalelor 
Civile, a construit în 1006 un dig puternic, care apăra de inundația 
apelor Dunărei o suprafață de 8.000 de pogoane. Această lucrare a 
făcut-o pe cheltuiala sa, Iiforia prelungindu-i numai contractul de arendă. 
Digul făcut de Popeea pe moșia Eforiei e și azi în bună stare și con- 

tinuă să apere încă de înec cele 8.000 de pogoane. Găitan, care făcuse 
calea ferată îngustă dela moșia Bordeiul-Verde, pe care o ţinea în a- 
rendă, până la Gara Ianca, avea pentru transportul bucatelor 4 loco- 
motive și 80o de vagoane de câte 5.000 kgr. 

Pentru conducerea unor întreprinderi atât de mari era nevoie de 
mult capital. Arendașii nu-l aveau pe tot. Cei harnici și pricepuți găseau, 
însă, la bănci și capitaliști, toți banii de care aveau nevoie pentru 
întreprinderile lor. A împrumuta, devenise pentru unii o necesitate su- 
fletească. „Nu mă simt bine când nu sunt dator, spunea odată unul 
din ei”. „Cea mai mare plăcere e să-ți plătești datoriile, ca pe urmă 
să poţi face altele”, îl complecta un altul. Desigur plăcerea pe care 
o mărturiseau nu era datorită banilor împrumutați, ci sporului de ac- 
tivitate al gospodăriei lor sau înființărei unor întreprinderi noi pe care 
le puteau realiza prin acest mijloc. 

Oamenii aceștia nu erau făcuți să se odihnească. Abia isprăveau 
o treabă și începeau alta. Plăcerea de a înființa, organiza și conduce 
era atât de mare și patima pe care ei o puneau în treburile lor atât 
de puternică, încât nici la bătrânețe nu-și dădeau răgaz. Mintea lor 
era mereu în fierbere pentru a iscodi afaceri noi. 

CAP. XXXIV. 
PROGRESUL TECHNIC. 


Proprietarii și arendașii au fost inițiatorii și îndrumătorii progre- 
sului agricol. Marea schimbare tehnică prin înlocuirea plugurilor de 
lemn cu pluguri de fier, introducerea boroanelor și a secerătoarelor s'a 
făcut din îndemnul și cu sprijinul lor. Moșierii înlesneau țăranilor de 
pe moșiile lor cumpărarea uneltelor de cultură. Frații Panas, care ți- 
neau în arendă întinderi mari în Ialomița, au garantat firmei W. Staa- 
decker, pe învoiții lor, pentru ca aceștia să-și cumpere, cu plată în trei 
ani, secerătoare-legătoare. Mi-aduc aminte din copilărie, pela 1885, 
cum vagoane întregi încărcate cu pluguri „,Sack” se aduceau la curte 
pentru a fi vândute învoiților. Desigur, moșierii erau mânaţi în această 
acțiune de interesul lor, dar mijloacele perfecționate de cultură, în- 
lesnite de ei, foloseau deopotrivă și țăranilor. 

Pe atunci nu se pomenea de „ofensivă agricolă”. Iniţiativa agri- 
colă era toată în seama arendașilor și proprietarilor de moșii. Ei și-au 
îndeplinit cu prisosință îndatorirea : au introdus instrumentele tehnicei 
moderne în agricultura țării, au selecționat mecanic semințele, au răs- 
pândit cultura grâului de toamnă, înlocuind grâul de primăvară ne- 
sigur. Au introdus ogorul sterp, arătura de două ori pentru grâu, ogorul 
de toamnă pentru semănăturile de primăvară, saramuratul grâului, au 
răspândit cultura leguminoaselor, îndeosebi a mazărei ca bună pre- 
*mergătoare pentru grâu. Au înlocuit în Bărăgan lanurile nesfârșite de 
mei prin cultura mai spornică a porumbului, 

Marii agricultori au fost pionierii plugăriei noastre. Ei au întins 
cultura, îndeosebi a grâului, pe tot întinsul țării spărgând islazurile, 
scoțând pădurile și mărăcinișurile. In perioada dela 1830 până la 1890 

ei au fost, în regiunea de răsărit, factorul principal agricol. Populația 
fiind rară și țăranii neeșiți încă din păstorie, marii agricultori au înfăp- 
tuit aproape singuri tot progresul agricol al țării. In această perioadă 
eroică ei lucrau cu inventarul lor și cu muncitori străini, căci țăranii 
se mulțumeau să crească vite și să are puțin pământ pentru porumb 
și orz. Atunci grâul se putea cultiva numai cu inventar boeresc. 

Se va zice: astăzi asistența Statului a înlocuit-o pe a moșierilor 
și e mai ieftină. Dar care ofensivă agricolă a Statului nu costă nimic 
pe țăran? Dacă instrumentele i se vând cu un spor mic peste prețul 
de cost, de către cooperative, cât costă în schimb aparatul numeros 
care supraveghează această distribuţie şi cine îl plătește? Nu tot punga 
ţăranului ? Deosebirea e numai că atunci, pe vremea culturii mari, el 
plătea prin muncă, iar acum prin impozite directe sau indirecte, adică 
prin bani. i 


Foto Ing. Al. CGaroflid, 


Grajduri. 

CAP. XXXV. 
MARII AGRICULTORII. 


Marii agricultori din trecut nu trebue judecaţi după măsura fer- 
mierilor din apus, nici măcar a celor de peste munți. Un prieten care, 
deși mare proprietar, nu-i iubește, îmi spunea odată când vream să-i 
explic însemnătatea pe care ei au avut-o în economia țării: „ăștia 
nu erau plugari, nu aveau măcar o vacă cu lapte”. 

E adevărat. In vremea din urmă, către sfârșitul plugăriei mari, 
unii dintre arendași, îndeosebi în Oltenia, nu țineau vite și nici nu creș- 
teau păsări. Ei nu aveau de multe ori, drept inventar, decât o brișcă 
cu doi cai. Toată moșia o lucrau cu țăranii. Insă plugarii mari ai vremei 
trecute, atât cei care își lucrau moșiile cu inventarul lor, cât și cei 
care le lucrau prin învoieli cu țăranii, aveau toţ: spirit de întreprindere, 
de organizare și de conducere. Altfel nu puteau isbuti. Oameni aspri 
pentru ei, pentru slujbașii și muncitorii lor, ei aveau simțul da- 
toriei și erau ziua și noaptea cu grija moșiei. Cunoșteau treburile plu- 
gărești, mai bine ca mulți specialiști din ziua de azi și sub conducerea 
lor agricultura României mici exporta 3co.o00 vagoane de cereale de 
o calitate recunoscută, din care 150.000 numai grâu, 

Plugarii mari din trecut trebue asemuiți mai degrabă cu unii dintre 
marii întreprinzători agricoli din Stateie-Unite, astfel cum îi descrie 
d-l A. Pană, după călătoria sa în America. Acolo marii fermieri nu țin 
vite și nu cresc păsări, se hrănesc în mare parte cu conserve, iar pentru 
lucrarea pământului ei au numai mașini. Ei stau la moșie numai pe 
timpul semănatuiui și recoltei. 

Intreprinzătorii noștri agricoli aveau puține mașini. Instrumentul 
tehnic de producțiune al plugăriei mari din trecut a fost în vremea 

din urmă și mai cu seată în regiunile cu populaţie deasă: vitele și 
munca ţăranului. Dar nu marii întreprinzători au creiat această orga- 
nizație, ci au găsit-o făcută și au folosit-o, 

Alcătuirea noastră agrară nu e produsul unei evoluții naturale, 
ea a fost urmarea unor legiuiri, Legile agrare nu au făcut însă țărani 
de sine stătători, Din pricina micimei lotului, împroprietăriții nu puteau 
să trăiască numai cu ce le producea pământul dat de Stat, Pentru 
întreținerea lor și a vitelor, ei erau nevoiți să mai caute pământ aiurea, 
Pământ și nu lucru, căci lotul pe care lil dăduse legea, deși mic, îi 
obliga totuși să ție vite de muncă, să aibă plug și car, să fie plugar, 
Lotul îi mai lega și de sat, căci nu-l puteau vinde decât cu multe 
greutăţi și numai țăranilor muncitori lipsiți de pământ, 

Iată cum legile de împroprietărire au creiat instrumentul tehpic 
de producție al plugăriei mari | țărani cu petece de pământ neîndestu- 
lătoare, care, însă, prin aceasta ei erau obligați să ţină vite, plug și 
car, devenind astfel învoiții obligați ai moșierilon, Această structură 
agrară a întârziat cultura în regie a moșiilor și a împins Ía păstrarea 
și chiar la sporirea latifundiilor, pentru că le făcea rentabile prin pus 
tipța cultivării ieftine a pământului la mari depărtări cu ajutorul ip- 
ventarului țărănesc, 

Clasa arendășească, atât de folositoare țării și care a avut un rol 
atât de însemnat în desvoltarea plugăriei noastre, a fost mult și pe 
nedrept hulită, atunci când politica și literatura a început să agite 
chestia țărănească. Arendașii au fost ispășitorii tuturor suferințelor țăs 
rănimei, suferințe în mare parte datorite însă ieșirei prea repezi a ță- 
ranilor din regimul patriarhal și, din această cauză, nepregătiți pentru 
a se adapta noului regim fiscal și de schimb, Poate că în ultimul de- 
ceniu, înainte de expropriere, clasa arendășească a plugarilor de me- 
serie începuse să fie împestrițată de speculatori, care nu aveau altă 
legătură cu pământul decât câștigul. Acest fapt nu îndreptățea însă 
hula care s'a întins asupra îptregei bresle. 

y # 

Impotriva relelor urmări a regimului arendășesc, țăranii găsiseră 
leacul Prin obştiile de arendare ei înlocuiau, cu încetul, arendașii, 
Această evoluție normală nu a fost pe placul oamenilor politici, Ei 
voiau o reformă radicală și repede, De aceea, în locul arendășiei, care 

putea fi o școală și mijlocul unei selecții pentru țărani, ei au preferat 
exproprierea şi împroprietărirea după formula cunoscută : pământ celor 
„ce n'au. Când în 1918, la Iași, am voit prin legea arendării obligatorii 
să revin la arendășie, calea normală a ridicărei țărănimei, nu am is- 
butit. Legea a fost abrogată înainte să fie aplicată. 

Desființarea agriculturii mari, prin trecerea prea repede şi fără 
alegere a pământului marei proprietăți în mâini nepregătite încă să-l 
primească, a sguduit din temelie economia națională. Scăderea produc- 
tiei agricole, determinată de această operație pripită, a avut urmări, 
care, nici azi, după douăzeci de ani, nu s'au șters1). Exproprierea mo- 
șiilor a sdruncinat și alcătuirea noastră politică și socială, căci a des- 
ființat clasa care era regulatorul moralei publice și din sânul căreia 
se recrutau cea mai mare parte a conducătorilor Statului. 


1. După statistica Ministerului de Agricultură, mijlocia producției la hectar pe întreaga ţară, 
timp de patrusprezece ani, a fost: ' 


în anii 1900—1914; iar în anii 1924—1938 ; 
grâu .... . . 11,6 chintale la ha. 9,2 chintale la ha. 
OIZ... e. . o 12,1 PI o. 91 PI .. » 
porumb. . . . . 15,4 ., psd ta 8,0 PR von 


In aceste cifre se oglindeşte tragedia economică care a urmat exproprierei. 


C., Garotlid—Agricultura veche, n 

CAP. XXXVI. 
ORGANIZAȚIA PROFESIONALĂ. 


Agricultorii mari, proprietari și arendași, sub conducerea cărora 
se înfăptuia partea cea mai însemnată a producţiei noastre economice, 
ar fi trebuit să aibă și în politică aceiași întâietate pe care au avut-o 
în economia țării. 

Nu au avut-o. Firea lor individuală, legătura prea strânsă cu me- 
seria, poate și pasivitatea lor față de tot ce nu era acțiune personală, 
i-a împiedecat să fie un factor hotărîtor în politică. Chiar pe vremea 
colegiilor restrânse, ei au urmat, mai totdeauna, oamenii activi și în- 
drăzneți care conduceau partidele politice. Nici politica economică, care 
îi atingea în rosturile lor gospodărești, nu au știut să o îndrumeze. 
Astfel actul mare al denunțării convenției cu Austro-Ungaria a putut 
fi înfăptuit împotriva lor, într'o vreme când exista un colegiu electoral 
în care proprietarii dădeau aproape jumătate din aleşii parlamentului. 
Tot astfel și exproprierea. Aceasta s'a făcut, desigur, cu consimță- 
mântul lor, dar fără o acțiune susținută pentru a face ca înfăptuirea 
ei să ţie socoteală și de latura economică, a problemei. 

Proprietarii mari, cei care făceau politică, nu au fost nici ei prea 
mult apărătorii intereselor plugărești. Destul de avuți, — grâul se 
vindea bine ei erau mulțumiți, dacă nu plăteau prea multă fon- 
cieră. Problemele economice nu-i interesau prea mult. Politica le aca- 
para toată activitatea. Chiar cei care cunoșteau chestiunile economice 
și participau la desbaterea lor în parlament, nu aveau tenacitatea și 
continuitatea necesară pentru a impune adversarilor convingerea lor. 
Frau mai mult diletanți ai politicei plugărești. 

Mi-aduc aminte de revizuirea tarifului vamal din 1004. Era la 
cârmă guvernul liberal și Emil Costinescu susținea proectul modifi- 

cator care înființa măsuri noi de apărare a industriei, prin ridicarea 
tarifului. Urmarea acestor măsuri însemna scumpirea mărfurilor in- 
dustriale ai căror cumpărători erau în majoritate agricultori. 

Nicu Filipescu, mare agricultor și fruntaș al partidului conservator, 
vorbește împotriva proectului de lege. Intr'o cuvântare documentată 
și amănunțită el arată neajunsurile ridicărei tarifului vamal și scum- 
pirea vieței care va urma de aci pentru toți. Discursul lui a impresionat 
adunarea și când s'a scoborit dela tribună, însuși primul ministru D. 
A. Șturza, i-a ieșit înainte ca să-l felicite. 

Discursul lui Nicu Filipescu a fost însă numai o manifestare 1i- 
terară de politică agrară, căci el nu a stăruit în lupta pentru amendarea 
proectului de lege. 

Moșierilor le plăcea prea mult și meseria. Bănuesc că Petre Carp, 
cel mai de seamă om politic pe care la avut țara, era bucuros când 
trebuia să plece dela guvern, căci aceasta însemna pentru el întoar- 
cerea la plugărie. La fel au simțit și alții. 

Individualismul exagerat, patima meseriei și pentru mulți lpsa 
de înțelegere a intereselor colective, a împiedecat pe plugarii vremilor 
trecute să aibă o conducere hotărîtă în politica economică a țărei, 
I-a împiedecat chiar mult timp să înfăptuiască și organizațiile de breaslă 
care i-ar fi putut ajuta atât de mult. 

Prima manifestare în această direcție a proprietarilor mari este 
o diplomă de membru al unei „Societăți de Agricultură Ta României” 
liberată paharnicului Ion Lahovary în anul 1835 și semnată ca pre- 
ședinte de Mihai Ghica, fratele Domnitorului. Activitatea acestei aso- 
ciații nu trebue să fi fost prea însemnată, căci nu a rămas nici o 
urmă. Abia în anul 1889 ia ființă prima. organizație profesională a 
plugarilor : Șocietatea Centrală Agricolă, având ca obiect răspândirea 
metodelor culturii raționale prin discuţii, publicaţii, câmpuri de ex- 
periență, expoziţii, concursuri și premii. Ea şi-a îndeplinit în mare 
parte menirea, cheltuind în publicaţii, premii și expoziții sume însem- 
nate. Primul președinte al Societăței a fost Ilie Niculescu-Dorobanțu, 
dela 1889 până la 1896, iar cel de. azi e fiul lui, Ilie I. Niculescu Do- 
robanțul. O continuitate destul de rară la noi. 

Se vede că sosise timpul ca plugarii să se deștepte, căci anul următor 
ia ființă „Societatea Agrară”, iar peste doi ani „Sindicatele agricole”. 

Societatea agrară a marilor proprietari a fost înființată în 79oo. 
Primul ei președinte a fost Ştefan D. Greceanu, care pe lângă agricul- 

tură, sa manifestat și în politică ca un distins specialist în chestiunile 
financiare. Activitatea societăței a fost destul de însemnată. Prin în- 
grijirea ei s'a înființat ziarul ,Agrarul”, organ de apărare alintere- 
selor plugăreşti și s'au ținut mai multe congrese agricole în care s'au 
discutat problemele care interesau agricultura : convenții comerciale, 
tarif vamal, etc. 

Scopul principal al societăței a fost crearea unei doctrine agrare 
și sprijinirea unei politici economice care să ție seamă de interesele 
agriculturii. O manifestare de ordin practic a Societăței Agrare a fost 
expoziția agricolă din 1004, patronată de Regele Carol I şi care a 
avut un frumos succes. Toți agricultorii mari au contribuit la izbânda 
ei. Unii, ca Domeniile Coroanei, Gh. Gr. Cantacuzino, Fraţii Sece- 
leanu și alții, aveau pavilioane proprii în care își expuneau produsele lor. 

In sânul Societăței Agrare s'a discutat şi problema organizărei 
economice a plugarilor, în primul rând prin înființarea sindicatelor 
agricole. Astfel în congresul din 1902 s'a propus un ante-proect de lege 
în acest sens, raportor fiind P. Buescu; iar Stolojan, Ministrul Agri- 
culturii de atunci, întocmise și el un proect de lege. Totuși, numai 
după zece ani, sindicatele agricole și Uniunea lor au fost înființate 
prin legea din 22 Martie, 1912, ministru al agriculturei fiind Ion La- 
hovary şi secretar general Gh. L.ucasievici. 

Sindicatele agricole au fost înființate din îndemnul marilor agri- 
cultori : D. și N. Seceleanu dela Mărculești, Gh. Lucasievici dela Ur- 
leasca, G. Iliescu-Măciucă, Emil Brăescu dela Scurta, Ed. Burbure 
dela Dersca, D. Greceanu, P. Protopopescu, C. Pariano din Dobrogea. 
Ei au constituit și primul comitet al Uniunei Sindicatelor Agricole. 

Activitatea Uniunei s'a manifestat mai întâi prin publicarea unui 
buletin săptămânal, în care se discutau probleme tehnice şi chestiuni 
economice agricole. „Buletinul Uniunei Sindicatelor Agricole” era răs- 
pândit gratuit în toată țara. Impreună cu Sindicatele agricole, Uniunea 
a organizat 18 expoziţii și concursuri agricole împărțind numeroase 
premii. Ea a luptat pe terenul politicei economice apărând interesele 
profesionale ale agricultorilor. După răsboi, în situația nouă creată 
agriculturii prin politica de ocrotire a industriei și de susținere a cla- 
selor orășenești, Uniunea Sindicatelor agricole a dus o luptă dârză 
pentru apărarea agriculturei într'o vreme când, pentru echilibrarea bu- 
getului și pentru ieftenirea vieței, se puneau taxe de export care apăsau 
considerabil producția agricolă. 

Din inițiativa Uniunei s'a ajuns la sindicalizarea cultivatorilor de 
sfeclă și la organizarea valorificărei lânei, acțiunii cu un rezultat eco- 
nomic și social mulțumitor pentru plugari. Tot dela ea a pornit 
introducerea în țară a culturei soiei și seminței de sfeclă de zahăr, 
promovarea grâului de calitate, îmbunătățirea rasei bovine de stepă, 
răspândirea culturilor de orez, etc. 


In tot timpul Uniunea și sindicatele agricole s'au manifestat și 
pe tărâmul practic aprovizionând agricultorii cu : sfoară de legat, sulfat 
de cupru, saci, mașini, semințe, etc. și înlesnind desfacerea produselor lor. 


Pentru susținerea intereselor economice ale plugarilor, din inițiativa 
Uniunei, s'a înființat în anul 1027 „Liga Agrară”, organ politic care 
urma să strângă pe toți agricultorii, fără considerare a părerilor lor 
politice, într'o oragnizație care să activiteze pe lângă partide și gu- 
verne în scopul de a rezolva cu bine chestiunile care priveau agri- 
cultura și cărora politica nu le dădea toată înțelegerea. 


Preşedinţii Uniunii sindicatelor agricole au fost dela înființare și 
până azi: D. Seceleanu, P. Teodoru, Principele C. PBasarab-Brânco- 
veanu și C. Garoflid”). 


Tot în anul 1912 i-a ființă o societate tehnică a plugarilor mari: 
„Societatea Naţională de Agricultură”. Ea a fost întemeiată de N. 
Filipescu, omul de stat cunoscut și mare agricultor. Societatea avea 
ca scop promovarea intereselor plugăriei și în deosebi selecțiunea ce- 
realelor. Pentru aceasta în anul 1913 a fost adus în țară cunoscutul 
selecționar Nilson Fhle de la Svalof din Suedia. După directivele lui 
s'a început selecțiunea metodică a cerealelor la noi, In anii din urmă. 
acțiunea de selecționare a cerealelor fiind întreprinsă în stil mare de 
Stat, prin Institutul de Cercetări Agronomice, activitatea societățci 
sa mărginit la organizarea unor serii de conferințe de ordin economic 
și technic, urmate de discuții adesea ori foarte interesante. Din această 
practică a isvorit ideea transformării Societăţei Naţionale de Agricul- 
tură în „Academia de Agricultură” °). 


1) După încetarea din viață a lui Garollid, președinte ul Uniunci a fost ales Dl. Ing. 
N. Mareş (nota editorului). 


2) Azi societatea este desființată, înființându-se în loc Academia de Agricultură din Ro- 
mânia. Primul președinte al Academiei a fost C. Garoflid, iar după încetarea din viaţă a lui 
C. Garoflid a fost ales D-l A. Pană. (nota editorului). 

Dela înființare și până azi președinții socictaţii au lost: N. Fi- 
lipescu, Gh. Lucasievici și C. Garofild. 


* 
* * 


Cu toată activitatea conducătorilor, asociațiile profesionale agri- 
cole nu au reușit să-și îndeplinească scopul decât în parte. In lupta 
cu diferitele guverne pentru susținerea intereselor plugărești, punctul 
lor de vedere n'a biruit întotdeauna. De multe ori interese potrivnice 
agriculturii au zădărnicit acțiunea lor. f 

Cauza principală a neisbutirei unei politici agrare, într'o țară de 
agricultori, se datorește faptului că numai o minoritate de plugari, 
cei care nu făceau politică, se grupau în jurul asociațiilor. Ceilalți, cei 
mai mulți și cei mai activi, intrați în partidele politice, pierdeau liber- 
tatea de gândire și adoptau în problemele agricole părerea partidului 
din care făceau parte, chiar dacă, uneori, ea era în contradicție cu 
interesele reale ale agriculturii. 


O cauză de slăbiciune a fost și lipsa de disciplină a plugarilor. 
Mânați de un individualism prea pronunțat ei se încadrau greu în ac- 
țiunea colectivă. Cei mai răsăriți lucrau de unul singur, fără a ține so- 
coteală de directivele organizațiilor profesionale. Vorba că la noi e o 
țară de șefi se adeverește pe deplin în plugărie. Fiecare avea păreri 
proprii în chestiunile agricole la ordinea zilei. Ei le răspândeau cu uşu- 
rință în partidele din care făceau parte și de multe ori conducătorii 
politici se serveau de aceste informații lăturalnice pentru a lovi în politica 
intransigentă a organizațiilor plugăreşti. 

Mai era o categorie de agricultori, poate cei mai buni, cari, retrași 
la moșiile lor, se desinteresau complect de problemele politicei agricole, 
deși, dela buna resolvire a lor depindea și sporul activităţei lor profe- 
sionale. 


Toate acestea explică de ce agricultorii nu au putut impune gu- 
vernelor o politică de susținere reală și continuă a intereselor plugă- 
rești. Lipsa aceasta s'a arătat și mai mult atunci când prin votul uni- 
versal elita agricolă a țării nu a mai însemnat aproape nimic din punctul 
de vedere electoral. Atunci, într'o ţară, în care plugarii erau în majo- 
ritate, s'a putut duce o politică de apăsare a prețurilor agricole, fără 
altă opoziție decât a unui mic număr de mari plugari, conducători ai 
organizaţiilor de breaslă. “Țăranii n'au înțeles decât prea puţin care 

erau adevărații lor prieteni. E drept că șefii politici avuseseră grije 
să înscrie ,„Primatul agriculturii” în fruntea programelor, pe care le 
răspândeau mulțimei înaintea alegerilor. 


* 
* E 


Am terminat povestea agriculturii care a fost. Poate am scăpat 
multe din vedere. Alții mă vor complecta. Când mă uit înapoi, timpul 
agriculturei trecute mi se pare atât de depărtat, încât dacă nu ași 
vedeau urmele lui, ași crede că nu a fost, atât de mult împrejurările 
agricole noi se deosebesc de cele vechi. De aceea mulțumesc d-lui 
Prof. Cornățeanu care mi-a dat prilejul să trăesc iarăși vremea când, 
îndrăgostit de plugărie, nu credeam să fie o altă meserie mai frumoasă. 

